India ah kuramun gendhaa vissaara aai gulhigen libey gellunthah...\nއިންޑިއާ އަށް ކުރަމުންދާ ވިއްސާރައާއި ގުޅިގެން ލިބޭ ގެއްލުންތައް ވަރަށް ގާތުން ބަލަމުން ގެންދާ ކަމަށް އދ. އިން ބުނެފި\nކެރެލާ އަށް ކުރަމުން ގެންދާ ވިއްސާރައާއި ގުޅިގެން 300 އަށްވުރެ ގިނަ މީހުން މިހާތަނަށް މަރުވެފައިވޭ\nކ. މާލެ 18 އޯގަސްޓު 2018 | ހޮނިހިރު 21:10 3,768\nކެރެލާ އަށް ކުރަމުންދާ މޫސުމީ ވިއްސާރައިގެ ތެރެއިން - އޭއެފްޕީ/ގެޓީ\nއިންޑިއާގެ ކެރެލާއަށް ކުރަމުން ގެންދާ މޫސުމީ ވިއްސާރާގައި އެތައް ބައެއްގެ ފުރާނަ ގެއްލި އަދި ލިބެމުންދާ އެކި ގެއްލުމާ ގުޅިގެން، އދ. ގެ ސެކްރެޓަރީ ޖެނެރަލް އެންޓޯނިއޯ ގުޓަރޭސް ހިތާމަފާޅު ކުރައްވާ ލިބެމުންދާ ގެއްލުންތައް "ވަރަށް ގާތުން ބަލަމުން ގެންދާ ކަމަށް" ވިދާޅުވެއްޖެއެވެ.\nކެރެލާ އަށް ކުރަމުން ގެންދާ ވިއްސާރައާއި ގުޅިގެން 300 އަށްވުރެ ގިނަ މީހުން މިހާތަނަށް މަރުވެފައިވާއިރު، މިއީ ވޭތުވެދިޔަ 100 އަހަރުތެރޭގައި ކެެރެލާ އަށް ބޯކޮށް ވާރޭވެހި ހިނގަމުންދާ އެންމެ ބޮޑު ހާދިސާއެވެ. މިހާތަނަށް 300000 އަށްވުރެ ގިނަ މީހުން ގޯތިގެދޮރު ދޫކޮށް ދާން ޖެހިފައިވާއިރު، 80 ޑޭމެއް ވަނީ ބަންޑުން ޖަހާލާފައެވެ.\nއދ. ސެކްރެޓަރީ ޖެނެރަލް އެންޓޯނިއޯ ގުޓަރޭސްގެ ތަރުޖަމާނު ސްޓެފާން ޑުޖަރިކް، ނޫސްވެރިންނަށް ހޮނިހިރު ދުވަހު ވިދާޅުވީ އިންޑިއާއަށް ކުރަމުން ގެެންދާ މޫސުމީ ވިއްސާރަ، އދ. ގެ އިންސާނީ ކާރިސާތަަކާ ބެހޭ އޮފިޝަލުންނާއި އަދި އިންޑިއާގައި ހަަރަކާތްތެރިވާ އދ. ގެ ކަންޓްރީ ޓީމުން ގެންދަނީ ވަރަށް ގާތުން ބަލަމުން ކަމަށެވެ. އަދި އިންޑިއާއަށް ކުރަމުންގެންދާ ބޯވިއްސާރައާއި ގުޅިގެން ފުރާނަ ގެއްލި، އެތައް ބައެއްގެ ގޯތިގެދޮރު ގެއްލި އަދި ބޮޑެތި ގެއްލުންތައް ލިބެމުންދާތީ ވަރަށް ހިތާމަ ކުރައްވާ ކަމަށް ޑުޖަރިކް ވިދާޅުވިއެވެ.\nއިންޑިއާ އަށް އެހީވުމަށް، އދ. އަށް އެގައުމުން އެދިފައިވާތޯ ނޫސްވެރިން ސުވާލު ކުރުމުން ޑުޖަރިކް ވިދާޅުވީ "އަދި އިންޑިއާ އިން އެފަދަ އެއްވެސް އެހީތެރިކަމަކަމަށް އެދިފައި ނުވާ ކަމަށެވެ." ކެރެލާގެ ސަރުކާރުން ބުނެފައި ވަނީ މަރުވި ގިނަ މީހުން މަރުވެފައި ބިންގަނޑުކަނޑައިގެން ކުނިބުނީގައި ތާށިވެގެން ކަމަށެވެ.\nއަދިވެސް ބޯކޮށް ވާރޭވެހޭނެ ކަމަށް ލަފާކޮށްފައިވާއިރު، އަދި ރެޑް އެލާރޓް ވެސް ނެރެފައިވާއިރު، ކެރެލާގެ މައި އެއާރޕޯޓު ވަނީ 26 އޯގަސްޓާ ހަމައަށް ބަންދުކޮށްފައެވެ.\nއެތައް ސަތޭކަ ސިފައިން މީހުންނަށް އެހީވުމުގެ އޮޕަރޭޝަނުގައި ހަރަކާތްތެރިވާއިރު، ކެރެލާގެ ސަރުކާރުން އާންމުންނަށް އިލްތިމާސްކޮށްފައި ވަނީ ރައްކާތެރި ހިސާބުތަކަށް ބަދަލުވާން އަންގާ އެންގުމަށް ބޯލެނބުމަށެވެ\nއެންމެ ފަހުން އަޕްޑޭޓް ކުރީ:4ދުވަަސް ކުރިން | ރިވިއު ކުރީ: އަހްމަދު ސާއިފް ޝިޔާދް


Thinadhoo ga Ibu aa salaam kuran dhigu safeh, bodu tharuheebeh! | Mihaaru\nތިނަދޫގައި އިބޫއާ ސަލާމް ކުރަން ދިގު ސަފެއް، ބޮޑު ތަރުހީބެއް!\nއިބޫ މިއަދު ތިނަދޫ އަށް ވަޑައިގަތުމުން، ކުޑަކުއްޖަކު އިބޫގެ ކަރުގައި މާފައްޗެއް އަޅުވަނީ. - ފޮޓޯ: އެމްޑީޕީ\n31 އޯގަސްޓް 2018 - 20:00\nގދ. ތިނަދޫން ފެނުނު ހަގީގަތަކީ މިއީ އެވެ؛ ރަށުގެ ބަނދަރު ސަރަހައްދުން ފެށިގެން ހަދަމުން އަންނަ ފާލަމާ ހަމައަށް އޮތް ސަފުގައި ތިބި މީހުންނާ ސަލާމް ކުރަން އިބޫ ސާޅީސް މިނިޓަށް ވުރެ، ގިނަ އިރު ހޭދަކުރެއްވި އެވެ. އާންމުންގެ ގިނަ ބަޔަކާއެކު އިބޫ ފޮޓޯ ނަންގަވައި، ހާލު އޮޅުން ފިލުއްވި އެވެ. ސަފުގެ މެދަކާ ހިސާބަށް އިބޫ އަށް ވަޑައިގެންނެވުނުތަނާ ވާރޭ ކަނި ޖަހަން ފެށި އެވެ. އެކަމަކު، ސަފުގައި ތިބި ކުދިބޮޑު އެކަކު ވެސް، އިބޫއާ ސަލާމް ކުރަން ބޭނުންވާތީ "ގުޑާލާކަށް" ބޭނުމެއް ނުވި އެވެ.\nއިބޫ މިއަދު އިރުއޮއްސުނު ވަގުތު، ތިނަދޫއަށް ވަޑައިގަތުމުން، އެ ރަށު ރައްޔިތުން އޭނާ އަށް މަރުހަބާ ދަންނަވަނީ. ގިނަ ބަޔަކު އޭނާ އަށް މަރުހަބާ ދަންނަވަން ނުކުތް. - ފޮޓޯ: އެމްޑީޕީ\nރިޔާސީ އިންތިހާބުގެ ކެމްޕެއިނަށް އިބޫ ތިނަދު އަށް ވަޑައިގެން ވަކިވަކިން ކޮންމެ މީހަކާ ސަލާމް ކުރައްވަމުން ގެންދެވި އިރު، ހުރީ އިދިކޮޅު ފަރާތްތަކަށް ތާއީދުކޮށް ހަދާފައިވާ ލަވަތައް ޖަހައިފަ އެވެ.\nދިހަހާހެއްހާ މީހުންގެ އާބާދީއެއް އޮންނަ ތިނަދޫން އިބޫ އަށް ދެންނެވި މަރުހަބާއަކީ ފަހުގެ ތާރީހެއްގައި ސިޔާސީ ބޭފުޅަކަށް އެ ރަށުން ދެންނެވި އެންމެ ހޫނު މަރުހަބާ ކަމަށް އެ ރަށުގެ އިދިކޮޅު ސަޕޯޓަރުން ގަބޫލު ކުރެ އެވެ. އެ ރަށު ބައެއް މީހުން ބުނި ގޮތުގައި، ކިތަންމެ ބޮޑެތި މިލިއަން ރުފިޔާގެ މަޝްރޫއުތައް ތިނަދޫގައި ހިންގި ނަމަވެސް، ރައްޔިތުން ތިބީ އަނިޔާވެރިކަމާއި އަޅުވެތި ކަމަށް ނޫނެކޭ ބުނަން ތައްޔާރަށެވެ.\n"މަގުތަކުގައި ތާރު އަޅައި، އިސްލާމީ މަރުކަޒެއް ބިނާކޮށް، ބިން ހިއްކައި، މިއުޒިއަމް ޕާކް ހެދިޔަސް، އެތައް ބަޔަކަށް ނުހައްގުން ވަނީ އަނިޔާ ދީފައި. އެހެންވެ، ތިނަދޫ ރައްޔިތުން ބޭނުމެއް ނުވޭ އިތުރު ފުރުސަތެއް، މި ސަރުކާރަށް ދޭކަށް، އަހަރުމެން މި ތިބީ ބަދަލަކަށް އެދިއެދި ކެތްމަދުވެފައި،" ސަފުގައި ގޮނޑިއެއް ބަހައްޓައިގެން އިން އަހުމަދު ހުސައިން 54، ބުންޏެވެ.\nއިބޫ އަށް މަރުހަބާ ދެންނެވުމަށް ތިނަދޫގައި މިއަދު ހެދި ސަފު.\nއިބޫ މިއަދު ތިނަދު އަށް ވަޑައިގަތީ، ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ އަނބިކަނބަލުން އައިޝަތު ނަހުލާ އާއި އިދިކޮޅު ކޯލިޝަންގެ އިސް ބައެއް ބޭފުޅުންނާއި ރައްޔިތުންގެ މަޖިލީހުގެ އިދިކޮޅު ބައެއް މެމްބަރުންނާ އެކުގަ އެވެ. ތިނަދޫގައި މި ރޭ ބޮޑު ޖަލްސާއެއް ވެސް ބޭއްވުމަށް ވަނީ ހަމަޖެހިފަ އެވެ.\nއިބޫ ތިނަދު އަށް ވަޑައިގަތުމާ އެކު، އިދިކޮޅު ސަޕޯޓަރުން ދިޔައީ ތަފާތު ޝުއޫރު ފާޅު ކުރަމުންނެވެ. އެ ގޮތުން "މި ފަހަރު ބޭނުންވަނީ ބަދަލެއް"، "ރައީސް ޔާމީނަށް ފުރުސަތު ދެވޭކަށް ނެތް"، "އިބޫ ހޮވަން ރައްޔިތުން ތިބީ ކެތް މަދުވެފައި"، "ވޯޓު ފޮއްޓަށް ވޯޓު އަޅަން ތައްޔާރަށް ތިބިން،" ފަދަ ޝުއޫރުތައް ފާޅުކުރި އެވެ.\nތިނަދޫގައި ހުންނަވައި، "މިހާރު" އަށް ދެއްވި އިންޓަވިއުއެއްގައި މަޖިލީހުގެ ތިނަދޫ އުތުރު ދާއިރާގެ މެމްބަރު ސައުދުﷲ ހިލްމީ ވިދާޅުވީ އެ ރަށުން ރައީސް ޔާމީނަށް ތާއީދު ކުރާ މީހުންގެ އަދަދު މަދުވެފައިވާ ކަމަށެވެ. އަދި ގިނަ ރައްޔިތުން ތިބީ ބަދަލަކަށް ބޭނުންވެގެން ކެތްމަދުވެފައި ކަމަށް އޭނާ ވިދާޅުވި އެވެ.\nއިބޫ މިއަދު ތިނަދޫ އަށް ވަޑައިގެން، ކުޑަކުއްޖަކާއެކު ސެލްފީއެއް ނަންގަވަނީ. އެ ރަށަށް މިއަދު އިރުއޮއްސުނު އިރު ވާރޭވެހުނަސް، އިބޫ ވަނީ ސަލާމް ކުރުން ކުރިއަށް ގެންދަވާފައި. - ފޮޓޯ: އެމްޑީޕީ\nސައުދުﷲ ވިދާޅުވި ގޮތުގައި، ގިނަ ރައްޔިތުން ތިބީ މި ސަރުކާރާ މެދު ރުޅިގަދަވެފަ އެވެ. އެއީ ހައްގަކާ ނުލައި އަނިޔާވެރިވެ، ވަޒީފާތަކުން މީހުން ވަކި ކުރަމުންދާތީ ކަމަށް އޭނާ ވިދާޅުވި އެވެ.\n"އަޅުގަނޑަށް ހީވަނީ އިންތިހާބުގައި ސަރުކާރަށް ލިބޭނީ އެންމެ ގިނަވެގެން، 10-15 ޕަސަންޓު ވޯޓުހެން މި ރަށުން،" އަންނަ މަހުގެ 23 ގައި އޮންނަ ރިޔާސީ އިންތިހާބަށް އިޝާރާތް ކުރައްވައި ސައުދުﷲ ވިދާޅުވި އެވެ.\nތިނަދޫ ދެކުނު ދާއިރާގެ މެމްބަރު އަބްދުﷲ އަހުމަދު (އަބުޅޯ) ވެސް ވިދާޅުވީ ތިނަދޫ ރައްޔިތުން ތިބީ ރައީސް ޔާމީންގެ ވެރިކަން ނުނިމިގެން ކަމަށެވެ. އަދި ރައްޔިތުން ބޭނުންވަނީ އަނިޔާވެރިކަމުން ސަލާމަތްވެ، އަމާންކަމާއި ސުލްހަ މަސްލަސްކަން ގާއިމުވެފައި އޮތް ރާއްޖެއެއް ކަމަށް އޭނާ ވިދާޅުވި އެވެ.\nއެމްޑީޕީ ގދ. ތިނަދޫ ގދ. އަތޮޅު އިދިކޮޅު ފަރާތްތައް ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް\n17 ކޮމެންޓް, 557 ރިއެކްޝަންސް\nއަޙުލާޤު ރަގަލު ހިތްހެޔޮ ވެރިން އެންމެ ފަސޭހައިން ދެނެގަނެވޭނީ އެ އިންސާނާގެ މޫނު މަތިން ނާއި ހަރަކާތް ތަކުން ނާއި ބަހާއި އަމަޅުން ކަމަށް މަމެންގެ ކާބަފައިން ބުނާ އަޑު އަހަނމު. މިހެންކަމުން އިބޫ އަކީ އެބުނާ ހުރިހާ ސިފަތަކެއް ޤުދުރަތީ ގޮތުން ލިބިފައިވާ މީހެއް ކަމަށް މަމެންދެކެން. މިހެންކަމުން މި ރައްޔިތުންގެ ހިތްތަކުން ވަރަށް ފުރިހަމަ ޖާގައެއް އިބޫ ވަނީ ހޯދަވައި އަދި މި އިންތިޙާބު ﷲގެ ރަޙުމަތްފުޅުން އެއްލަކިން ކާމިޔާބު ކުރާނެ ކަމާއި މެދަކު ރައްޔިތުން އެއްވެސް ޝައްކެތް ނުކުރަމު.\nމުޅި ތިނަދޫގެ 85 ޕަސެންޓަށް ވުރެ ބޮޑު ބައި އޮތީ އިދިކޮޅު އިއްތިހާދާއި އެކު... އެއީ ހަޤީގަތަކީ... ތިނަދޫ ރައްޔިތުންނަކީ އަޅުވެތިކަމަށް ނަފްރަތު ކުރާ އަމިއްލަ ވަންތަ ، މިނިވަން ހިޔާލުގެ ބައެއް...\nދެމެމްބަރުން ކުރިން ާރައީސް ޔާމީނަށް ތައުރީފްކޮއްފަ މިހާރު ދެން ކޮންވާހަކަ އެއް ހަބޭސް\nބޭބެ ވިޔަސް މަންމަ ވިޔަސް ބައްޕަ ވިޔަސް އަދި ދަރިޔެއް ވިޔަސް ކުށެއްކޮއްފިއްޔާ އަދަބު ދޭންޖެހޭ.\nކޮބާ ޕުއްޕު ޕާޓީ މީހުން. ބުނާނެ މުޅި ހުވާދޫ ފަތަހަ ކޯށްފީމޭ. މިއުޅޭ ސަޢީދުގެ ފޮނި ޝަހީމު\nޔާމިން އަޅާދިން މަގުތަކުގަ ހުރެގެން ބުނަނެ ޔަމިން ކޮއްދިންކަމެއް ނެތޭ.\nއަންނި ފެށީ ކަމެއް\nމިއީ މަޖުބޫރުކަމެއް ނެތި ދާން މީހުން.\nޢަޅެ އިބޫ ހާދަ ސްމާޓޭ....އަޚްލާގު ރަނގަޅު ހިތްހެޔޮ ހިތްތިރި ކަން ބަލާލި ކޮންމެމީހަކަށް ޔަގީންވާހާ ވޭ....މިފަހަރު ޔަގީން އިރާދަކުރެއްވިއްޔާ\nކިތައްމެ ދިގު ކިއުއެއް އޮތަސް ތިނަދޫގެ ރައްޔިތުން ތިބީ ރައީސް ޔާމީން އާއިއެކު. ހީނުކުރާތު ބަޤާވާތޮ ކިއްފަ ޤައުމަށް ޤައދާރުވެފަ ތިބި ބަޔަކަށް ތިނަދޫ ރައްޔިތުން ވޯޓް ދޭނެކަމަކަށް. އިބޫ އަކީ އަމިއްލަ ދާއިރަށް ކީއްކުރަން އަމިއްލަ ރަށްށް ވެސް މިހާތަނަށް އެއްވެސް ކަމެއް ކޮއްދިން މީހެއްނޫން. ތައްޔިތުންގެ ލޮލުގަ އަދުނެއް މިހާރަކު ނޭޅުވޭނެ.ރައީސް ޔާމީންގެ ސުމާރޓް ކަން ދިވެހީން ނަށް މިއަދު މަވަނީ އެނގި ހާމަވެފަ އިންޝާﷲ މިއިންތިޚާބު ރައީސް ޔާމީން ފަސޭހަ ކަމާއެކު ކާމިޔާބު ކުރާނެ.\nހަޖަމް ކޮށްލާ. ދެން ކީއްވެތަ ކިތައްމެ ދިގު ކިޔޫ އެއް އޮންނަންވި. ޕީޕީއެމް މީހުނަށްވުރެ އަނގައިން ދެރަނުވާ ބައެއް ނޫޅޭނެ. އޭ ބޮޑު ސޯބު އނބުރޭ ގޮތަށްނު ކުދި ސޯބު އެނބުރޭނީ\nދެން މަ ހީ ހީ، ލޮލް


މެންބަރުންގެ ޚިޔާލު: ޕިއްލޭގެ ގޮވާލުން މާނަކުރެވޭނީ ކިހިނެއް؟ – Maldivian Democratic Party\nމެންބަރުންގެ ޚިޔާލު: ޕިއްލޭގެ ގޮވާލުން މާނަކުރެވޭނީ ކިހިނެއް؟\nއދ ގެ ހިއުމަން ރައިޓްސް ކޮމިޝަނަރ، މެޑަމް ޕިއްލައި ރާއްޖޭގެ ރައްޔިތުންގެ މަޖިލިހާއި މުޚާތަބު ކުރުމުގެ ތެރޭގައި ” ޒިނޭކުރާ އަންހެނާގެ ގައިގައި ހައްދުޖެހުމާ ގުޅޭގޮތުން ” އެދެއްކެވި ވާހަކަތަކަކީ ޑިމޮކްރަސީގެ ވެއްޓެއްގައި ދެއްކުމުން މައްސަލައެއް ނެތް ވާހަކައެއް ކަމުގައި ބަޔަކު ބުނެފާނެއެވެ. ނަމަވެސް މިރާއްޖެފަދަ ސައްތައިން ސައްތަ މުސްލިމު ގައުމެއްގައި އެއަޑު އަހާކަށް ފަސޭހައެއް ނުވާނެއެވެ. ބައިނަލް އަގްވާމީ އިންސާނީ ހައްގުތަކާއި ބެހޭ ގަރާރުތަކަށް ބަލާލާއިރު އަޅުގަނޑުމެން ގަބޫލުނުކުރާ ކިތަންމެ ކަމެއް އޭގައި ހިމެނިގެން ވާކަމީ ހަގީގަތެކެވެ. އަދި މިފަދަ ގަރާރުތައް އެގައުމަކަށް އެޕްލައި ކުރުމުގައި މުޖުތަމައުގެ ހަމަޖެހުމާއި ގަބޫލުކުރުންތަކަށް ރިއާޔަތްކޮށް ހިންގުމާއި ނުހިންގުމުގެ ހައްގު ލިބިދީފައި އޮންނަކަންވެސް ގަބޫލުކުރާން ޖެހެއެވެ. އެހެންކަމުން ޕިއްލައި އެދެއްކެވި ވާހަކައާއި މެދު އަޖާބުވެ އަންތަރީސްވާކަށް ނުޖެހެއެވެ.\nއިސްލާމްދީނާއި ޚިލާފު އެއްވެސް ވާހަކައެއް ދެއްކުމަކީ މިގައުމުގެ ގާނޫނުއަސާސީއިން ލިބިދޭ ހައްގެއް ނޫންކަމުން އެދެއްކެވި ވާހަކައަކީ ގަބޫލުކުރެވޭނެ ވާހަކައެއް ނޫނެވެ. ދީނުގައި ކަނޑައަޅުއްވައި އަންގަވާފައިވާ އެއްވެސް ހައްދަކާމެދު އިންކާރުކުރެވިގެން ނުވާނެއެވެ. ތެދެކެވެ. ރާއްޖޭގައި ދީނުގެ ހައްދުތައް ގާއިމު ކުރެވެނީ އެންމެ ފުރިހަމަ ގޮތުގައި ނޫންކަމުގައި ބުނެވިދާނެއެވެ. ވަށްކަންކުރާ މީހުންގެ އަތްކެނޑުމަކީ މިގައުމުގައި ނުކުރެވޭ ކަމެކެވެ. މިދެންނެވީ ޒަމާނެއްގައި މިކަން ނުކުރާ ވާހަކައެއް ނޫނެވެ. ދީން އޮތްނަމަވެސް ދީނުގެ ހައްދުތައް ގާއިމު ކުރުމުގައި ކޮންމެވެސް ސަބަބުތަކަކާއި ހުރެ އުޒުރުވެރިވެ ދިވެހީން މިދަނީ އެކަންކަން ނުކުރަމުންނެވެ. ދަންނަ ބޭކަލުންގެ މެދުގައި މިކަމުގައި ރާއްޖޭގައި ޚިލާފުތަކެއް އެބަހުރިވެސް މެއެވެ.\nވަށްކަން ކުރާ މީހާގެ އަތްނުކަނޑާއިރު ޒިނޭކުރާ މީހުންގެ ގައިގައި ހައްދުޖަހައެވެ. އަންހެނެއް ފިރިހެނެއް ތަފާތުކުރުމެއް ނެތެވެ. އެކަމަކު ރަޖަމެއް ނުކުރެއެވެ. ރާބޯމީހާގެ ހައްދަކީ ތައުޒީރުކުރުން ކަމުގައި އޮތްއިރު އެކަމުގައި ތައުޒީރުކޮށް އަރުވާލައި ނުވަތަ ޖަލުގައި ބަންދުކޮށް ހަދައެވެ. އިސްލާމްދީނުގައި ކަނޑައެޅިފައިވާ ހައްދުގެ އިތުރުން ، ނުވަތަ ދޭންއޮންނަ އަދަބެއްގެ އިތުރުން އެހެން އަދަބުތަކެއް ދިނުމަކީ ހައްގު ކަމެއް ނޫންކަމުގައި ބައެއްމީހުން ބުނެވެސް އުޅެއެވެ. އެހެންކަމުން އޮޅުންބޮޅުންއަރާ ކިތަންމެ މައްސަލައެއް މިގައުމުގެ ތެރޭގައި އެބަވެއެވެ.\nޒިނޭކުރާ އަންހެނެއް ނުވަތަ ފިރިހެނެއްގެ ގައިގައިވެސް ހައްދު ޖަހާންފެނޭތޯ ބަހުސްކުރުމަކީ ދިވެހީންނަށް ޖާއިޒު ކަމަކަށް ނެހެދޭނެއެވެ. އެހެނީ އެއީ ސާބިތުވެ ގުރުއާނުން އެނގޭންއޮތް މައްސަލައެކެވެ. ނަމަވެސް މިގައުމުގައި ބައެއް ހައްދު ގާއިމުކޮށް އަނެއްބައި ހައްދުތައް ގާއިމު ނުކުރާ މައްސަލާގައި ބަހުސްކުރެވިދާެނެއެވެ. މީގެ ކުރީންވެސް އެހައްދުތައް ގާއިމު ނުކުރެވިއޮތީކީ ޑިމޮކްރަސީ މިރާއްޖޭގައި އޮތީތީއެއް ނޫނެވެ. އަދި އެހައްދުތައް ގާއިމު ނުކުރަނީ މިސަރުކާރު އައި ފަހުންނެއްވެސް ނޫނެވެ. އެހެންކަމުން މިކަމުގައި ސަރުކާރަށް އިނގިލި ދިއްކުރުމުގެ ބޭނުމެއް ނެތެވެ.\nމިއަދު މިގައުމުގައި ކޮންމެ ލާދީނީ ކަމަކާ ގުޅުވައިގެން ސަރުކާރަށް އެތިވަރު ގޮވައި ހެދުމަކީ ސިޔާސީ އިދިކޮޅު ފަރާތްތަކުން އެއްވެސް ހުއްޖަތެއް ނެތި ކުރަމުން ގެންދާ ކަމެކެވެ. ބުދެއް ފެނިއްޖެނަމަ ސަރުކާރުން ބުދުދީން ފަތުރާން އުޅެނީކަމުގައާއި ސޮލީބެއް ފެނިއްޖެނަމަ ސަރުކާރުން ނަސާރާ ދީން ފަތުރަން އުޅެނީކަމުގައި، އަދި ޔަހޫދީއަކު މިގައުމަށް އަތުވެއްޖެނަމަ އެދީންފަތުރަން އުޅެނީ ކަމުގައި މިތިބަ ގޮވައި ނަގަނީއެވެ. އެކަމަކު މިކަންކަމަކީ ކުރީންވެސް ހިނގަމުން އަންނަ ކަންކަމެވެ. ވަކިއާކަމެއް ނުހިނގައެވެ. މީގެކުރީންވެސް ، ފިރިހެނުން ފަހަތުލައިގެން އިމާމުވެ ހުކުރުކުރި އަންހެނަކު ރާއްޖެއައިސް ދިވެހީންގެދީނަށް ފުރައްސާރަކޮށްފައި ވާކަމީ ހަގީގަތެކެވެ. އަދި އެމީހަކީ މުސްލިމެއް ކަމުގައި ދައުވާކުރާ އަންހެނެކެވެ. އަދި އެއަންހެނާ ރާއްޖެއައިސް އެތެޅި އަނގައެއް އެތެޅީ ހަމައެކަނި އޭރުގެ ވެރިމީހާގެ ދައުވަތެއްގައި މިގައުމަށް އައިސް އެހެން އެއްވެސް ހައިސިއްޔަތެއް ނެތިއެވެ. ނަމަވެސް ޕިއްލައި ރާއްޖެ ވަޑައިގަތީ އދގެ މުހިންމު މަގާމެއްގައި ހުންނަވައިގެންނެވެ. އަދި އޭނާއަކީ މުސްލިމެއް ކަމުގައި ދައުވާ ކުރާ މީހެއްވެސް ނޫނެވެ. އަދި އޭނާ އެދެއްކި ވާހަކައަކީ އދގެ ތެރޭގައި މާހަރުކޮށް ދެއްކޭ ލިޔެވި ފެންނާންއޮތް ވާހަކަ ތަކެކެވެ. ވީއިރު އެވާހަކަ ތަކަކުން ދިވެހީންނަކަށް އަސަރެއް ނުކުރާނެއެވެ. އެހެނީ އެވާހަކަތަކުގައި އެހިމެނޭ ހައްދުޖެހުމުގެ ވާހަކައަކީ އަހަރެމެން ދިވެހީން ގަބޫލުކުރާނެ ވާހަކައަކަށް ނުވާތީއެވެ. އަހަރެމެން ދެކެނީ އެވާހަކަ ތަކަކީ ހުސްއަނގައެއް ކަމުގައެވެ. ތާކުންތާކު ނުޖެހޭ ގޮވާލުމެއް ކަމުގައެވެ. ކުށްވެރި ކުރުމާ ނުކުރުމަކީ އަދި އެހެން ކަމެކެވެ. އދގެ ގަރާރެއް އަހަރެމެންނަށް ކަމުދިޔަޔަސް ނުދިޔަޔަސް އެކަމެއް އޮތްތާކު އޮވެދާނެތާއެވެ. މިއީ އަހުރެން ދެކޭގޮތެވެ. އެފަދަ އަޑުތައް ކޮންމެ ދުވަހަކު މިދަނީ އިވެމުންނެވެ. ލިޔެވި ފެންނަމުންނެވެ. އަހަރެމެންގެ އަގީދާ ބަލިކަށިވެ ދީނުން ބޭރުވާކަށް ނުޖެހެއެވެ. އަދި ގަބޫލުކުރާން ނުޖެހޭ ކަމެއް ގަބޫލު ކުރުވޭނެ ގޮތެއްވެސް ނޯންނާނެއެވެ.\nމިހިސާބުން ސިޔާސީގޮތުން ވިސްނާނަމަ ޖަވާބުނުލިބޭ ސުވާލުތަކެއްވެސް އެބަހުއްޓެވެ. މިކަމާ ގުޅުވައިގެންވެސް ސަރުކާރަށް އިނގިލި ދިއްކުރާން އިދިކޮޅު ފަރާތްތަކުން އަރުވާ ޖަހާލާފައި ވާތީވެ މިސުވާލުތައްވެސް އެބައުފެދެއެވެ. މީގެކުރީގެ ވެރިކަމުގައި މުސްލިމެއް ކަމުގައި ބުނާ އަންހެނަކު މާބޮޑު ހައިސިއްޔަތެއްނެތި ރާއްޖެ ގެނެސް އޭރުގެ ވެރިމީހާގެ އެދުމާއި އެކުގައި ދީނާޚިލާފު ވާހަކަތަކެއްދެއްކުވިކަން ނޭނގެނީ ހެއްޔެވެ؟ އެވެރިކަމާ ގުޅިފައިވާ މީހަކު ހުށައަޅާފައިވާ “ގެވެހި އަނިޔާގެ ބިލެއްގެ ވާހަކަ” ޕިއްލައިގެ ވާހަކައިގެ ތެރޭގައި އެއައީ ކިހިނެއް ވެގެން ބާވައެވެ؟ އަދި ދިވެހީން އިންކާރުކުރާ މައްސަލައަކާއި ގުޅޭ ވާހަކައެއް ދެއްކި މީހަކާ އިދިކޮޅު އެންމެބޮޑު ސިޔާސީ ޕާޓީން ބައްދަލުވުމެއް ބާއްވައި އެދެއްކީ ރާއްޖޭގައި މިއަދު މިއޮތް ސަރުކާރުން އިންސާނީ ކޮންހައްގެއް ގާއިމު ނުކުރާ ވާހަކަބާވައެވެ؟ އަނެއްކާ އޭނާ އެދެއްކި ވާާހަކައިގައި ހިމެނޭ ކަންތައްތައް މިސަރުކާރުން ނުހުއްޓުވާތީވެ އެވާހަކަ ބާވައެވެ؟\nސިޔާސީގޮތުން އެތަކެއް ފިއްތުންތައް ކުރިމަތި ކުރުމުގައި އިދިކޮޅު ފަރާތްތަކުން ދެމިތިބޭއިރު އަދި، ދީނީގޮތުން މައްސަލަތައް އުފެއްދުމުގައި އެވެރިން ފޫގަޅައިގެން ތިބި މިފަދަ ވަގުތެއްގައި ، މިފަދަ ކަމެއް ހިނގުމުން ، ޕިއްލައިގެ އެގޮވާލުމުގެ ސަބަބުން އުފެދޭ އެހެން ސުވާލުތަކެއްވެސް އެބަހުރި ކަމުގައި ހަމަ ދަންނަވާން އެބަޖެހެއެވެ. މިއަދު ގުޅިފައިވާ މިދުނިޔޭގެ އެކި ތަންތަނުން އެކިމީހުން އައިސް މިރާއްޖޭގައިވެސް އެމީހުން ދައްކާނެ ވާހަކައެއް ދައްކާނެއެވެ. ދުލަކު ނުހިފެހެއްޓޭނެއެވެ. ވަރުގަދަ ކުރާންވީ އަހަރެމެންގެ އަގީދާއެވެ. ދަސްކުރާންވީ ދީނީ އަގީދާ ހިފަހައްޓާނެ ގޮތެވެ. ސިޔާސީ އަރާރުންތަކަކުން ގައުމު ކުރިއަރައި ދާކަށް ނެތެވެ.


Sirru heki ge mahsala Supreme court in balaigenfi\nދިވެހި ރާއްޖޭގެ ސުޕްރީމް ކޯޓު-- ފޮޓޯ: އަވަސް އާކައިވް\nސިއްރު ހެކި ނެގޭނެ ގޮތެއް ގާނޫނުގައި ނެތް ކަމަށް ހައިކޯޓުން ކަނޑައެޅި ކަނޑައެޅި ސުޕްރީމް ކޯޓުގައި އިސްތިއުނާފު ކުރުމަށް ޕްރޮސިކިއުޓާ ޖެނަރަލް (ޕީޖީ) ހުށަހެޅުއްވި މައްސަލަ އެ ކޯޓުން ބަލައިގެންފި އެވެ.\nޕީޖީ އޮފީހުން މައުލޫމާތު ދޭ ގޮތުގައި އެ މައްސަލަ ބަލައިގެންފައިވަނީ އިއްޔެ އެވެ.\nސިއްރު ހެއްކާ ގުޅޭ ގޮތުން އާ ނިންމުމެއް އައީ ކުރީގެ އުއްތަމަ ފަނޑިޔާރު އަބްދުﷲ ސައީދު މިނިވަންކުރި ހުކުމްގަ އެވެ.\nޖިނާއީ އިޖުރާއަތުގެ ގާނޫނުގެ 149 ވަނަ މާއްދާގައި ބުނަނީ ހެކިބަސް ނަގަންވާނީ ޝަރީއަތުގެ މަޖިލީހަށް ހެކީން ހާޒިރުކޮށްގެން ކަމަށް އެ ގާނޫނުގައި ބަޔާން ކޮށްފައިވީ ނަމަވެސް، ހެއްކާބެހޭ ގާނޫނުގައި ބަޔާން ކޮށްފައިވާ ހާލަތްތަކުގައި، އަދި އެ ގާނޫނުގައި ހެކިބަސް ދޭ މީހުން ހިމާޔަތްކޮށް، ރައްކާތެރި ކުރެވޭނެ ގޮތަށް ހެކިބަސް ނެގުމަށް ކަނޑައަޅާފައިވާ ގޮތްތަކުގެ ތެރެއިން ގޮތަކަށް ހެކިބަސް ނެގުމުގެ އިހުތިޔާރު ފަނޑިޔާރަށް ލިބިގެންވާ ކަމަށެވެ.\nޖިނާއީ އިޖުރާއަތުގެ ގާނޫނުގައި ހަވާލާދީފައިވާ ހެއްކާ ބެހޭ ގާނޫނަކީ 1976 ވަނަ އަހަރުގެ ގާނޫނެކެވެ. އެ ގާނޫނަށް އެއްވެސް އިސްލާހެއް ވެސް ގެނެސްފައެއް ނުވެ އެވެ.\nހައިކޯޓުން ކޮށްފައިވާ ހުކުމްގައި ބުނީ ހެއްކާ ބެހޭ ގާނޫނުގައި ހެކި ބަސް ދޭ މީހުން ހިމާޔަތްކޮށް ރައްކާތެރި ކުރެވޭނެ ގޮތަކަށް ހެކި ބަސް ނެގުމަށް ކަނޑައަޅާފައިވާ ގޮތެއް ނެތް ކަމަށެވެ. މިއީ މީގެ ކުރިން ސިއްރުން ހެކި ބަސް ނެގުމާ ދެކޮޅަށް ކްރިމިނަލް ކޯޓުގައި ވަރަށް ގިނަ ވަކީލުން ފާހަގަ ކުރައްވާފައިވާ ނުކުތާއެކެވެ.\nހައިކޯޓު ހުކުމްގައި ބުނީ ޖިނާއީ އިޖުރާއަތުގެ ގާނޫނުގައި ސިއްރުން ހެކި ބަސް ނެގޭނީ ހެއްކާ ބެހޭ ގާނޫނުގައި ކަނޑައަޅާފައިވާ ގޮތަށް ކަމަށް ބުނާއިރު އެ ގޮތްތައް އެ ގާނޫނުގައި ނެތުމަކީ އެ އިޖުރާއަތް ފުރިހަމަ ކުރެވިފައިވާ ކަމަށް ބެލެވެން ނެތް ހާލަތެއް ކަމަށެވެ.\nމި ނިންމުމާ ގުޅޭ ގޮތުން ޕީޖީ ޝަމީމް ވިދާޅުވެފައިވަނީ އިޖުރާތު ގާނޫނުގެ 149 ވަނަ މާއްދާގެ (ހ) އާއިއެކު، އެ ގާނޫނުގެ 119، 131 އާއި 134 ހިމަނައި، މުޅި ގާނޫނު އެކުގައި ކިޔާއިރު ހައިކޯޓުގެ ހުކުމުން ކަނޑައެޅި ސިއްރު ހެކިބަހުގެ އުސޫލު ރަނގަޅު ކަމަށް ނުފެންނަ ކަމަށެވެ.\nޝަމީމް ވިދާޅުވީ އެ ހުކުމް އޮތް ގޮތުން ޖިނާއީ އިޖުރާއަތުގެ ގާނޫނުގެ 14 ވަނަ ބާބުގެ ބޭނުން ކެނޑިގެންދާ ކަމަށެވެ. ގާނޫނުގެ 119، 131 އަދި 134 ވަނަ މާއްދާގައި ސިއްރު ހެކި ބަސް ނެގޭނެ ގޮތް އެބަ އޮތް ކަމަށެވެ. އަދި 126 ވަނަ މާއްދާ ބެލުމުން ވެސް ސިއްރުން ހެކި ބަސް ނެގުމުގެ އުސޫލަކީ އިޖުރާއަތު ގާނޫނު ދަންނަ އުސޫލެއްކަން ކަށަވަރުވާ ކަމަށެވެ.\nސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + ހައިކޯޓް\nޕީޖީގެ އެދެނީ އޮންލައިންކޮށް ހުށަހެޅުން ދާއިމީ ކުރަން


Ganga Koaru Ge Thereyn Oyaa Dhiya Kuda Kujjaku Fenijje - Vaguthu\nއިންޑިއާގެ އުއްތަރަ ޕްރަދޭޝްގެ ގާޒީޕޫރު ސަރަހައްދުގައި އޮންނަ ގަންގާ ކޯރުން އޮޔާ ދިޔަ ފޮއްޓެއްގެ ތެރެއިން 21 ދުވަހުގެ ތުއްތު ކުއްޖެއް ފެނިއްޖެއެވެ.\nގަންގާ ކޯރުން އޮޔާދަނިކޮށް އިއްޔެ ފެނުން ތުއްތު ކުއްޖާ ފުލުހުން ވަނީ ސަލާމަތް ކޮށްފައެވެ. ފުލުހުން މި މައްސަލަ އިތުރަށް ތަހުގީގް ކުރަމުން ދާއިރު، ކުއްޖާ ވަނީ އާޝާ ޖްޔޯތީ ކެންޑްރާ ޔަތީމް ހާނާއަށް ފޮނުވައިފައެވެ.\nކުއްޖާ ސަލާމަތް ކުރެވިފައިވާ ގޮތުގެ ތަފްސީލް ހާމަކުރަމުން ފުލުހުން ބުނެފައިވަނީ އެ ސަރަހައްދުން ބޯޓެއްގައި ދަތުރުކުރަމުން ދިޔަ މީހަކަށް ތުއްތު ކުއްޖެއްގެ ރުއިމުގެ އަޑު އިވިގެން، އޮޔާ ދިޔަ ފޮށި ބެލި ކަމަށެވެ. ފޮށީގެ ތެރޭގައި ތުއްތު ކުއްޖަކު ރަތް ކުލައިގެ ފޮތި ކޮޅެއް ގައިގައި އޮޅާލުމަށް ފަހު ބާއްވާފައިވާ އިރު، ހިންދޫން އަޅުކަންކުރަން ބޭނުންކުރާ އެއްޗެހީގެ ފޮޓޯތައް ފޮށީގެ ތެރޭގައި ބަހައްޓާފައި ހުއްޓެވެ. އޭގެ އިތުރުން ފުލުހުން ބުނީ އެ ފޮށީގެ ތެރެއިން ކުއްޖާ އުފަންވީ ދުވަހާއި އެފަދަ މައުލޫމާތު ލިބެންހުރި ޗާޓެއް ފެނިފައިވާ ކަމަށެވެ.\nފުލުހުން ބުނީ ބާތް ޗާޓުގައި ލިޔެފައިވާ ގޮތުން ނަމަ ކުއްޖާއަށް ދެވިފައިވާ ނަމަކީ "ގަންގާ" ކަމަށެވެ. ތުއްތު ކުއްޖާ ބާއްވާފައި އޮތް ފޮއްޓަކީ އާ ފޮއްޓަކަށް ވެފައި، ހުރިހާ މައުލޫމާތަކާއި އެއްކޮށް ފޮށި އޮޔާދާން ދޫކޮށްލާފައިވުމުން ފުލުހުން ތުހުމަތުކުރަނީ އެކަން އެގޮތަށް ކުރަން ތައްޔާރުވެ، ރޭވިގެން ކޮށްފައިވާ ކަމެއް ކަމަށެވެ.\nޑޮކްޓަރުން މައުލޫމާތުދޭ ގޮތުގައި ކުއްޖާގެ ހާލު ރަނގަޅެެވެ. އެ ސަރަަހައްދުގެ ރައްޔިތުން ވަނީ ކުއްޖާ ފެނިފައިވާ ސަރަހައްދުން ވަލު ތެރެއަށް ވަދެ މީހެއްގެ އިޝާރާތެއް ވޭތޯ ބަލައި ފާސްކުރަން ފަށައިފައެވެ.


ރ. މީދޫއަށް މަސްތުވާތަކެތި އެތެރެކުރަން އުޅުނު މީހަކު ހައްޔަރުކޮށްފި – Ungoofaaru\nބަނޑޭރިގަނޑު/ޙަބަރު/ރ. މީދޫއަށް މަސްތުވާތަކެތި އެތެރެކުރަން އުޅުނު މީހަކު ހައްޔަރުކޮށްފި\nރ. މީދޫއަށް މަސްތުވާތަކެތި އެތެރެކުރަން އުޅުނު މީހަކު ހައްޔަރުކޮށްފި\nއިބްރާހީމް ޒަޔާން 21 ޖަނަވަރީ 2018\n0 709 މިނެޓެއް ނުވަނިސް ކިޔާލެވޭ\nފުލުހުން ހިންގި އޮޕަރޭޝަނުގައި ހޯދާފައިވާ މަސްތުވާތަކެތި --\nރ. މީދޫއަށް މަސްތުވާތަކެތި އެތެރެކުރަން އުޅުނު މީހަކު މަސްތުވާތަކެއްޗާއެކު ހައްޔަރުކޮށްފިއެވެ.\nމީދޫއަށް މަސްތުވާތަކެތި އެތެރެކުރަން އުޅޭކަމަށް ފުލުހުންނަށް ލިބުނު މަޢުލޫމާތަކާއި ގުޅިގެން، ޖެނުއަރީ މަހުގެ 18 ވަނަ ދުވަހު ހިންގި އޮޕަރޭޝަނުގައި ހައްޔަރުކޮށްފައިވަނީ 23 އަހަރުގެ ފިރިހެނެކެވެ. މިމީހާ ހައްޔަރުކޮށްފައިވަނީ، ރ. މީދޫއަށް އައި ބޯޓަކުން ގެނައި ފޮށިގަނޑަކާއި ހަވާލުވުމަށް ޖެޓްސްކީއެއްގައި މީދޫއަށް އައިސް ފޮށިގަނޑު ހިފައިގެން ޖެޓްސްކީގައި ދަނިކޮށެވެ.\nމިމީހާ ހުއްޓުވައި އޭނާ ހިފައިގެންދިޔަ ފޮށިގަނޑު ބަލައިފާސްކުރިއިރު އެފޮށިގަނޑު ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި 31 ރަބަރު ޕެކެޓާއި 180 ސެލޯފިންކޮޅު ފެނިފައިވެއެވެ. މިމައްސަލައާ ގުޅިގެން ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ރ. އުނގޫފާރު މެޖިސްޓްރޭޓް ކޯޓަށް ހާޒިރުކުރުމުން،ޝަރީޢަތް ނިމެންދެން ބަންދުގައި ބެހެއްޓުމަށްވަނީ އަމުރުކޮށްފައެވެ.\nރ. މީދޫ ޕޮލިސް ސްޓޭޝަނުން މިމައްސަލަ ދަނީ ތަޙުޤީޤު ކުރަމުންނެވެ.\nއަހްޒަމަށް އެހީތެރިކަމުގެ އަތެއް ފޯރުކޮށްދެއްވާ!\nމެމް ބިޒްނަސް ސްކޫލް އުނގޫފާރު ކެމްޕަހުގެ ކިޔެވުން ފެށިގެން ކުރިއަށްދަނީ\nޒޯންގެ ތަށި ރ.އަތޮޅުގެ ފަސްގަނޑުގައި ބެހެއްޓުމަށް މީދޫއެސްސީ އާ އެކު މުޅި ރ.އަތޮޅު


Midhiya aharuge fahu quarter ge aamdhanee 27 percent ituru vehje\nމިދިޔަ އަހަރުގެ ފަހު ކްއާޓާގައި މީރާގެ އާމްދަނީ 27.8 ޕަސެންޓް އިތުރު ވެއްޖެ\nމީރާގެ އޮފީހުން ބަޔަކު ހިދުމަތް ހޯދަނީ. -- އަވަސް ފޮޓޯ: ނަސްރުﷲ ސާލިހު\nމިދިޔަ އަހަރުގެ ހަތަރު ކުއާޓާގައި މީރާއަށް ލިބުނު އާމްދަނީ 27.8 ޕަސެންޓް އިތުރު ވެއްޖެ އެވެ.\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން އާއްމު ކޮށްފައިވާ މިދިޔަ އަހަރުގެ ހިސާބުތައް ދައްކާ ގޮތުގައި މިދިޔަ އަހަރުގެ ހަތަރުވަނަ ކުއާޓާގައި މީރާއަށް 11.48 ބިލިއަން ރުފިޔާ ލިބިފައިވެ އެވެ. ނަމަވެސް 2013 ވަނަ އަހަރުގެ ލިބިފައިވަނީ 8.98 ބިލިއަން ރުފިޔާ އެވެ. މިއީ 27.8 ޕަސެންޓުގެ ކުރި އެރުމެކެވެ.\nމީރާގެ ހިސާބުތައް ދައްކާ ގޮތުގައި މިދިޔަ އަހަރުގެ ފަހު ކުއާޓާގައި ޑޮލަރުން ލިބުނު އާމްދަނީ ވެސް ވަނީ އިތުރުވެފަ އެވެ.\nފަހު ކުއާޓާގައި ޑޮލަރުން ލިބުނު އާމްދަނީގެ ގޮތުގައި 116 މިލިއަން ޑޮލަރު ލިބިފައިވެ އެވެ. އަދި 2013 ވަނަ އަހަރު ޑޮލަރުން ލިބުނު އާމްދަނީގެ ގޮތުގައި ލިބިފައިވަނީ 112 މިލިއަން ޑޮލަރެވެ. މިއީ މިދިޔަ އަހަރާ އަޅާ ބަލާއިރު 37.6 ޕަސެންޓުގެ އިތުރުވުމެކެވެ.\nމީރާއިން ބުނީ މިދިޔަ އަހަރުގެ ފަހު ކުއާޓާގައި ދައުލަތަށް ލިބުނު އާމްދަނީ އިތުރުވުމުގެ ސަބަބުތަކުގެ ތެރޭގައި އެއާޕޯޓު ސާވިސް ޗާޖު އިތުރުވުމާއި ޖީއެސްޓީ އަދި ބީޕީޓީ އިތުރުވުން ހިމެނޭ ކަމަށެވެ.\nދައުލަތުގެ ޓެކްސް އިދާރާ މީރާގެ ހިސާބުތައް ދައްކާ ގޮތުގައި މިދިޔަ އަހަރުގެ ފަހު ކުއާޓާގައި ބީޕީޓީގެ ގޮތުގައި 2.46 ބިލިއަން ރުފިޔާ ލިބިފައިވެ އެވެ. އަދި 2013 ވަނަ އަހަރު ލިބިފައިވަނީ 1.8 ބިލިއަން ރުފިޔާ އެވެ. މިއީ މިދިޔަ އަހަރާ އަޅާބަލާއިރު 33.5 ޕަސެންޓް އިތުރުވުމެވެ. އަދި މިދިޔަ އަހަރުގެ ފަހު ކުއާޓާގައި ޖީއެސްޓީގެ ގޮތުގައި ލިބުނު 4.46 ބިލިއަން ރުފިޔާ ލިބިފައިވެ އެވެ. އަދި 2013 ވަނަ އަހަރުގެ ފަހު ކުއާޓާގައި ލިބިފައިވަނީ 3.6 ބިލިއަން ރުފިޔާ އެވެ.\nމަޑިވަރު އެއާޕޯޓަށް މުވައްޒަފުން ހޯދަނީ\nއެއާ ސީޝެލްސްގެ ދަތުރުތައް އަލުން ރާއްޖެއަށް


މަސައްކަތު (އެސް.އެސް 3) - އެޑްމިނިސްޓްރޭޝަން އެންޑް ސަޕޯޓް ސާވިސް ސެކްޝަން\nމަސައްކަތު (އެސް.އެސް 3)\nމަހަކު 3875.00 (ތިންހާސް އަށްސަތޭކަ ހަތްދިހަފަސް ރުފިޔާ)\nމަހަކު 1743.75 (އެއްހާސް ހަތްސަތޭކަ ސާޅީސްތިން ރުފިޔާ / ހަތްދިހަ ފަސް ލާރި)\n1. މަގާމަށް ބޭނުންވާ ތަމްރީނެއް/ލައިސަންސެއް/ހުއްދައެއް/ސަނަދެއް ހާސިލްކޮށްފައި ވުމާއެކު މަގާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ،\n2. ގްރޭޑް7ނިންމާފައިވުން. ނުވަތަ،\n3. އެސް.އެސް2ރޭންކުގެ މަޤާމެއްގައި މަސައްކަތްކޮށް 1 އަހަރުދުވަހުގެ ތަޖުރިބާ ލިބިފައިވުން.\n1. ޢުމުރުން 18 އަހަރު ފުރިފައިވުން.\n2. ސިޔާސީ ޕާޓީއެއްގެ ރަޖިސްޓްރީގައި އެމީހެއްގެ ނަން ހިމެނިފައިވާނަމަ، ވަޒީފާއަށް ހޮވުމުން ޕާޓީން ވަކިވުން.\n3. ސިޔާސީ/ސިޔާސީ ޕާޓީއެއްގެ ހަރަކާތްތަކުގައި އިސްކޮށް ބައިވެރިވެއުޅޭ މީހަކުކަމުގައި ނުވުން.\n4. މަޤާމުގެ މަސްއޫލިއްޔަތު އަދާ ކުރުމުގެ ޤާބިލްކަން ހުރި މީހެއް ކަމަށް އިންޓަވިއު ޕެނަލަށް ސާބިތު ކޮށްދިނުން.\n- އިލެކްޝަންސް ކޮމިޝަނުގެ ދެ އިމާރާތް ސާފުކޮށް ބެލެހެއްޓުމާއެކު ޙަވާލުކޮށްފައިވާ ސެކްޝަންތަކުގައި ކުނިކަހާ މޮޕްއަޅާ ދޮރާއި ދޮރުފަތްތައް ސާފުކޮށް ބެލެހެއްޓުން.\n- އިލެކްޝަންސް ކޮމިޝަނުގެ ދެ އިމާރާތުގައި މުވައްޒަފުން ބޭނުންކުރާ ފާޚާނާތައް ސާފުކޮށް ބެލެހެއްޓުން އަދި އިމާރާތުގައި ހަރުކޮށްފައިވާ ފަންކާ ފަދަ ތަކެތި ފޮޅާ ސާފުކޮށް ބެލެހެއްޓުން.\n- އިލެކްޝަންސް ކޮމިޝަނުގެ ދެ އިމާރާތުގައި މުވައްޒަފުން ބޭނުންކުރާ ގޮނޑި މޭޒު ފަދަ ތަކެތި ދުވަހުން ދުވަހަށް ފޮޅާ ސާފުކޮށް ބެހެއްޓުން.\n- އިލެކްޝަންސް ކޮމިޝަނުގެ ދޮރުފޮތިތަކާއި މޭޒުމަތީގައި އަޅާ ފޮތިތަކާއި ފާޚާނާ ތަކައި ބޭނުންކުރާ ތުވާލި ފަދަ ތަކެތި ދޮވެ ސާފުތާހިރުކޮށް ބެލެހެއްޓުން.\n- ކޮމިޝަނުން ބާއްވާ އެކި އެކި ހަފްލާ، ޖަލްސާތަކުގެ ކެއުމާއި ސައިގެ އިންތިޒާމުގެ ކަންކަން ބެލެހެއްޓުން.\n- ކޮމިޝަން އަދި ސެކްޝަންތަކުން ކުރިއަށް ގެންދާ އެކިއެކި ބައްދަލުވުންތައް / ވާރކްޝޮޕްތައް / ޓްރޭނިންގތަކަށް މީޓިންގ ރޫމްއާއި ޓްރޭނިންގ ރޫމް ތައްޔާރުކޮށް ދިނުމާއި، ކޮފީއާއި ރިފްރެޝްމަންޓްއާއި ކެއުމާއި ސައި ތައްޔާރުކޮށް ދިނުން.\n- އޮފީސް ފޮޅާ ސާފުކުރުމާއި، މަސައްކަތްކުރަމުން ދާއިރު މަސައްކަތް ކުރަމުން ގެންދާގޮތް ބަލާ ރަނގަޅު ކުރަންޖެހޭ ކަންތައްތައް ރަނގަޅު ކުރުން.\n- މަތީގައި ދެންނެވިފައިވާ މަސައްކަތްތަކުގެ އިތުރުން ހާލަތާއި ގުޅިގެން ކޮމިޝަންގެ މަސައްކަތްތަކާއި ގުޅިގެން ސެކްޝަން/ޑިވިޜަން ހެޑް އަންގާ މަސައްކަތްތައް ކުރުން.\nސަޕޯޓް އޮފިސަރ – އެސް.އެސް3ގެ މަޤާމަށް މާކުސް ދިނުމުގައި ބަލާނެ މިންގަނޑު


Salman rasgefaanu miskiy samaalukan hoadhaifi\nސަލްމާން ރަސްގެފާނު މިސްކިތް\nސަލްމާން ރަސްގެފާނު މިސްކިތް ސަމާލުކަން ހޯދައިފި\nސަލްމާން ރަސްގެފާނު މިސްކިތުގެ މައުލޫމާތު ހިމެނޭ ކްރެހުމެއް -- އަވަސް ގްރެފިކްސް | އަހުމަދު މާނިސް\nވެރިރަށް މާލޭގެ ހެންވޭރުން އާޓިފިޝަލް ބީޗުގެ އުތުރަށްވާ ގޮތަށް އޮތް ބިމުގައި އިމާރާތް ކުރަން ފަށާފައިވާ ސަލްމާން ރަސްގެފާނު މިސްކިތުގެ މަސައްކަތުގެ ސްޕީޑް ހަލުއި ކޮށްފައިވާއިރު އެ މަސައްކަތަށް މީހުންގެ ސަމާލުކަން ހޯދައިފި އެވެ.\nސަލްމާން ރަސްގެފާނު މިސްކިތުގެ މަސައްކަތް ބޭރަށް އަދި ފެންނަ ވަރު ނުވި ނަމަވެސް ސައިޓް ހިމެނޭ ކޮށީގެ ކައިރިން ބަލާއިރު އެއް ފަހަރާ ގިނަ މަސައްކަތްތަކެއް އެ ކޮށީގައި ހިނގާ މަންޒަރު ފެންނަން އޮވެ އެވެ. ދުރަށް އަދި ފެންނަނީ ކޮއްޓާއި އެ ދިމާއިން މައްޗަށް އަރާފައިވާ ކެރޭނެވެ. އެ މަންޒަރު ބަލަން ދުވާލު ހަވީރު ގަޑީގައި މީހުން ގޮސް ތިބެ އެވެ.\nފައުންޑޭޝަންގެ ކޮންކްރީޓް މަސައްކަތުން ބޮޑު ބައެއް ނިންމާލާފައިވާއިރު މިސްކިތުގެ މައި ތަނބުތައް ހެދުމުގެ މަސައްކަތްތައް ކުރާ މަންޒަރު ހުޅުވާލާފައިވާ ގޭޓުން ފެންނަން އޮވެއެވެ. -- މި މިސްކިތަކީ ސަލްމާނު ރަސްގެފާނުގެ ނަމުގައި ސައުދީ ސަރުކާރުން ހިލޭ އަޅައިދޭ އަޅައިދޭ މިސްކިތެކެވެ.\nމިއީ އިސްލާމީ ދަންމަރު ރާއްޖޭގެ އުހުން އިތުރަށް ފާޅުވާނެ ގޮތަށް އިސްލާމީ މަރުކަޒަށް ފަހު ރާއްޖޭގައި އަޅާ އެންމެ ބޮޑު މިސްކިތެވެ. ސަލްމާން ރަސްގެފާނު މިސްކިތް އަޅަނީ 41500 އަކަފޫޓުގެ ޖާގައެއްގައި 500 ދުވަހުން މަސައްކަތް ނިންމާށެވެ. މަސައްކަތުގެ އެ ޝެޑިއުލާއެކު މި އަހަރުގެ އޯގަސްޓްގައި މިސްކިތް ނިންމާނެ އެވެ.\nއިސްލާމިކް މިނިސްޓަރު ޑރ. އަހުމަދު ޒިޔާދު ބާގިރު ވިދާޅުވި ގޮތުގައި އެ މިސްކިތަކީ ދިވެހީންގެ ވަރަށް ބޮޑު އުންމީދެއް ކަމަށާއި އެ މިސްކިތް ނިމި ހުޅުވިގެން އަންނާނެ ވަގުތަކަށް މުސްލިމް ދިވެހިން ވަރަށް ބޮޑަށް އިންތިޒާރު ކުރާ ކަމަށެވެ.\nކުރެހުމުން ވަރަށް ރީތި ކަމަށް ފެންނަ މި މިސްކިތުގެ މަސައްކަތް ކުރަނީ މާދަމާ ހުޅުމާލޭގައި ހުޅުވާ ޒަމާނީ ޕްރައިވެޓް ހޮސްޕިޓަލްގެ ޓްރީ ޓޮޕްގެ މަސައްކަތް ވެސް ކުރި ތުރުކީގެ ޓާމެކްސް ކުންފުނިންނެވެ. ސަލްމާން ރަސްގެފާނަށް ނިސްބަތްވާ މި މިސްކިތުގެ މަޝްރޫއަށް 24.95 މިލިއަން ޑޮލަރު ހޭދަކުރާނެ އެވެ.\nމާލޭގައި ކިންގް ސަލްމާން\n* މިސްކިތުގައި ހަ ފަންގިފިލާ\n* އަރާފޭބުމަށް ލިފުޓް ހުންނާނެ\n* އެއްފަހަރާ 10000 މީހުންނަށް ނަމާދުކުރެވޭނެ\n* ލައިބްރަރީއަކާއި ކްލާސްރޫމްތައް ހުންނާނެ\n* ސެމިނާ ރޫމްތައް ހިމެނޭނެ\n* ވެހިކަލްތައް ޕާކު ކުރުމަށް 44100 އަކަ ފޫޓުގެ ޖާގައެއް\nމި މިސްކިތް ސަލްމާން ރަސްގެފާނަށް ނިސްބަތްވާއިރު އިސްލާމިކް ޔުނިވާސިޓީގެ އުސް ބިލްޑިން ނިސްބަތް ވަނީ ސައުދީގެ ފަހުދު ރަސްގެފާނަށެވެ. އެ އިމާރަތަށް ކިޔަނީ ފަހުދު ރަސްގެފާނު ބިނާ އެވެ.\nސަލްމާން ރަސްގެފާނު މިސްކިތް މިސްކިތް ސަލްމާން ރަސްގެފާނު މިސްކިތް + ޑރ. އަހުމަދު ޒިޔާދު ބާގިރު\nމިސްކިތް ހުޅުވާ ތާރީހު ކަނޑައަޅަން ޝާހީ ބޭފުޅަކު ވަޑައިގަންނަވަނީ\nސަލްމާން މިސްކިތް ވަގުތީ ގޮތުން ހުޅުވަން އެދެފި\n"ސަލްމާން މިސްކިތް ރޯދަ މަހަށް ނުހުޅުވޭނެ"\n"ސަލްމާން މިސްކިތް އަދިވެސް ނުނިމެނީތޯ"


Banavi hayaai-14 | Fenvaru Online\n00:51 - 23 ޖޫން 2020 -0ކޮމެންޓް\nޝައުނާ މިހެން ބުނުމުން ނީލް އަނެއް ފަތާރަށް މޫނު އަބުރާލިއެވެ.\nޝައުނާގެ ޚަބަރެއް ނުވުމުން ނީލް އެބުރި ބަލާލިއިރު ކޮޓަރިތެރޭގައި ނީލް ފިޔަވައި އެއްވެސް މީހަކު ނޫޅެއެވެ. ނީލް ދެރަވީ ވަރުން ޝެރިންގެ ފޮޓޯގަނޑު ނަގާ މޭގައި ޖައްސާލިއެވެ. ނީލްއަށް ނިދުނުއިރުވެސް ޝެރިންގެ ފޮޓޯ އޮތީ ނީލްގެ މޭމަތީގައެވެ.\nޝައުނާ އިނީ އަތިރިމަތީގައި ހުރި ކަށިކެޔޮގަހެއްގެ ދަށުގައި ރޯށެވެ.\n"ކޮއްކޯ!" މީހަކު ގޮވާލި އަޑަށް ޝައުނާ ބަލާލިއިރު ކުރިމަތީގައި ހުރީ ފަތީނާއެވެ.\n"ދައްތާ!" ޝައުނާ ތެދުވެގެން ދުވެފަ ގޮސް ފަތީނާގެ ގައިގައި ބައްދައިގަތެވެ.\n"ކޮއްކޯ! ދެންނުރޮއި. އަހަރެން ބުނީމެއްނު. މިއިންސާނުންނަކީ ވަރަށް ނުބައި ނުލަފާ ބަޔެކޭ. އެމީހުން އަހަރެމެންގެ މަންމައަށް ހަދާލިގޮތް ދުވަހަކުވެސް އަހަރެންގެ ހިތުން ފިލައިގެން ނުދާނެ. އަހަރެން އޭރުގަވެސް ކޮއްކޮ ކައިރީ ބުނިން ތިމީހުންނަށްޓަކައި ތިވަނީ ބޭކާރު ޤުރުބާނީއެކޭ. ކޮއްކޮގެ ހަގީގަތް އެގޭ ދުވަހު ކޮއްކޮ ބާކީ ކޮށްލާނޭ. ނަސީބެއްނު އެމީހުން ކޮއްކޮ މަރާނުލާ ދޫކޮށްލިކަން. ދެންވެސް ދައްތަ މިދައްކާ ވާހަކަ ގަބޫލުކޮށްބަލަ. ކޮއްކޮގެ އުފާތައް ފޭރިގެންފަ، ރޮއްވާލާފަ އެނީލްއަށް އުފަލުގަ އުޅެވޭތޯ އަހަރެން ބަލާނަމޭ." ފަތީނާ ހުރީ ވަރަށް ރުޅި އައިސްފައެވެ.\n"ނޫން ދައްތާ! ނީލްއަށް އެއްވެސް ކަމެއް ނުކުރާތި. އަހަރެން އަދިވެސް ވަރަށް ލޯބިވޭ ނީލްދެކެ." ޝައުނާ ބުނެލިއެވެ.\n"ދައްތަ ބުނާ ހުރިހާ ވާހަކައެއް އަހަރެން ގަބޫލުކުރާނަން އެކަމަކު އާދޭސްކޮށްފަ ބުނަން ނީލްއަށް އެއްވެސް ކަމެއް ނުކުރާތި." ޝައުނާ ފަތީނާގެ އަތުގަ ހިފައިގެން ހުރެ ބުނެލިއެވެ.\n"އެންމެ ރަނަގަޅު އަހަރެން ދެން ދަނީ. އަހަރެންގެ ދަރިފުޅު ހޭލައިގެން އެބަރޮއެ. ފިރިމީހާވެސް އަދި ގެޔަށް ނާދެ."\nފަތީނާ އިރުކޮޅަކު ހިމޭނުން ހުރުމަށްފަހު ބުނެލިއެވެ.\nޝައުނާ އަނެއްކާވެސް އެކަނި އެތާގައި އިނީއެވެ. ނީލްއާއެކީ ހޭދަވި އުފާވެރި ދުވަސްތައް މަތިން ހަދާންކުރަނީއެވެ. ނީލް އޭނައަށް ކިހާ ރަނގަޅުހެއްޔެވެ. އޭނައަކީ އިންސާނެއް ނޫންކަން އެގުމުންވެސް އޭނައަށް އެއްވެސް ގޯނާއެއް ނުކޮށް ދޫކޮށްލީއެވެ. ދެން ދައްތަ ދައްކާ ވާހަކަތައް ގަބޫލުކުރާނީ ކިހިނެއް ހެއްޔެވެ. އެކަމަކު ނީލްއަށް އެހުރިހާ ކަމެއް އެގުނީ ކިހިނެއްބާއެވެ. ނީލްކައިރީ އެވާހަކަތައް ދެއްކީ ކާކުބާއެވެ. ޝައުނާ ވިސްނާލިއެވެ. އިރުކޮޅަކަށް ލޯމަރައިގެން އިދެ ވިސްނާލިއެވެ. ޝައުނާ ލޯމަރާލުމުން ޝެރިން އާއި ނީލް ހޮސްޕިޓަލުގެ ގޯތިތެރޭގައި ތިއްބާ ފެނުނެވެ. ޝެރިން ހުރީ ތެމިފޯވެގެންނެވެ. ޝައުނާ ލޯހުޅުވާލިއެވެ. ހުރިހާ ސުވާލަކަށް ޖަވާބު ލިބުނު ކަހަލައެވެ.\nނީލް އޮތީ ނިދާފައެވެ. ކުޑަދޮރުކައިރިން ގަދަ އައްޔެއް ލޮލަށް އެޅިގެން ނީލްއަށް ހޭލެވުނެވެ. ނީލް އެދިމާލަށް ބަލަހައްޓައިގެން އޮތީއެވެ. ނީލް ހީކުރީ ޝައުނާގެ ކަމެއް ކަމަށެވެ. އެހެންނަމަވެސް އެއަލި މަޑުވަމުންގޮސް މީހަކު ސިފަވާން ފެށިއެވެ.\n"ޝެރިން." ނީލް ފުންމައިގެން ތެދުވެ ކުޑަދޮރުކައިރިޔަށް ދިޔައެވެ.\n"ލޯބިވާ ނީލް!" ޝެރިން ނީލްގެ އަތަށް ބޮސްދެމުން ބުނެލިއެވެ.\n" މީ އަހަރެން ލޯބިވާ ނީލްއާ މިގޮތަށް ބައްދަލުވާނޭ އެންމެ ފަހު ފަހަރު."\n"ނޫން. ނޫން. ތިހެނ ނުބުނޭ. އަހަންނަށް ޝެރިންއާ ނުލާ ދުނިޔޭގަ ނޫޅެވޭނެ. އަހަރެން ދޫކޮށްފައިނުދޭ!" ނީލް ޝެރިންގެ ދިޔަނުދިނުމަށްޓަކައި ބާރަށް ހިފައި ބައްދައިގަތެވެ.\n"އަހަންނަށް މަޖުބޫރު. އަހަރެންވެސް ބޭނުމެއްނޫން ނީލް ދޫކޮށްލާފަ ދާކަށް. އެކަމަކު އަހަރެންގެ ނުފުދި އޮތް އެދުމެއް އޮތުމުން އަހަރެން މިގޮތަށް ނީލްއާ ބައްދަލުމިވީ. އަހަރެން ބޭނުންވީ ލޯބިވާ އޭތީގެ ކިބައިން ސަލާމަތްކުރަން. އަހަރެން ލޯބިވާ ސަލާމަތްކޮށްދީފިން. އެމީހުންނަށް މިހާރު އެގޭނެ އަހަރެންކަން ނީލް ކައިރީ އެވާހަކަތައް ދެއްކީ. އެމީހުން އަހަންނާ ހަމަޔަށް އައުމުގެ ކުރިން އަހަރެން ދާންޖެހޭ. ލޯބިވާ އެކަނި ދޫކޮށްފައި ދާންޖެހޭތީ އަހަންނަށް މާފްކުރޭ." ނީލް ދުރަށް ޖައްސާފައި ފަހަތަށް ޖެހެމުން ޝެރިން ވާހަކަ ދެއްކިއެވެ.\n"ނޫން ޝެރިން. އަހަންނަށް ތިހެން ނަހަދާ!" ނީލް ރޮމުން ގޮސް ޝެރިންގެ އަތުގައި ހިފަން އުޅުމުން ޝެރިން ގެއްލިއްޖެއެވެ.\n"ޝެރިން!" ނީލް ދެކަކޫމައްޗަށް ތިރިވެ ރޯންފެށިއެވެ. މިދުނިޔޭގައި އޭނާ މުޅިން އެކަނިވެރިވީއެވެ. މިއަދު ނީލް ކިތަންމެ ވަރަކަށް ރުޔަސް އެއަޑު އަހާނޭ އިތުރު މީހަކު އެއޮތް ބޮޑު ގޭގަވެސް ނެތެވެ. ނީލް އަޑުން އަޑު ނަގާ ރޮމުންގެންދިޔައެވެ.\nމިމަންޒަރު ބަލަން އެގޭގެ ބަގީޗާތެރޭ ގަހެއްގެ ނިވަލުގައި ޝައުނާ ހުއްޓެވެ. ކޮޓަރިތެރޭ ހިގާ ހުރިހާ ކަމެއް ކުޑަދޮރުން ޝައުނާއަށް ފެނެއެވެ. ނީލް ރޯވަރަކަށް ޝައުނާވެސް ރޮނީއެވެ.\nއަންހެން ކުއްޖަކު ގިސްލާއަޑު ނީލްއަށް އިވުނީ ވަރަށް މަޑުންނެވެ. ނީލްގެ ސަމާލުކަން ދަމައިގަތީ އެއަޑަށެވެ. ނީލް ކަރުނަ ފޮހެލާފައި ތެދުވެ ކުޑަދޮރުން ބޭރު ބަލާލިއެވެ. ޝައުނާ އުދުހިގަތީ އެވަގުތުއެވެ. ނީލްއަށް ޝައުނާ ނުފެންނާނެއެވެ.\nދަންވަރުގެ ހަމަހިމޭންވަގުތެކެވެ. ޝައުނާ އިނީ އެކަނިވެފައެވެ. މިގަޑިއަކީ އާއްމުކޮށް ޝައުނާ ލޭ ބޭނުންވާ ގަޑިއެވެ. ލެޔަށް ކަރު ހިއްކާތީ ޝައުނާ އިނީ ކުރާނެ ކަމެއް ނޭގިފައެވެ. ފަތީނާގެ ހަބަރެއްވެސް އެފަހުން ނުވެއެވެ. ޝައުނާ ރަށާދިމާލަށް އުދުހިގަތެވެ.\n"އާމިރު މިރޭ ރިކޯޑް ހަދާފަ ތިހުރީ. ދުވަހަކުވެސް ނުބާނާވަރަށް މިރޭ މަސް ބާނައިފި ވިއްޔާ." ބަޔަކު ވާހަކަދައްކަމުންދާ އަޑަށް ޝައުނާ ބަލާލިއެވެ. ދެތިން ފިރިހެން ކުދިން މަސްބާނައިގެން މަސްހިފައިގެން އަންނަތަން ފެނުނެވެ. ކިތަންމެ ކަރުހިއްކިޔަސް ކުށެއްނެތް އިންސާނަކަށް އަނިޔާ ކުރާކަށް ޝައުނާއަކަށް ނުކެރުނެވެ. އެމީހުން ފަހަތުން ފިލަފިލަމުން ޝައުނާ ދިޔައެވެ.\n"ފާލިހު! އަހަންނަށް ހީވަނީ މިރޭ ސަލާމަތެއް ނެތްހެން." އެކަކު ބުނެލިއެވެ.\n"އާ! މިދުވަނީ ރަނގަޅު ވަހެއް ނޫން." އާމިރު ބުނެލިއެވެ.\n"އަހަންނަށް ހީވަނީ މިމަސްތަކަށްހެން ދަހިއެވަނީ. ހިގާ ފުރާނަ ސަލާމަތްކުރަން މަސްތައް އުކާލަމާ." ފާލިހު ބުނެލިއެވެ.\n"އާ! އަހަންނަށްވެސް ފެންނަނީ ތިހެން ހަދަން. ފުރާނަހުރިއްޔާ މަސް ލިބިދާނެ."\nމިހެންކިޔާ ތިންކުދިން މަސްތައް ގެއެއްގެ ފާރުކައިރީ ބަހައްޓާފައި އެންމެ އަވަހަށް ޖެހުނު ގެޔަށް ވަންނަކަމަށް ހަދާފައި ފިލައިގެން ތިބީއެވެ.\nކުއްލިއަކަށް ޝައުނާ އުދުހިފަ އައިސް ތިރިވާތަން އެތިންމީހުންނަށް ފެނުނެވެ. މަސްތައްކައިރީ އިށީދެގެން އިދެ މަސްތައް ކާން ފެށިއެވެ. އެމީހުން ތިބީ ބިރުންނެވެ. އާމިރު ކިބިއްސެއް އަޅާލިއަޑަށް ޝައުނާ އެބުރި ބަލާލިއެވެ. އެވަގުތު އެމީހުންނަށް ފެނުނީ އަގުރު އަލިފާންހެން ދިއްލިފައިވާ ޝައުނާގެ ދެލޮލެވެ. އަގަޔާއި ދެއަތުގައި ހުރީ މަސްލެއެވެ. ޝައުނާ ދެތިން ހަތަރު މަސް ނަގައިގެން އުދުހިގަތީއެވެ.\n"އަސްތައުފިރުﷲ. އެއީ ކޯޗެއް." ފާލިހު ބުނެލިއެވެ.\n"ކިރިޔާނުން އަހަރެމެން ސަލާމަތްވިކަން. ދޯ ހަސަނާ" އާމިރު ބަލާލިއިރު ހަސަން އޮތީ ހޭނެތިގެން ވެއްޓިފައެވެ. އާމިރު އާއި ފާލިހު ހަސަން ކޮޑަށް ނަގައިގެން ގެޔާ ދިމާލަށް ދުއްވައިގަތީއެވެ. އެންމެ އަވަހަށް ޖެހުނީ ފާލިހުގެ ގެކަމުން ތިންމީހުން އިރުއަރަންދެން ތިބީ އެގޭގައެވެ.\nއެދުވަހު މުޅި ރަށުގައި އޮތީ އެވާހަކައެވެ. އެރަށަށް ނުބައި ފުރޭތައެއް އަރާ ވާހަކައެވެ. ބައެއް މީހުން ފަންޑިތަ ހަދާ ވާހަކަ ދައްކާ އިރު އަނެއް ބަޔަކު ދައްކުމުން ދަނީ މުޅި ރަށުތެރޭގައި ކިޔެވެލި ކިޔަވާ ވާހަކައެވެ. އެދުވަހު ނީލް ފިހާރައަށް ދިއުމުން ފިހާރައިގަ ހުރި މީހާވެސް ދެއްކީ އެވާހަކައެވެ. އެއީ ޝައުނާގެ ކަންތައްކަން ނީލްއަށް ވަގުތުން އެގުނެވެ. އެހެންނަމަވެސް އަޅާނުލީއެވެ.\nފަތީނާ ދިޔައީ ދަރިފުޅު ސްކޫލަށް ލާފައި އަތިރިއަށެވެ. ޝައުނާ ފެނޭތޯއެވެ. ރޭގަ ހިގާދިޔަ ކަންތައްތަކަކީ ޝައުނާގެ ކަމެއްކަން ފަތީނާއަށްވެސް އެގެއެވެ.\n"ކޮއްކޯ!" ފަތީނާއަށް ޝައުނާ ފެނުނީ އަތިރިމަތީހުރި ޖޯއްޔެއްގައި އިންދާއެވެ.\n"ރަށުތެރޭ މިދައްކަނީ ކޮންވާހަކައެއް."\n"ކޮންވާހަކައެއް.'' ޝައުނާ ނޭގޭ ކަމަށް ހަދާލިއެވެ.\n"މިރަށަށް ފުރޭތައެއް އެރިޔޯ ރޭގަ." ހެމުން ފަތީނާ ބުނެލިއެވެ.\n"އެހެންތަ." ޝައުނާ ޖަވާބުގައި ބުނެލިއެވެ.\n"އަހަންނަށް އެގޭ އެއީ ކޮއްކޮގެ ކަންތައްކަން. ކޮއްކޮ އަދި އާ ވާނެ ތިކަހަލަ ކަންތަކަށް. މީހުންގެ ނަޒަރުން ރެކެން ޖެހޭ އެހެންނޫނީ އަހަރެމެންނަށް މިރަށުގައި ނޫޅެވޭނެ." ފަތީނާ ބުނެލިއެވެ.\n"އަހަރެން ބޭނުމެއްނޫން ދެން އެއްވެސް ކަމެއް ސިއްރުން ކުރާކަށް. އަހަރެން ހުރިހާ ކަމެއްވެސް ކުރާނީ ފާޅުގައި."\n"ސާބަސް ކޮއްކޮއަށް. އޭރުން ދެރަވާނީވެސް އަހަރެމެންނަށް. އަހަރެމެން ޖެހޭނީ މިރަށް ދޫކޮށްފަ އާއިލާ ދޫކޮށްފަ ދާން. އޭރުންނޯ!" ފަތީނާ މިހެން ބުނިތަނުން އެތަނަށް ދެ އަންހެންވެރިން އަތުވެއްޖެއެވެ.\n"ފަތީނާ މީ ކޮންކުއްޖެއް. އެހެންޏާ މިރަށުން ފެންނަ ކުއްޖެއް ނޫން ތިޔަ."\n"މީ އަހަރެންގެ އާއިލާ ތިމާގެ ކުއްޖެއް. މިރަށަށް ޗުއްޓީއަކަށް އައިސްގެން އެއުޅެނީ." ފަތީނާ ދޮގުހެދިއެވެ.\n" އާ. އިއްޔެ މިރަށަށް ބީރައްޓެހިން އެރި ދުވަހެކޭ. މިއުޅޭ އާމިނަ ގޭގަވެސް އެބައުޅޭ ތިންމީހުން." އެމީހުން ވާހަކަ ދައްކަން ތިބެފައި ދިޔައީއެވެ.\n"ކޮއްކޯ. ދައްތަ ބުނާގޮތަށް ނަހަދަނީ ކީއްވެ. ކޮއްކޮއަށް ލިބޭ ދެރައަކީ ދައްތައަށްވެސް ލިބޭ ދެރައެއްދޯ"\n"ދައްތަ ބުންޏަސް ތީ ދޮގެއް. ދައްތަ ތިއުޅެނީ އުފަލުގައި. ދިރިއުޅުން ބަރުބާދުވީ އަހަރެންގެ. ރަށަށް ގިނަވެ ހާލުގައި ޖެހުނީ އަހަރެން. އަހަރެން ދެން އުޅޭނީ އަހަންނަށް ފެންނަ ގޮތަކަށް. ދައްތަ ބިރުތިގަންނަނީ ދައްތަ އާއިލާ ރޫޅިދާނެތީ. އަހަންނާ މެދު ދައްތަ ނުވިސްނާ. އަހަރެންވެސް ނުވިސްނާނަން ދެން ދައްތައާ ދޭތެރޭ." މިހެން ބުނެ ޝައުނާ އެތަނުން ހިގައިގަތެވެ.\n"ޝައުނާއަށް ހާދަ ނުވިސްނޭ." ފަތީނާ ހިތަށް އެރިއެވެ.\nޖެހިގެން އައިރޭ ރަށުގެ އެންމެން އިރުއޮއްސުމުން ގެޔަށް ވަދެ ފިލީއެވެ. އެކަކުވެސް ރޭގަނޑު ބޭރަށް ނުނުކުންނަށް އެންމެނަށް އޮތީ އަންގާފައެވެ.\nފަތީނާގެ ފިރިމީހާ ގެޔަށް ނައިސްގެން ކުދިން ނިންދަވާފައި ފަތީނާ ނުކުތީ ފިރިމީހާ ވީ ތަނެއް ބަލާށެވެ. ފަތީނާ ނުކުތްތަނުން ޝައުނާ އައިސް އެގެޔަށް ވަނީއެވެ. މިއަދު ދައްތައާ ހަޑިކޮށް ވާހަކަ ދެއްކުނީތީ މާފަށް އެދެން އައީއެވެ. ބޭރުގައި ހުރެ ގޮވާ ގޮވާ ފަތީނާގެ ހަބަރެއް ނުވިއެވެ. ޝައުނާ ދާންއުޅުނުތަނުން ފަތީނާގެ އެންމެ ހަގު ދަރިފުޅު ރޮމުން ނުކުމެގެން އަންނަތަން ޝައުނާއަށް ފެނުނެވެ. ޝައުނާ ގޮސް ވަރަށް ލޯބިން އޭނަ އުރާލުމަށްފަހު ކޮޑުމަތީ ބާއްވާލިއެވެ. އިރުކޮޅަކު ދެކޮޅަށް ހިގަހިގާ ހުރުމަށްފަހު ޝައުނާގެ ނިޔަތް ގޯސްވިއެވެ. ކަރުހިއްކާފަ ހުރުމުން ކުޑަ އެތިކޮޅެއް ބޯލާނަމޭ ހިތާ އެކުއްޖާގެ ކަރުގައި ޝައުނާގެ ދިގު ދެދަތް ޖައްސާލިއެވެ. ނިދާފަ އޮތް ކުއްޖާއަށް ހޭލެވިގެން ރޯންފެށުމުންވެސް ޝައުނާއަށް ހޭވެރިކަމެއް ނުވިއެވެ. ހަމަ ލޭބޮނީއެވެ.\n"ޝައުނާ!" ފަތީނާ ދުވެފަ އައިސް ޝައުނާގެ އަތުން ދަރިފުޅު ޖަހައިގަތެވެ.


Lockdown luikurithaa 1 mas: Case thah vee madhu | Mihaaru\nކޮވިޑް-19 ފެތުރޭތީ މާލެ ސަރަހައްދު ލޮކްޑައުންކޮށްފައި އޮތުމަށް ފަހު ލުއި ދިނުމަށް ފަހު ހޭދަވި އެއް މަސް ތރޭ ކޭސްތައް ފެނުނު ވަރު (ނޫކުލައިން) އަދި އޭގެ ކުރިން އެއް މަސް ކުރިން ކޭސްތައް ފެނުނު މިންވަރު ދައްކައިދޭ ޗާޓެއް.\n28 ޖޫން 2020 - 15:08 18 comments\nމާލެ ސަރަހައްދު ފުލް ލޮކްޑައުން އަކަށް ދިޔައީ އޭޕްރީލް 15 ވަނަ ދުވަހު، ކޮވިޑް-19 އަށް ޕޮޒިޓިވް މީހަކު މާލެއިން ފެނުމާ އެކުގަ އެވެ. އޭގެ ފަހުން ލޮކްޑައުން އަށް ލުއި ދޭން ފެށީ މިދިޔަ މަހުގެ 28 އިން ފެށިގެންނެވެ. އަދި މި މަހުގެ 15 އިން ފެށިގެން ވަނީ ބޮޑެތި ލުއިތަކެއް ދީފަ އެވެ.\nކޮވިޑް-19 ފެތުރެން ފެށި ފަހުން އެޗްޕީއޭ އިން ކޮންމެ ދުވަހު އާންމުކުރަމުން އަންނަ ކޭސްތަކުގެ މައުލޫމާތަށް ބަލާއިރު އޭޕްރީލް 27 އިން މެއި 27 އަށް 1،294 މީހަކު ކޮވިޑް-19 އަށް ޕޮޒިޓިވް ވެފައިވެ އެވެ. މިއީ މާލެ ސަރަހައްދު ފުލް ލޮކްޑައުންގައި އޮތް ދުވަސްވަރެވެ. މި މުއްދަތުގައި ކޮންމެ ދުވަހެއްގެ އެވްރެޖް ކޭސްގެ އަދަދަކީ 41.74 އެވެ.\nލޮކްޑައުން ލުއިކުރަން ފެށި ފަހުން އިއްޔެގެ ނިޔަލަށް މަސް ދުވަސް ވަނީ ވެފަ އެވެ. މި މުއްދަތުގައި ކޮވިޑް-19 އަށް ޕޮޒިޓިވްވީ 797 މީހުންނެވެ. މިއީ ކޮންމެ ދުވަހަކަށް 25.71 ކޭހެވެ.\nލޮކްޑައުން އަށް ލުއި ދޭން ފެށީ އެޗްޕީއޭ އިން ކުރިން ބުނި ގޮތުގައި ބަލިވާ މީހުންނަށް ފަރުވާ ދިނުމާއި ޓެސްޓްކުރުމުގެ ކެޕޭސިޓީ ވެސް އިތުރުކުރެވި މި ހާލަތަށް ތައްޔާރުވެވުނީމަ އެވެ. ބަލީގެ ނުރައްކާ ކުޑަ ނުވާ ކަމަށާއި އަދިވެސް ރައްކާތެރިކަމުގެ ހުރިހާ ފިޔަވަޅެއް އަޅަން އަންނަނީ އިލްތިމާސްކުރަމުންނެވެ. މިހާރު ކޭސްތަކުގެ އަދަދު މަދުވިޔަސް ކުރިއަށް ވުރެ ގާތްގަނޑަކަށް ދެ ގުނަ އިތުރަށް މިހާރު ޓެސްޓުކުރެ އެވެ.\nސިއްހީ ކުއްލި ނުރައްކަލުގެ ހާލަތު އިއުލާނުކޮށް މާލެ ސަރަހައްދު ފުލް ލޮކްޑައުންގައި އޮތީ އޭޕްރީލް 15 އިން މެއި 28 އަށެވެ. މި މުއްދަތުގައި 1،532 މީހަކު ކޮވިޑް-19 އަށް ޕޮޒިޓިވް ވެފައިވެ އެވެ.\nލޮކްޑައުން އަށް މިދިޔަ މަހުގެ 28 ގައި ލުއި ދޭން ފެށި އިރު އެންމެ ފުރަތަމަ ދެ ހަފުތާގައި ފުލުހުންގެ ހުއްދައާ އެކު ކޮންމެ ގެއަކުން ތިން މީހަކަށް ދުވާލަކު ދެ ގަޑިއިރަށް ބޭރަށް ނުކުތުމުގެ ހުއްދަ ދިނެވެ. އަދި ހުއްދައަކާ އެކު ބައެއް އޮފީސްތަކުގައި މަސައްކަތްކުރަން ފުރުސަތު ދީ ސުޕަމާކެޓާއި ކަންމަތީ ފިހާރަތަކާއި ބޭކަރީތަކާއި ފާމަސީތަކާއި ބުކްޝޮޕްތަކާއި ކުޑަކުދިންގެ ފިހާރަތަކާއި ހާޑްވެއާ ފިހާރަތަކާއި އިލެކްޓްރޯނިކް ސާމާނު ވިއްކާ ފިހާރަތަކާއި ހުޅުވަން ވެސް ހުއްދަ ދިނެވެ. މީގެ އިތުރުން ކާބޯތަކެތީގެ ހިދުމަތް ދޭ ތަންތަނުން ޓޭކްއަވޭ އާއި ޑެލިވަރީ އަށް ހުއްދަ ދީ ޓެކްސީ ދަތުރުތަަކަށް ވެސް ހުއްދަ ދިނެވެ. މި ނޫން އެހެން ބައެއް ހިދުމަތްތައް ވެސް އަލުން ފެށި އެވެ.\nސިއްހީ ކުއްލި ނުރައްކަލުގެ ހާލަތު އިއުލާނުކޮށް މާލެ ސަރަހައްދު ފުލް ލޮކްޑައުންގައި އޮތީ އޭޕްރީލް 15 އިން މެއި 28 އަށް. މި މުއްދަތުގައި 1،532 މީހަކު ކޮވިޑް-19 އަށް ޕޮޒިޓިވް ވެފައިވޭ.\nމި މަހު 15 އިން ފެށިގެން ވަނީ ހުއްދަ ނެގުމަކާ ނުލައި ފަތިހު 5:00 އިން ރޭގަނޑު 10:00 އަށް ބޭރުގައި އުޅެން ހުއްދަ ދީ ވިޔަފާރިތައް ވެސް އާންމުކޮށް ހުޅުވާލައިފަ އެވެ. ނަމަވެސް ފިހާރަތަކުގައި ރައްކާތެރިކަމުގެ ވަކި އުސޫލުތަކަކަށް އަމަލުކުރަން ޖެހެ އެވެ.\nބޮޑެތި ލުއިތައް ދިނުމުގެ ކުރިން އެންމެ ފުރަތަމަ ދިން ލުޔާ އެކު ވެސް ގިނަ އަދަދެއްގެ ބަޔަކު ބޭރުގައި އުޅެން ފަށައި މަސައްކަތަށް ނުކުތެވެ.\nލޮކްޑައުން އަށް ލުއި ދިނުމުން ގިނަ ބަޔަކު ބޭރުގައި އުޅުނަސް އެންމެންހެން މިހާރު ތިބެނީ މާސްކް އަޅައިގެންނެވެ. އަދި އާންމުން ހިދުމަތް ހޯދާ ތަންތަނުގައި އަތް ދޮވެވޭނެ އިންތިޒާމް ވެސް ހުރެ އެވެ. މިއީ ކޮވިޑް-19 ޖައްސާ ކޮރޯނާވައިރަހުން ރައްކާތެރިވެ ތިބެން އެންމެ މުހިންމު ދެ ކަންތައް ކަމަށް ސިއްހީ މާހިރުން އަންނަނީ ހަނދާންކޮށްދެއްވަމުންނެވެ.\nއަންނަ މަހުގެ 1 ގައި ރާއްޖޭގެ ބޯޑަރު ހުޅުވާލައި ޓޫރިޒަމް އަލުން ފަށާނެ އެވެ. ކެފޭތަކާއި ރެސްޓޯރަންޓްތައް ޑައިން އިން އަށް ހުޅުވާލައި އިތުރު ހުއްދަތައް ވެސް ދޭނެ އެވެ.\nއިއްޔެގެ ނިޔަލަށް ރާއްޖޭން 2،305 މީހަކު ކޮވިޑް-19 އަށް ވަނީ ޕޮޒިޓިވް ވެފަ އެވެ. މީގެ ތެރެއިން ދިވެހިންގެ އަދަދަކީ 808 އެވެ. ބިދޭސީންގެ އަދަދަކީ 1،494 އެވެ. ބަލި ޖެހުނު މީހުންގެ ތެރެއިން 1,875 މީހަކު ވަނީ ރަނގަޅުވެފަ އެވެ. އަދި އަށް މީހަކު މަރުވެފައި ވާއިރު ބަލި ޖެހިފައި ހުއްޓާ ފަސް މީހަކު ރާއްޖޭން ފުރައިގެން ގޮސްފައިވެ އެވެ. އެހެންވެ ކޮވިޑް-19 ޖެހިފައި މިހާރު ތިބި މީހުންގެ އަދަދަކީ 417 އެވެ.\nއިތުރު ލިޔުންތައް ސިއްހަތު ހެލްތު ޕްރޮޓެކްޝަން އެޖެންސީ ލޮކްޑައުން ބަލިތައް ސިއްހީ ކުއްލި ނުރައްކަލުގެ ހާލަތު


އިންތިހާބުގައި ވާދަކުރެއްވުމަށް ޔާމީން ފޯމް ހުށަހަޅުއްވައިފި\nމުރުޝިދު އަބްދުލްހަކީމް 22 ޖުލައި 2013\nކުރިއަށް އޮތް ރިޔާސީ އިންތިހާބުގައި ވާދަކުރެއްވުމަށް ޕީޕީއެމް ރިޔާސީ ކެންޑިޑޭޓު އަބްދުﷲ ޔާމިން މިއަދު ފޯމް ހުށަހަޅުއްވައިފި އެވެ.\nއަންނަ ސެޕްޓެމްބަރު މަހުގެ ހަތް ވަނަ ދުވަހު އޮންނަ ރިޔާސީ އިންތިހާބުގައި ޕީޕީއެމްގެ ޓިކެޓްގައި ރައީސް ކަމަށް ވާދަކުރެއްވުމަށް އެދި މިއަދު މެންދުރު ޔާމިން ހުށަހެޅުއްވި ފޯމާ ހަވާލުވެވަޑައިގެންނެވީ އިލެކްޝަންސް ކޮމިޝަނުގެ ރައީސް ފުއާދު ތައުފީގެވެ.\nއިލްޝަންސް ކޮމިޝަނަށް ޔާމިން ހުށަހެޅުއްވި ފޯމް ފައިލް ކުރުމަށް ފަހު އެ ކޮމިޝަނުގެ މެންބަރުނާ އެކު ޕީޕީއެމްގެ ލީޑަޝިޕުން ބޭއްވި ބައްދަލުކުރެއްވުމުގައި އިންތިހާބާ ގުޅޭ ބައެއް ކަންތައްކުގައި ވަނީ މަޝްވަރާ ކުރައްވާފަ އެވެ. އެގޮތުން ރީ ރަޖިސްޓްރޭޝަން ކުރިއަށްދާ ގޮތާ ބެހޭ ގޮތުން ވަނީ ވާހަކަ ދައްކަވާފަ އެވެ.\nއަދި އިންތިހާބުގެ ތައްޔާރީތައް ކުރިއަށްދާ އިރު ޕީޕީއެމްގެ ހުރި ބައެއް ކަންބޮޑުވުންތައް ފާހަގަކޮށް އެ ކަންބޮޑުވުންތަކަށް ހައްލުގެނެސް ދިނުމަށް ޔާމީން ވަނީ އެދިވަޑައިގެންފަ އެވެ.\nއިލެކްޝަންސް ކޮމިޝަނުގެ ރައީސް ފުއާދު ތައުފީގު ވަނީ އިންސާފްވެރިކަމާއި ހަމަހަމަކަމާ އެކު އިންތިހާބު ކުރިއަށް ގެންދިއުމަށް ކުރަންޖެހޭ ހުރިހާ މަސައްކަތްތަކެއް ކުރައްވާނެ ކަމުގެ ޔަގީންކަން އަރުވާފަ އެވެ.\nޕީޕީއެމް ރިޔާސީ ކެންޑިޑޭޓުގެ ފޯމް ހުށަހެޅުމަށް އިލެކްޝަންސް ކޮމިޝަނަށް ދިޔައިރު އެ ޕާޓީގެ ކައުންސިލް މެންބަރުންނާއި އަދި އާންމު ގިނަ މެންބަރުން ވަނީ އެ ސަރައްދަށް ޖަމާވެފަ އެވެ.\nއެމްޑީޕީގެ ޓިކެޓްގައި ރިޔާސީ އިންތިހާބުގައި ވާދަކުރެއްވުމަށް ކުރީގެ ރައީސް މުހައްމަދު ނަޝީދާއި މިނިވަން ކެންޑިޑޭޓެއްގެ ރިޔާސީ އިންތިހާބުގައި ވާދަކުރެއްވުމަށް ރައީސް ޑރ. މުހައްމަދު ވަހީދު ހަސަން މަނިކު ފޯމް ހުށަހަޅުއްވާފައިވާ އިރު ޖުމްހޫރީ ޕާޓީގެ ރިޔާސީ ކެންޑިޑޭޓު ގާސިމް އިބްރާހިމް ރިޔާސީ އިންތިހާބުގައި ވާދަކުރައްވަން ހުށަހަޅާފަ އެވެ. އެހެން ކަމުން ރިޔާސީ އިންތިހާބުގައި މިއަހަރު ވާދަކުރައްވާނެ ކަމަށް އިއުލާންކުރެއްވި ހުރިހާ ފާރާތްތަކުން މިވަނީ ފޯމް ހުށަހަޅުއްވާފަ އެވެ.\nއެންމެފަހުން އަޕްޑޭޓްކުރީ 17/10/2018 05:29\nމަރިޔަމް ލީނާ7މިނެޓު ކުރިން\nމުހައްމަދު އައިމަން 14 މިނެޓު ކުރިން\nރިފާ ޚަލީލް 17 މިނެޓު ކުރިން


އަލްއިމާމު މާލިކު: مالك بن أنس – إمام دار الهجرة –5– DhiSalafiyyah\nއިމާމު މާލިކުގެފާނުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. \n“ޢިލްމުވެރިޔާގެ އައްޑަނައަކީ “لا أَدْرِيْ” (އަހަރެންނަކަށް ނޭނގެ) މި ބަހެވެ. ފަހެ އެފަދައިން ބުނުމަށް ޣާފިލުވެއްޖެ މީހާ ފަހެ އެމީހަކު މަރުވުމުގެ ވަގުތު އަތުވެއްޖެއެވެ.”\nالهيثم بن جميل ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“މާލިކުގެފާނުގެ އަރިހުގައި ސާޅީސްއަށް މައްސަލަކާއި ބެހޭގޮތުން ސުވާލު ދެންނެވެނިކޮށް ތިމަންކަލޭގެފާނު އަޑު އެއްސެވީމެވެ. ފަހެ އެކަލޭގެފާނު އެސުވާލުތަކުގެ ތެރެއިން ތިރީސްދެ ސުވާލުގެ ޖަވާބުގައި ވިދާޅުވީ “لا أَدْرِيْ” (އަހަރެންނަކަށް ނޭނގެ) މި ހެންނެވެ.”\nخالد بن خداشގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ސާޅީސް މައްސަލައަކާއި ބެހޭގޮތުން ސުވާލުދެންނެވުމަށްޓަކައި މާލިކުގެފާނުގެ އަރިހަށް ތިމަންކަލޭގެފާނު ދިޔައީމެވެ. ފަހެ އޭގެ ތެރެއިން އެކަލޭގެފާނު ތިމަންކަލޭގެފާނަށް ޖަވާބުދެއްވީ އެންމެ ފަސް މައްސަލައަށެވެ.” އެބަހީ ބާކީހުރި މައްސަލަތައް އެކަލޭގެފާނަށް އެނގިވަޑައި ނުގަންނަވާކަމުގައި ވިދާޅުވިއެވެ.\nއިމާމު މާލިކު عبد الله بن يزيد بن هرمزގެ އަރިހުން އަޑުއެއްސެވިކަމަށް ވިދާޅުވިއެވެ.\n“ޢިލްމުވެރިޔާއަށް ވަނީ، އޭނާގެ އަރިހުގައި މަޖުލީހުގައި އިށީންނަ ދަރިވަރުން “لا أَدْرِيْ” (އަހަރެންނަކަށް ނޭނގެ) މިބަސް ވާރުތައެއްގެ ގޮތުގައި ދޫކުރުމެވެ. އެފަދައިން ބުނުން އެއީ، އެމީހުން ހިމާޔަތް ހޯދުމަށް ރުޖޫޢަވާ އަސްލެއްގެގޮތުގައި ވެއްޖައުމަށް ދާންދެންނެވެ.”\nعبد الرحمن بن مهدي ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“މާލިކުގެފާނު، އެކަލޭގެފާނާއި ކުރެވޭ އެއްވެސް ސުވާލަކަށް ޖަވާބު ނުދެއްވާ ދުވަސްވަރެއްގައި، މީހަކު އެކަލޭގެފާނުގެ އަރިހަށް އައިސް ސުވާލުކުރައްވަނިކޮށް ތިމަންކަލޭގެފާނު ދެކިވަޑައިގަތީމެވެ. އޭނާ ބުންޏެވެ. އޭ އަބޫ ޢަބްދުﷲ އެވެ. އަހަރެން ވެރިޔާއާއި ދެކޮޅަސް ނުކުންނަން ބޭނުމެވެ. ދެން މާލިކުގެފާނު އިސްދަށަށް ޖައްސަވައިގެން ވަރަށް ގިނައިރު ހުންނެވުމަށްފަހު ބޯ އުފުއްލަވާލައްވާ ވިދާޅުވިއެވެ. އޭ މިހިރި މީހާއެވެ. ما شاء الله އެވެ. “ތިމަންކަލޭގެފާނު ވާހަކަފުޅު ދައްކަވަނީ އެކަންކަމުގެ ތެރެއިން ރަނގަޅު ކަންކަމަށް ތިމަންކަލޭފެފާނަށް ހީފުޅުވާ ކަންކަމުގައެވެ.””\nއަދިވެސް އެކަލޭގެފާނުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“މައްސަލައަކާ ބެހޭގޮތުން މީހަކު މާލިކުގެފާނާއި ސުވާލުދެންނެވިއެވެ. ދެން އެކަލޭގެފާނު ދެންނެވިއެވެ. ތިމަންކަލޭގެފާނަކީ، ތިމައްސަލައަށް ޖަވާބުދެއްވުމަށް އެންމެ އެކަށީގެންވާ މީހެއްނޫނެވެ. ދެން އޭނާ މާލިކުގެފާނަށް ދެންނެވިއެވެ. އެވެނި މިވެނި ހިސާބަކުން ދަތުރުކޮށްފައި އަހަރެން މިއައީ ކަލޭގެފާނުގެ އަރިހަށް މިކަމާމެދު ސުވާލު ދެންނެވުމަށެވެ. ދެން މާލިކުގެފާނު އޭނާއަށް ދެންނެވިއެވެ. ކަލޭ އުޅޭ ސަރަހަށްދަށްދާށެވެ. އަދި އެސަރަހައްދުގެ މީހުންނަށް ޚަބަރުދޭށެވެ. ހަމަކަށަވަރުން ކަލެއަށް ތިމަންކަލޭގެފާނު ޖަވާބުދެއްވީ ތިމަންކަލޭގެފާނަކީ ތިމައްސަލައަށް ޖަވާބުދެއްވުމަށް އެންމެ އެކަށީގެންވާ މީހެއް ނޫންކަމުގައެވެ.”\nعمرو بن يزيدގެ އަރިހުން ރިވާވެގެންވެއެވެ. އެކަލޭގެފާނަކީ މިޞްރުގެ ޝޭޚެކެވެ. މާލިކުގެފާނުގެ ރަހުމަތްތެރިއެކެވެ. އެކަލޭގެފާނު ދެންނެވިއެވެ.\n“ތިމަންކަލޭގެފާނު މާލިކުގެފާނަށް ދެންނެވީމެވެ. އޭ އަބޫ ޢަބްދުﷲ އެވެ. ދުނިޔޭގެ އެކި ކަންކޮޅުތަކުން ކަލޭގެފާނުގެ އަރިހަށް މީސްތަކުން އާދެއެވެ. އެބައިމީހުގެ ސަވާރީތަކުގައި އެބައިމީހުންގެ މުދާހޭދަކޮށްގެން ކަލޭގެފާނުގެ އަރިހަށް އެބައިމީހުން އެއަންނަނީ، ކަލޭގެފާނަށް ﷲ ތަޢާލާ ދެއްވި ޢިލްމަކާއި ބެހޭގޮތުން ސުވާލުދެންނެވުމަށެވެ. އެހެންނަމަވެސް ކަލޭގެފާނު ތި ވިދާޅުވަނީ “لا أَدْرِيْ” (އަހަރެންނަކަށް ނޭނގެ) މިފަދައިންނެވެ. އެހިނދު މާލިކުގެފާނު ވިދާޅުވިއެވެ. “އޭ އަބޫ ޢަބްދުﷲއެވެ. ޝާމުގެ އަހުލުވެރިއެއް ޝާމުކަރައިން ތިމަންކަލޭގެފާނުގެ އަރިހަށްއައިސް، އަދި ޢިރާޤުގެ އަހުލުވެރިއެއް ޢިރާޤުން ތިމަންކަލޭގެފާނުގެ އަރިހަށް އައިސް، އަދި މިޞްރުގެ އަހުލުވެރިއެއް މިޞްރުން ތިމަންކަލޭގެފާނުގެ އަރިހަށް އައިސް، ކަމަކާއިމެދު ސުވާލުދެންނެވުމުން، ތިމަންކަލޭގެފާނު އެބައިމީހުންނަށް ދެއްވާ ޖަވާބު، ތިމަންކަލޭގެފާނުގެ މަޤްޞަދާއި ޚިލާފަށް އެބައިމިހުންނަށް ވިސްނިއްޖެނަމަ (ނުވަތަ ތިމަންކަލޭގެފާނަށް ފެނިވަޑައިގަންނަވާ ރަޢުޔަށް ޖަވާބުދެއްވައިފިނަމަ އެކަމަކީ، އެމީހުންގެ ރަށުގެ ޙާލަތާއި ނުގުޅޭ ރަޢުޔަކަށްވެއްޖެނަމަ) ދެން އެޙާލަތުގައި، ތިމަންކަލޭގެފާނު އަލުން އެބައިމީހުން ހޯދާ އޮޅުންފިލުވާދޭނީ ކޮންފަދައަކުން ހެއްޔެވެ؟\nދެން عمرو ވިދާޅުވިއެވެ. ތިމަންކަލޭގެފާނު މާލިކުގެފާނުގެ މިބަސްފުޅުތަކުގެ ވާހަކަ ليث بن سعد އަށް ކިޔައިދެއްވީމެވެ.\nވަރަޢަވެރިކަމަކީ އާޚިރަތުގައި ގެންލުންވާފަދަ ކަންތައްތަކުން ދުރުހެލިވުމެވެ.\n سير أعلام النبلاء (8/77)\n حلية الأولياء 6/323


Google "Loon Project" Ge Balloon Eh Addu Ah Vehtijje - Vaguthu\nގޫގްލްގެ ބެލޫނެއް އައްޑުއަށް ވެއްޓިއްޖެ\nދުނިޔޭގެ ރޫރަލް އަދި ރިމޯޓް ސަރަހައްދުތަކަށް އިންޓަރނެޓް ފޯރުކޮށްދިނުމަށް ގޫގުލްއިން ކުރިއަށްގެންދާ "ލޫން ޕްރޮޖެކްޓް" ގެ ބެލޫނެއް އައްޑުއަށް ވެއްޓިއްޖެއެވެ.\n"ވަގުތު" އަށް މައުލޫމާތު ދެމުން ބެލޫން ނެގުމުގައި އިސްކޮށް އުޅުނު ޒުވާނަކު ބުނީ މި ބެލޫން ވެއްޓިފައިވަނީ ސައުތް ޕާމް ރިސޯޓާއި 11 މޭލު ބޭރުން ކަމަށެވެ.\nއެ ޒުވާނާ ބުނީ، ބެލޫން ވެއްޓުމުގެ ކުރިން ގޫގުލް އިން އެފަރާތާއި ކޮންޓެކްޓް ކޮށް ލޭންޑް ކުރާ ކަމަށް ބުނެފައިވާ ކަމަށެވެ. މިހާރު ބެލޫން އޮތީ ގޫގުލްގެ އެންގުމެއްގެ މަތިން ވަކި އެއްޗެއް އަންގަންދެން ސަދަން މޯލްޑިވްސް ޑައިވާސްގެ ބެލުމުގެ ދަށުގައެވެ.\n"އެމީހުން ވަނީ ބެލޫން ވެއްޓޭނެ ކަން ވަޓްސްއެޕް ގްރޫޕެއް މެދުވެރިކޮށް އަޅުގަނޑުމެންނަށް އަންގާފައި. އަޅުގަނޑުމެން އެ ބެލޫން ނެގީ މިރޭ 19:20 އެހާކަންހާއިރު" ޒުވާނާ ބުންޏެވެ.\nމިރޭގެ ވަގުތެއްގައި މިބެލޫން ވެއްޓިފައިވާއިރު، މިދިޔަ ސެޕްޓެމްބަރު، ނޮވެމްބަރު އަދި ޑިސެމްބަރު މަހުގެ ތެރޭގައިވެސް މީގެ ތިން ބެލޫނެއް ރާއްޖޭގެ ކަނޑުގެ ސަރަހައްދަށް ވަނީ ވެއްޓިފައިވެއެވެ.\nގޫގްލްއާއި ފޭސްބްކުން ނޫސްތަކަށް ފައިސާ ދައްކަން ޖެހޭ ޤާނޫނު އޮސްޓްރޭލިއާ އިން ފާސްކޮށްފި\nގޫގުލް، ޔޫޓިއުބް އާއި އިތުރު ހިދުމަތްތަަކަށް ބުރޫ އަރައިފި\nޖެނުއަރީ 5, 2021 22:27\nގޫގުލް ބެލޫންތައް މި އުޅެނީ ދިވެހި ރާއްޖެޔާ ހިތާވެގެންތަ؟\nޖެނުއަރީ 6, 2021 06:59\nގޫގުލްއިން ލޫން ޕްރޮޖެކްޓް" މިވަނީ ބޮޑުތަނުން ފެއިލްވެފައި... މަލީހުކާރީގަ ބުނެގެން ވިޔަސް ބާކީ ހުރި ބެލޫން ކޮޅު ރާއްޖެ ސަރަހައްދުން ބޭރުކުރަން ޖެހޭ.\nޖެނުއަރީ 6, 2021 08:47\nމިނިސްޓަރ މައުސޫމް ބުނީ އައްޑޫ ރައްޔިތުންގެ ޖީބުތަށް ޕައުންޑުން ފުރާލަމުން މިދަނީ ގޫގުލް ބެލޫން ތަށް އައްޑޫއަށް ތިރި ކޮއްގެނޯ...މައުސޫމް އައްޑޫއަށް ވައްޓާލާ ކޮންމެ ބެލޫންއެއްގައި އެތަށް މިލިއަން ޕައުންޑެއް އިންނާނެޔޯ..އައްޑޫ ރައްޔިތުން ތެއްޔާ ބާލިދީ ހިފައިގެން ނުކުންނާށޯ ޕައުންޑު ހޮވަން. ކޮންމެ ސަރުކާރެއްގައިވެސް އެންމެގަދަޔަށް މޮޔަހައްދާފަ ބައިތިއްބާ ބަޔަކީ އައްޑޫ ރައްޔިތުން..\nޖެނުއަރީ 6, 2021 09:32\nތިއީ ކިހާ ބޮޑު ކަމެއް ؟\nރާއްޖޭގެ ވައިގެ ސަރަހައްދައް ތިގޮތަށް އާލާތް ހަރުކޮށްފައި އެއްޗެހި ފޮނުވީމާ ވާނީ ކިހިނެެއް.\nމަސްވެރި އުޅަނދެއް، ސްނޯކްލިންއަށް ގޮސް އުޅޭ ފަތުރުވެރިޔަކު ނުވަތަ ގެއެއްގެ ފުރާޅަޔަށް ތި ވެއްޓިއްޖެއްޔާ ދެން ކީއްކުރާނީ.\nއެމީހުންނަށް އަންގާ ތިބަލާވެރިކަން ހުއްޓާލާފައި އެހެން ކަމެއް ކުރަން.\nޖެނުއަރީ 6, 2021 09:39\nފެއިލް ވެފައެއް ނޫން. ރާއްޖޭގެ އަމިއްލަ ބަޔަކާ ގުޅިގެން ކުރާ ކަމެއް މީ. ރިކަވަރީ ކޮސްޓު ރައްޔިތުންގެ ފައިސާއިން!!!!! ފްރީ!!!!!!\nޖެނުއަރީ 6, 2021 09:58\nއަނެއްކާ ސަރުކާަރުގެ ބޮޑެތި މީހުންގެ ކުދިން ކޮޅެއްގެ ކުންފުންޏަކަަށް ފައިދާ ވަނީތަ؟ ތިކަން މިހާރު އާދަޔަކަށް ހަދައިފި. ވައްޓާލަނީ. ވެއްޓެނީކީ ނޫން. އެހެންވީމަތާ ވަޓްސްއެޕް އިން ދުރާލާ ބުނަން އެނގޭނީ؟؟/ ރާއްޖޭގެ އެއަރސްޕޭސް ވައިލޭޝަން.މިއޮއް ހުރިހާ ދުވަހު ރިކަވަރީ ހެދީ ކޯސްޓުގާޑުން އަހަރުމެންގެ ޓެކްސް ފައިސާއިން.\nއަނެއްކާ ރާއްޖޭގެ ފްލައިޓްތަކާއި އެއްޗިހި ގިނަވާ ދުވަސްވަރު މިކުޅި ކުޅުނީމަޔޯ؟\nގެސްޓުން ތިބި ރިސޯޓެއްގެ ބީޗަށް ވެއްޓިއްޖިއްޔާޔޯ ވަޓްސްއެޕުން އަންގާފަ؟\nމިކަން ހުއްޓުވަން އެބަ ޖެހޭ.\nވަގުތު ނޫހުން މިކަން ސީރިޔަސް ކޮށް ބަލައިދީބަލަ. ޕްލީޒް.\nޖެނުއަރީ 6, 2021 13:09\nކިހިނެތް ކަލޭމެންނާ ވަކިން ގޫގުލްއަށް ގުޅަން އެނގުނީ\nޖެނުއަރީ 6, 2021 13:13\nމީ ރާވައިގެން ކުރާކަމެއް ބަލާލަ ހިނިއައިސްސަ ތިބި ވަރު


އިފުރު ޑޮމެސްޓިކް އެއަރޕޯރޓް ގައި ފިހާރައެއް ހިންގަދޭނެ ފަރާތެއް ހޯދަން ބޭނުންްވެއްޖެ\nއިފުރު ޑޮމެސްޓިކް އެއަރޕޯރޓް ގައި ފިހާރައެއް ހިންގަދޭނެ ފަރާތެއް ހޯދުމަށް 30 މޭ 2022 ވަނަ ދުވަހު ކުރެވުނު ނަންބަރު : IAS/MIS/2022-1278 އިޢުލާނާއި ގުޅިގެން އެކަށީގެންވާ އަދަދެއްގެ ތަރުޙީބެއް ލިބިފައި ނުވާތީ، ޝައުގުވެރިކަން ފާޅު ކުރުމުގެ ސުންގަޑި އިތުރުކުރެވިފައިވާ ވާހަކަ ދަންނަވަމެވެ.\nވީމާ މިމަސައްކަތަށް ޝައުގުވެރިވެލައްވާ ފަރާތްތަކުން އިއުލާނާއިއެކު ހިމެނިފައިވާ ކުންފުނީގެ މައުލޫމާތު ފޯމް ފުރުއްވުމަށްފަހު މި ކުންފުނީގެ އީމެއިލް [email protected] ، [email protected] އަދި [email protected] އަށް މެއިލް ކުރައްވައިގެން ޝައުގުވެރިކަން ފާޅު ކުރެއްވުން އެދެމެވެ. ޝައުގުވެރިކަން ފާޅު ކުރުމުގެ ސުންގަޑިއަކީ 15 ޖޫން 2022 ވާ ބުދަ ދުވަހުގެ ހެނދުނު 11:00 ގެ ކުރިންނެވެ.\nއިސްވެ ދެންނެވުނު ސުންގަޑީގެ ކުރިން އީމެއިލްގެ ޒަރިއްޔާއިން ޝައުގުވެރިކަން ފާޅު ނުކުރައްވާ ފަރާތްތަކަށް މި ޕްރޮޖެކްޓުގައި ބައިވެރިވުމުގެ ފުރުޞަތު ނުލިބޭނެ ވާހަކަ މަޢުލޫމާތަށް ޓަކައި ދެންނެވީމެވެ.\n*މަތީގައި ދެންނެވިފައިވާ ކުންފުނީގެ މައުލޫމާތު ފޯމް އަދި ބިޑްއާއި ގުޅޭ މައުލޫމާތު މި އިއުލާނާއި އެކު ޑައުންލޯޑް ކުރެއްވޭނެއެވެ.\n08 ޖޫން 2022\nޕަބްލިޝްކުރި ތާރީޚު: 08 ޖޫން 2022\nސުންގަޑި: 15 ޖޫން 2022 11:00\n- ެEOI FORM


Bidheyseen ge massalagai balan jehey hurihaa kameh balaane: Fuluhun\nބިދޭސީންގެ މައްސަލާގައި ބަލަން ޖެހޭ ހުރިހާ ކަމެއް ބަލާނެ: ފުލުހުން\nހުޅުމާލޭގައި ބިދޭސީން އިއްޔެ ކުރި މުޒާހަރާ: އެ މައްސަލާގައި ބަލަން ޖެހޭ ހުރިހާ ކަމެއް ބަލަމުން ގެންދާނެ ކަމަށް ފުލުހުން ބުނެފައިވޭ\nއައިލެންޑް އެކްސްޕާޓް ޕްރައިވެޓް ލިމިޓެޑްގެ ބިދޭސީން ހުޅުމާލޭގައި އިއްޔެ ހަމަނުޖެހުން ހިންގި މައްސަލައިގެ ތަހުގީގު އޮތީ ވަރަށް ކުރީ މަރުހަލާއެއްގައި ކަމަށާއި ބަލަންޖެހޭ ހުރިހާ ދިމާއެއް އެ މައްސަލާގައި ބަލަމުން ގެންދާނެ ކަމަށް ފުލުހުން ބުނެފި އެވެ.\nފުލުހުން މިއަދު ބުނި ގޮތުގައި އެ މައްސަލާގައި މިހާތަނަށް ހައްޔަރު ކޮށްފައިވަނީ ޖުމުލަ 41 ބިދޭސީންނެވެ.\nފުލުހުން އިތުރަށް ބުނީ މި މައްސަލައިގެ ތަހުގީގު އޮތީ ވަރަށް ކުރީ މަރުހަލާއެއްގައި ކަމަށާއި އެހެންކަމުން މައްސަލައާ ގުޅުން ހުރި އިތުރު މައުލޫމާތު ދެވެން އޮތް މިންވަރަކުން ހިއްސާ ކުރަމުން ގެންދާނެ ކަމަށެވެ. ތަހުގީގު ދިޔަ ވަރަކުން ބަލަން ޖެހޭ ހުރިހާ ކަމެއް ވެސް ބެލިގެން ދާނެ ކަމަށް ވެސް ފުލުހުން ބުންޏެވެ.\nބިދޭސީން ހަމަނުޖެހުން ހިންގި މައްސަލާގައި ބަލަން ޖެހޭ ހުރިހާ ކަމެއް ބަލާނެ ކަމަށް ފުލުހުން ބުނެފައިވާއިރު، ބިދޭސީން މަސައްކަތް ކުރަމުން ދިޔަ ކުންފުނިން އެ މީހުންނަށް މުސާރަ ނުދިން މައްސަލަ ބެލިގެން ނުދާ ކަމަށް ބުނެ އާންމުންގެ ތެރެއިން ބައެއް ގިނަ ބަޔަކު ދަނީ ކަންބޮޑުވުން ފާޅު ކުރެވެމުންނެވެ.\nގިނަ އަދަދެއްގެ ބިދޭސީންތަކެއް އިއްޔެ ހުޅުމާލޭގައި ކުރި މުޒާހަރާ ހުއްޓުވުމަށް ފުލުހުން މަސައްކަތް ފެށުމުން ފުލުހުންނާ ދިމާލަށް ބިދޭސީން ވަނީ ގާ އުކާފަ އެވެ. އެކަމުގެ ސަބަބުން ފުލުހުންނަށް އަނިޔާވެ ވެހިކަލަށް ގެއްލުން ލިބިފައިވެ އެވެ.\nބިދޭސީންގެ މި މުޒާހަރާތަކާ ގުޅިގެން އިކޮނޮމިކް މިނިސްޓަރު ފައްޔާޒު އިސްމާއީލް އިއްޔެ ވިދާޅުވެފައިވަނީ ބަޔަކު އަޑީގައި ތިބެގެން ސިޔާސީ ބޭނުމަކަށް ބިދޭސީން ލައްވައި ކުރުވަމުން ގެންދާ ކަމެއް ކަމަށެވެ. އެއީ ސީދާ ކޮން ބަޔެއް ކަމެއް އޭނާ ވިދާޅެއް ނުވެ އެވެ. ނަމަވެސް އެއީ އިދިކޮޅު ކޯލިޝަންގެ ބޭފުޅުން ނޫން ކަމަށް އޭނާ ވިދާޅުވި އެވެ.\nބިދޭސީންގެ މުޒާހަރާތައް އަންނަނީ އިތުރުވަމުންނެވެ. އެގޮތުން ތިލަފުށީގައި ވަރަށް ބޮޑު މުޒާހަރާއެއް ބިދޭސީން ކޮށްފައިވަނިކޮށް، ބ. ބޮޑުފިނޮޅުގައި ދިވެހިންތަކެއް ރަހީނުކޮށް ބިދޭސީންތަކެއް ހަމަނުޖެހުން ހިންގި އެވެ. އެ މައްސަލާގައި 19 ބިދޭސީއަކު ހައްޔަރުކުރި އެވެ. އޭގެ ފަހުން މާލޭ އާޓިފިޝަލް ބީޗްގައި ވެސް ބިދޭސީންތަކެއް މުޒާހަރާއެއް ކުރި އެވެ.\nމޯލްޑިވްސް ޕޮލިސް ސާވިސް ހުޅުމާލެ މުޒާހަރާ + ބިދޭސީން ކުށްކުރުން\nއެއްވުމުގެ ތެރެއިން 17 ފުލުހަކަށް އަނިޔާވެފައިވޭ: ފުލުހުން\nބަނގުރާ ފުޅިތަކަކާއެކު ބިދޭސީއަކު ހައްޔަރުކޮށްފި


ޤާތިލު – Esfiya\nހިތާމަ ކުރުވާހަކަ2mins ago\nމަގުމަތީގައި އެއްވެފައިވާ މީހުންގަނޑުގެ ތެރެއިން ފުރޭނިގެން އަހަންނަށް ގެފެންނަ ހިސާބަށް ދެވުންއިރު ސަލާމަތެއްނެތެވެ. މުޅިގެ ވަށައިގެން ޕޮލިސްޓޭޕު ދަމާފައިވީއިރު ގޭގައި ހުޅުނުހިފާ އެންމެ ތަންކޮޅެއްވެސް ނެތެވެ. އެކިދިމަދިމާލުގައި ފުލުހުންނާއި އަލިފާން ނިވާ މީހުން ހަރަކާތްތެރިވަމުން ދިޔައެވެ.\nއެއިން އެއްވެސް ކަމަކަށް ބެލުމެއްނެތި ގޭގެ މައިދޮރާއި ދިމާއަށް އަހަންނަށް ދުއްވައިގަނެވުނެވެ. އަހަރެންގެ މުޅިހަޔާތް އެދެމީހެއްގެ މަށްޗަށް ބިނާވެފައިވާ ލޯބިވާ މަންމައާއި ކޮއްްކޮ ސަލާމަތް ކޮށްދިނުމަށްޓަކައެވެ. އެހިސާބުގައި އެއްވެފައިވާ މީހުންގެ ވާހަކައިން އެނގުނުގޮތުގައި އެދެމައިންވަނީ އަދިވެސް ގޭތެރޭގައެވެ. އަލިފާނުގެ ހޫނާއި އާތްވަށް ބެލުމެއްނެތި ގޭތެރެއަށް ވަދެ އަހަރެން މަންމައަށާއި ކޮއްކޮއަށް ގޮވަން ފެށީމެވެ.\nއިރުކޮޅަކުން އެދެމައިންގެ އަޑު އަހަރެންގެ ކަންފަތުގައި ޖެހުނެވެ. މަންމަގެ ވޭނީ ހަޅޭކެވެ. ކޮއްކޮ ސަލާމަތަށް އެދި ކުރަމުން ދިޔަ އާދޭހެވެ. އަހަރެންގެ ހިތަށް ކެއްވާވަރެއް ނުވިއެވެ. ގައިގައި ހުރިބާރެއް ލަފައި އަޑުއައި ދިމާއަށް ދުއްވައި ގަތީމެވެ. ނަމަވެސް އަހަންނަށް އެހިސާބަށް ދެވޭގޮތެއްނުވިއެވެ. މަތިން ސީލިންގުގައި ރޯވެ ފިލާތަށް ފައިބަންފެށިއެވެ. އަހަރެން ލައިގެންހުރި ހެދުމުގައިވެސް އަލިފާން ރޯވެ ގައިގެ އެކިތަންތަން ފިހެމުން ދިޔައެވެ. އެކަމަށް އަހަރެންގެ އެއްވެސް ފަރުވަލެއް އެވަގުތަކު ނެތެވެ. ހިތްވަރު އެލުވާނުލައި އަހަރެން މަސައްކަތް ކުރަމުން ދިޔައީ އަހަރެންގެ ފުރާނައަށް ވުރެ މުހުންމު އެދެމައިން ސަލާމަތް ކުރެވޭތޯއެވެ. އެހެންނަމަވެސް ތަގުދީރުގައި އެކަން ލިޔެވިފައި ނެތީކަންނޭންގެއެވެ. ކުޑަ ހިނދުކޮޅެއްގެ ތެރޭގައި ބާރު އަޑުފަށްގަނޑަކާއެކު މަންމަގެ ހަޅޭކުގެއަޑު ކެނޑިގެންދިޔައެވެ. އަދިކޮއްކޮގެ ގިސްލުމުގެއަޑުވެސް ކެނޑިގެންދިޔައެވެ.\nއަހަރެންގެ ހިތް ކުދިކުދިވި ކަހަލައެވެ. ދިރިއުޅުމުގެބޭނުން ކެނޑިއްޖެ ކަމުގެ އިހުސާސް ކުރެވުނެވެ. އެއަލިފާންގަނޑުގެ ތެރޭގައި އަހަރެންވެސް އަނދައިގެން ދިޔުމަށް އެދެވުނެވެ. ލިބުނު ހިތްދަތި ކަމަށް ކެއްނުކުރެވި އަހަރެންގެ ޚަބަރު ހުސްވިއެވެ.\nއަހަންނަށް ހޭވެރިކަމެއްވީއިރު އޮވެވުނީ ހޮސްޕިޓަލުގައެވެ. ގައިގެ އެތަންމިތނުގައި ބޭސްއަޅައިފައިވީއިރު ގުޅާފައިވާ ހޮޅިތަށްވެސް މަދެއްނޫނެވެ. ލިބިފައިވާ އަނިޔާތަކުގެ ސަބަބުން އަހަރެންގެ ހާލަތު ހުރީވަރަށް ދަށުގައެވެ. އަހަރެން ހޮސްޕިޓަލުގައި އޮތްތާ އެއްމަސްފަހުން ފުލުހުންގެ ޓީމެއް އަހަންނާ ބައްދަލު ކުރިއެވެ. އަދި ގޭތެރެއިން ސަލާމަތުން ފެނުނު ބައެއް ތަކެތި އަހަންނާ ހަވާލުކޮށްދިނެވެ. އޭގެތެރޭގައި މަންމަގެ ސިޓީއަކާއި ކޮއްކޮގެ ލިޔާފޮތެއްވެސް އޮތެވެ.\nފުލުހުން ކިޔައިދިންގޮތުގައި އަލިފާނުގެ އަސަރު ފުރަތަމަ ފެނުން ކަމަށް ބެލެވެނީ ކޮއްކޮގެ ކޮޓަރިންނެވެ. ރޯކޮށްފައިވާ އުއްބަށްތިއަކުން ކުޑަދޮރުގެ ފޮތިގަނޑުގައި ހުޅުހިފައިގެންނެވެ. ނަމަވެސް އަހަންނަށް އެވާހަކަ ގަބޫލުކުރަން ދަތިވިއެވެ. ކޮއްކޮއަކީ ފެށުނީއްސުރެ އަލިފާންދެކެ ވަރަށް ބިރުގަންނަ ކުއްޖެކެވެ. ވީއިރު ކޮއްކޮގެ ކޮޮޓަރީގައި އުއްބަށްތިއެއް ރޯކޮށްފާނެ ކަމާމެދު އަހަންނަށް ޝައްކުވިއެވެ.\nފުލުހުން ދިޔުމުން އަހަރެން މަންމަގެ ސިޓީކިޔުމަށް އަވަސްވެގަތީމެވެ. މަންމަގެ ރީތި އަތުލިޔުމުން ލިޔެފައިވާ އެސިޓީ ކިޔާލެވުމާއެކު އަހަރެންގެ ލޮލުން ކަރުނަ ފާއްދާލިއެވެ. މާޒީގެ އެތަށް ހަނދާންތަކެއް އާވާންފެށިއެވެ. ކޮއްކޮއާއި އަހަންނަށް އަބަދުވެސް ދޭނަސޭހަތްތައް މަންމަގެ އަޑުން އަހަންނަށް އިވުން ކަހަލައެވެ. ކޯތާފަތްމަތިން ދެމެމުންދިޔަ ކަރުނައިގެ ރޮނގު ފުހެލަމުން ކޮއްކޮގެ ފޮތް ކިޔާލުމަށް ނެގީމެވެ. ހީވާގޮތުންނަމަ އެއީ ކޮއްކޮގެ ޑައިރީއެވެ. އޭގެން އެއްލުނު ކޮންމެ ޞަފްޙާއަކާއެކު އެތަށް އިހުސާސް ތަކެއް އަހަރެންގެ ހިތަށް އަރައިފައިބަމުންދިޔައެވެ. އަހަންނަށް ނޭންގި ކޮއްކޮ އާއި މަންމަ ތަހަންމަލު ކޮށްފައިވާ ވޭން އެފޮތުގައި ލިޔެފައިވާއިރު، އޭގެން ކިޔުނު ކޮންމެ ޖުމުލަޔަކާއެކު އަހަރެންގެ ހިތުގައި ރޯވެ އަނދަމުން ދިޔަ އަލިފާނުގެ ހުޅުކޮޅު ބޮޑުވަމުން ދިޔައެވެ. ދޮންބައްޕަގެ ފަރާތުން އެދެމައިންނަށް ލިބެމުންދިޔަ އަނިޔާތަކުގެ ވާހަކަ އެފޮތުގައި ލިޔެފައި އެވަނީ ހަމަޔަގީނުންވެސް ކޮއްކޮގެ ހިތަށް ކެއް ނުކުރެވިގެންނެވެ. މި ހަގީގަތްތަށް އަހަންނަށް ނޭންގި ހުރިކަމީ އަހަރެންގެ ފަރުވާ ކުޑަކަން ކަމުގައި އަހަރެންގެ ޟަމީރު ބުނަމުންދިޔައެވެ. އަހަންނަށް އަހަރެންގެ އަމިއްލަ ނަފުސު މިކަމުގައި ކުށްވެރި ކުރެވުނެވެ.\nއެފޮތުން އެނގުނު ގޮތުގައި އެންމެ ކުޑައިރުއްސުރެ ކޮއްކޮގެ ހިތުގައި އަލިފާނަށް އުފެދިފައިވާ ބިރުގެ ބޭނުން ކޮށްގެން ދޮންބައްޕަވަނީ އެކުޑަކުޑަ ނަފުސުގެ ނާޖާއިޒު ފައިދާ ނަގާފައެވެ. އަހަންނަށް ޝައްކުވާގޮތުގައި ގޭގައި އަލިފާން ރޯވާން މެދުވެރިވާނީވެސް ދޮންބައްޕަގެ މިފަދަ ޢަމަލެއްގެ ސަބަބުންނެވެ.\nއަހަރެން އަބަދުވެސް ހީކޮށްގެން ހުރީ މަންމައާއި ކޮއްކޮ އުޅެމުން އައީ ވަރަށް އުފާވެރި ދިރިއުޅުމެއް ކަމަށެވެ. ނަމަވެސް މިފަހަރު މިދިމާވި ކަންތަކުގެ ސަބަބުން އަހަރެންގެ ހީއަކީ ކުށްހީ އެއްކަން ޔަގީންކޮށްދީފިއެވެ. މަންމަ ދޮންބައްޕަ އާއި ކައިވެނި ކުރި އިރު އަހަރެންގެ އުމުރުން ވާނީ ސޯޅަ އަހަރެވެ. އަދި ކޮއްކޮއަށް ވާނީ އެންމެ ތިން އަހަރެވެ. އަހަރެމެންގެ އުފަން ބައްޕަގެ ކުއްލިމަރާއެކު އަހަރެމެން ދެބެއިން ބެލުމުގެ ޒިންމާ އެޅުނީ މަންމަގެ ބޮލުގައެވެ. މަންމައަކީ އާއިލާގެ އެއްވެސް ފަރާތަކު ނެތްމީހެއްކަމުން އެހީތެރިކަމުގެ އަތެއް ދިއްކޮށްލާނެ އެކަކުވެސް އޭރުގައި ދުނިޔެއަކު ނެތެވެ. އިތުރު ކައިވެންޏެއް ނުކޮށް އަހަރެމެންނަށް ފުރިހަމަ އަޅައިލުންދެވޭތޯ މަންމަ ވަރަށް މަސައްކަތްކުރިއެވެ. އެހެންނަމަވެސް ބައްޕަ ނެތްކަމުގެ ހިތްދަތިކަމާއި އެކަނިވެރިކަމުގެ ސަބަބުން މަންމަގެ ހާލަތު ދިޔައީ ދުވަހެއް ދުވަހަކަށް ދަށަށް ދަމުންނެވެ. އަހަރެމެންވެސް އޭރުތިބީ ބައްޕައެއްގެ ލޯތްބަށް ފެންބޮވައިގަންފައެވެ. ވުމާއެކު މަންމަގެ ކައިވެންޏަށް އެދިގެން އައި މަންމައަށް އެންމެ ކަމުދާމީހަކާ ކައިވެނި ކުރިއެވެ. އެއީ ދޮންބައްޕައެވެ. މަދު ދުވަސްކޮޅެއްގެ ތެރޭގައި ގޭތެރެއިން އަނެއްކާވެސް އުފާވެރިކަން ފެންނަންފެށިއެވެ. ކޮއްކޮގެ ހުނުމުގެ އަޑާއި މަންމަގެ ހިނިތުންވުމުން ގޭތެރެ ފަޅުފިލިވައިދިނެވެ. އެހެންކަމުން މަންމަ އާއި ދޮންބައްޕަގެ ކައިވެންޏަކީ މިކުޑަ އާއިލާއަށް ބަހާރު މޫސުން ގެނުވި ކަމެއްކަމުގައި އަހަރެން ދުށީމެވެ.\nއެކައިވެންޏަށް މާގިނަ ދުވަސްތަކެއް ނުވެ އަހަރެންގެ ސާނަވީ ތައުލީމު ނިމި މަތީ ތައުލީމު ހާސިލް ކުރުމަށް ރަށުން ބޭރަށް ފުރީމެވެ. އަހަރެންގެ ކިޔެވުމުގެ ޚަރަދުތަށް ހަމަޖެއްސީ ބައްޕަ ދުނިޔެއިން ވަކިވުމުގެ ކުރިން އަހަރެން ކިޔެވުމަށް ޓަކާ ހޯދައިފައިވާ ފައިިސާއިންނެވެ. މަންމަގެ ވެސް އަދި ބައްޕަގެވެސް އުންމީދަކަށްވީ އަހަރެން ޑަކުޓަރަކަށްވެ ރަށަށް ޙިދުމަތްކުރުމަށް އެދެމީހުންގެ ގާތަށް އަނބުރި އައުމެވެ. ވުމާއެކު ކިޔެވުމުގައި އަހަރެން އަވަދި ނެތި މަސައްކަތް ކުރަމުން ދިޔައީމެވެ. އަދި ލިބޭޗުއްޓީތަކުގައި މަންމަގެ ގާތަށް ރަށަށް ގޮސްހެދީމެވެ. އެގޮތަށް ގޮސްއުޅުމުގެ ތެރޭގައި ދޮންބައްޕަގެ ފަރާތުން ބައެއްކަންކަން ފާހަގަ ވީނަމަވެސް އެކަމަށް އަހަރެން މާބޮޑު ފަރުވާލެއް ނުބަހަށްޓަމެވެ. ދޮންބައްޕަގެ ހެޔޮ ކަމަށް ޝައްކު ކުރަން ބޭނުންނުުވީއެވެ. ނަމަވެސް މިހާރު އެނުލަފާ މީހާއާއި މެދު އަހަރެންގެ ހިތުގައި ކުޑަވެސް ކުލުނެއް ނެތެވެ.\nއަހަރެންގެ ހާލު ރަނގަޅުވުމާއެކު ފުލުހުންނަށް މިހަގީގަތްތަށް ކިޔައިދިނުމަށް އަވަސްވެގަތީމެވެ. އަދި ދޮންބައްޕައަށް ހައްޤު އަދަބު ދިނުމަކީ އަހަރެންގެ އަޒުމު ކަމުގައި ކަނޑައެޅީމެވެ. އެތަށް އާދޭހަކާއި ބުރަމަސައަކަތަށްފަހު ދޮންބައްޕަގެ މައްޗަށް ކުށް ސާބިތުވިއެވެ. އަދި އެނުލަފާ ޤާތިލުގެ ދުލުން އެކަމަށް އިއުތިރާފުވެސްވިއެވެ. އަލިފާން ރޯވާން މެދުވެރިވީ ކޮއްކޮއަށް ބިރުދައްކައި އަަނިޔާކުރުމުގެ ތެރެގައި ކަމަށް އޭނާ އެއްބަސްވިއެވެ. އެއްވެސް ކުށެއްނެތް ދެފުރާނަ ވަކިކޮށްލުމުން ލިބެންޖެހޭ ޙައްޤު އަދަބު ދެދުނިޔޭގައިވެސް އޭނާއަށް ލިބޭނެކަން ގައިމެވެ.\nމިކަން ހިތަށް އަރުވައިގެން އަހަރެން ހިތްހަމަ ޖެއްސޭތޯ މަސައްކަތްކުރަމެވެ. އަދި ހިތާމަތަކާއި ދުރަށްގޮސް ދިރިއުޅުމައިގެން ކުރިޔަށް ދެވޭތޯ ވަރަށް މަސައްކަތް ކުރަމެވެ. އެހެންނަމަވެސް އެކަންތަށް އަހަރެންގެ ހަނދާނުން ފޮހެލާނީ ކިހިނެއްހެއްޔެވެ. ހުވަފެނުންވެސް އަބަދު ފެންނަނީ އެމަނޒަރެވެ. އެއަލިފާންގަނޑެވެ. ކަންފަތަށް އަބަދު އިވި އިވި ހުންނަނީ މަންމައާއި ކޮށްކޮގެ އެވޭނީ ހަޅޭކުގެ އަޑެވެ. ފަހުފަހަރަށްވެސް އަހަންނަށް އެލޯބި މޫނުކޮޅުތަށް ދެކިލުމުގެ ފުރުސަތެއްނުލިބުނެވެ. އަދި މައިންބަފައިން ބޭނުންވިފަދަ ޑަކުޓަރަކަށް ވެވުނު ނަމަވެސް އެމަންމައަށް އަދި ބައްޕައަށްވެސް މިމަންޒަރު ދައްކާލާނޭ ފުރުސަތެއް ނުލިބުނެވެ.\nއަހަރެންގެ މިދިރިއުޅުން ހަލާކުކޮށް ވެއްޔާމޮޑެލި އެނުބައި ނުލަފާ މީހާއަށް ދުވަހަކުވެސް އަހަންނެއް މަޢާފެއް ނުކުރާނަމެވެ. އަހަރެމެންގެ ކުޑަ އާއިލާއަށް އުފާވެރިކަން ގެނަސދިނުމުގެ ނަމުގައި އައިސް މުޅިއާއިލާ ފަނާކޮށްލި ގާތިލަށް އަބަދުގެ އަބަދަށް އެކަމުގެ ސަޒާ ލިބުން އެދޭނަމެވެ. އަދި އަހަރެންގެ އާއިލާއަށް ސުވަރުގޭގައި ދާއިމީނިއުމަތް ލިބުމަށް އެދޭނަމެވެ.\nހިތާމަ މަޖާ ލޯބި June 10, 2021\nކުރުވާހަކަ ލޯބި November 28, 2018\nނާކާ (އެޕިސޯޑް 04)\nހިތާމަ އެހެނިހެން ލޯބި November 17, 2019\nހިތާމަ ދީނީ ލޯބި November 19, 2016


އެޕަލް އިން މި އަހަރު ބާޒާރަށް ނެރުނު ފޯނުތަކުުގެ ފީޗާތަކަށް ބަދަލުތަކެއް ގެނެސް އާ ނަމެއްގައި އަންނަ އަހަރުވެސް ބާޒާރަށް ނެރޭނެ ކަމަށް މިހާރު ވަނީ ބެލެވިފަ އެވެ. އެކަމަކު ފޯނުގެ ޑިޒައިނަށް ބަދަލެއް އަންނާނެ ކަމަށް ނުބެލެވެ އެވެ. އަދި މާކެޓް ދިރާސާކުރާ ފަރާތްތަކުން ބުނަނީ 2020ގެ ކުރިން އައިފޯނުގެ ޑިޒައިނަށް އެއްވެސް ބަދަލެއް...\nއައިފޯނު ޔޫއެސްބީ-ސީ އަށް ބަދަލުކޮށްފާނެތަ؟\nއެޕަލް ކުންފުނިން ވަކި ގޮތެއް ނިންމާފައި ނެތް ނަމަ، މިއީ އެއްވެސް މީހަކަށް ޖަވާބުދޭން އެނގޭ ސުވާލެއް ނޫނެވެ. އެހެން ނަމަވެސް، މިކަމާ ގުޅޭ ގޮތުން ވިސްނައި، ފެންނަ އެއްޗެއް ބުނަން ފުރަސަތު ކޮންމެ މީހަކަށް ވެސް އެބަ އޮތެވެ.\nފޯނެއް ގަތީ ބިލިގާއެއް ފުރައި ވަކި ލާރިން\nވަކިލާރި އެއްކޮށްގެން އުޅެންޏާ އޭގެ ބޭނުން ކޮންމެވެސް ގޮތަކުން ހިފަން ވާނެ އެވެ. އެހެން ނޫނީ ވަކިލާރީގެ ބޭނުމެއް ކޮބައި ހެއްޔެވެ؟\n5ޖީ އައިފޯނުގައި އިންޓެލް މޯޑެމްއެއް\nއެންޑްރޮއިޑް ސްމާޓްފޯނުތައް އުފައްދާ ކުންފުނިތަކުން 5ޖީ ނެޓްވޯކަށް ތައްޔާރުވަނީ އެވެ. ނެޓްވޯކް ޚިދުމަތްދޭ ކުންފުނިތަކުން ވެސް 5ޖީ އަށް ތައްޔާރުވަނީ އެވެ. މަސްރަހުގައި ޚަބަރުތައް ހުރި ގޮތަށް ބަލާއިރު، 2019 ގައި 5ޖީ ފޯނުތައް ބޭނުންކުރަން ފަށާނެ އެވެ.\nޔޫއެސްބީ ޓައިޕް-ސީ އަށް އެޕަލް ބަދަލުވަނީ އެވެ. މުޅިން ބަދަލުވާން އަދި ދުވަސްތަކެއް ނެގި ނަމަވެސް، އެޕަލްގެ ޑިވައިސްތަކަށް ޓައިޕް-ސީ ސަޕޯޓްކުރާތީ އެބަ ފެނެ އެވެ. މާ ބޮޑު ކަމަކަށް ނުހަދައި، އެޕަލް ގަޑި އަށް ޓައިޕް-ސީ މެގްނެޓިކް ޗާޖަރެއް ވަނީ އޮންލައިން ސްޓޯރަށް ލައިފަ އެވެ.\nދިރާގުން އެންމެ ފަހުގެ އައިފޯނު މާދަމާ ދޫކުރަނީ\nދިރާގުން، ޕްރީ އޯޑަރަށް ހުޅުވާލުމުން އެންމެ ފަހުގެ ދެ އައިފޯން ގަތް މީހުންނަށް އެ ފޯނު މާދަމާ ދޫކުރަން ފަށާނެ ކަމަށް އެ ކުންފުނިން މިއަދު ބުނެފި އެވެ.


Hithaadhoo/ Thulhaahoo / Goidhoo ah khassa speedboat dhathureh!\nކުޑަ ޢީދު ބަންދުގައި ޚާއްޞަ ލޯންޗު ދަތުރެއް!\nޢާމިރު ޢަބްދުއްލަތީފު | 22 ޖޫން 2017\nއަންން ކުޑަ ޢީދު ބަންދާ ދިމާކޮށް ތުޅާދޫ، ހިތާދޫ އަދި ގޮއިދޫ އަށް ދަތުރުކުރައްވަން ބޭނުންވާ ފަރާތްތަކަށް ހާއްސަ ފެރީ ދަތުރުތަކެއް އަންނަ ހޮނިހިރު ދުވަހަށް ޝެޑިއުލް ކޮށްފިއެވެ.\nމޯލްޑިވްސް އެކްސްޕްރެސް ސާވިސް އިން ތިންތިޒާމު ކުރާ މިދަތުރުތައް ފެށުމަށް ހަމަޖެހިފައިވަނީ 24 ޖޫން 2017 ވާ ހޮނިހިރު ދުވަހުއެވެ.\nހިތާދޫ އޮންލައިން އަށް މައުލޫމާތު ދެއްވަމުން އެކްސްޕްރެސް ސާވިސްގެ އޮފިޝަލަކު ވިދާޅުވީ އީދު ބަންދާ ދިމާކޮށް މިފަދަ ދަތުރެއް އިންތިޒާމު ކުރީ މި ބަންދާ ދިމާކޮށް ގިނަ ބަޔަކު ރަށަށް ދާން ބޭނުންވެފައި ތިބި ނަމަވެސް ޓިކެޓް ލިބުމުގައި ދަތިތަކެއް ހުރުމުން އެފަދަ ފަރާތްތަކަށް އީދު ބަންދަށް ރަށަށް ދިއުމުގެ ފުރުސަތު ފަހިކޮށްދިނުމުގެ ގޮތުން ކަމަށެވެ.\nމިދަތުރުތަކުގައި މާލެއިން ފުރުމަށް ހަމަޖެހިފައިވަނީ ޖޫންމަހުގެ 24 ވަނަ ދުވަހުއެވެ. އެނބުރި މާލެ އައުމަށް ހަމަޖެހިފައިވަނީ ޖުލައި އެއްވަނަ ދުވަހުއެވެ. ދަތުރުތަކުގެ އަގަށް ބަލާއިރު އެއްކޮޅު ޓިކެޓެއް އުޅެނީ 500 ރުފިޔާ އަށެވެ. ދެކޮޅު ޓިކެޓް 1000 ރުފިޔާ އަށެވެ.\nމީގެއިތުރުން މި ރަށްރަށުން އީދު ބަންދާ ދިމާކޮށް މާލެ ދާން ބޭނުންވާ ފަރާތްތަކަށްވެސް އެކްސްޕްރެސް ސާވިސް އިން ވަނީ ލޯންޗް ފެރީގެ އިންތިޒާމު ހަމަޖައްސައިފައެވެ. މާލެ އައުމަށް ފެރީ ހަމަޖެހިފައިވަނީ ޖޫން 24 ވާ ހޮނިހިރު ދުވަހުއެވެ. މާލެ އިން އެނބުރި ފުރަން ހަމަޖެހިފައި ވަނީ ޖުލައި އެއްވަނަ ދުވަހުއެވެ. މި ދަތުރު ތަކުގެ އަގަކީ ކޮޅަކަށް 350 ރުފިޔާއެވެ.\nއީދަށް ރަށަށް ދިއުމަށް ގިނަ ބަޔަކު ޓިކެޓް ނަގަމުންދާކަމަށް މޯލްޑިވްސް އެކްސްޕްރެސް ސާވިސް އިން މައުލޫމާތު ދެއެވެ.\nޓިކެޓް ނަންގަވަން ބޭނުންފުޅުވާ ފަރާތްތަކުން ގުޅުއްވާނީ 9846564 ނުވަތަ 9661188 އާއެވެ.


Supreme Court ge fandiyaarunge mahchah Shareeah kuran AG amurukohffi – adduLIVE\nސްޕްރީމް ކޯޓްގެ ފަނޑިޔާރުންގެ ޝަރީއަތް ހިންގަން އަމުރުކޮށްފި\n0 Jun 14, 2017, 10:12 ލިޔުނީ އިބްރާހިމް ހުސެއިން\nވެނެޒުއެލާގެ އެޓާނީ ޖެނެރަލް ލުއިޒާ އޮރްޓޭގާ، އެގައުމުގެ ސްޕްރީމް ކޯޓުގެ އަށް ފަނޑިޔާރުންގެ މައްޗަށް ޝަރީއަތް ހިންގުމަށް އަމުރު ކުރައްވައިފި އެވެ.\nވެނެޒުއެލާގައި މިހާރު ހިނގަމުންދާ ސިޔާސީ ހަމަނުޖެހުންތަކާ ގުޅިގެން ސަރުކާރުގެ ތެރެއިން ރައީސް މަޑޫރޯއާ ދެކޮޅަށް ނުކުމެވަޑައިގެންފައިވާ އެންމެ އިސް އޮފިޝަލް ލުއިޒާ އޮރްޓޭގާއަކީ ވެރިކަން ކުރާ ޕާޓީއަށް ނިސްބަތްވާ ނުފޫޒުގަދަ ފަރާތެކެވެ.\nވެނެޒުއޭލާގެ ވެރިރަށް ކަރާކަސްގައި ނޫސްވެރިންނާ ވާހަކަފުޅު ދައްކަވަމުން ލުއިޒާ އޮރްޓޭގާ ވިދާޅުވީ، ސްޕްރީމް ކޯޓުގައި ހިމެނިވަޑައިގަންނަވާ 8 ފަނޑިޔާރުން ގާނޫނުއަސާސީއާ ޚިލާފް އަމުރެއް ނެރުއްވި މައްސަލަ ކަމާބެހޭ ފަރާތްތަކަށް މިހާރު ހުށަހަޅުއްވާފައިވާނެ ކަމަށެވެ.\nލުއިޒާ އޮރްޓޭގާ އިޝާރާތްކުރައްވާފައިވާ މައްސަލަ އަކީ ވެނެޒުއެލާގެ އިދިކޮޅު ޕާޓީތަކުގެ އަޣުލަބިއްޔަތު އޮންނަ ޕާލަމެންޓްގެ ހުރިހާ ބާރުތައް ސްޕްރީމް ކޯޓަށް ނެގުމަށް، ސްޕްރީމް ކޯޓުން މިއަހަރުގެ މާޗްމަހު ނެރުނު އަމުރުގެ މައްސަލައެވެ. އެހެން ނަމަވެސް ބައިނަލްއަޤްވާމީ ގޮތުން ކުރިމަތިވި ފިއްތުންތަކާއި އެކު ސުޕްރީމް ކޯޓުން ވަނީ އެ އަމުރު އަނބުރާ ގެންގޮސްފައެވެ.\nވެނެޒުއެލާގެ ސަރުކާރާއި ދެކޮޅަށް ފެށި މުޒާހަރާތައް އަދިވެސް ހުއްޓިފައި ނުވާއިރު ރައީސް މަޑޫރޯއާގެ ސަރުކާރުގެ ގިނަ އޮފިޝަލުންތަކެއް ވެސް ވަނީ ސަރުކާރާއި ދެކޮޅަށް ނިކުންނަވާފައެވެ.\nމުޅި ވެނެޒުއެލާ ހަމަނުޖެހުމެއްގެ ތެރެއަށް ވެއްޓިފައިވާ އިރު، އެ ގައުމުގެ ގާނޫނުއަސާސީ އަލުން ލިއުމަށް ގާނޫނުހަދާ ޚާއްސަ މަޖިލީސް އުފެއްދުމަށް ރައީސް މަޑޫރޯ ވަނީ ނިންމަވާފައެވެ. އެ ނިންމުން ބާތިލް ކުރެއްވުމަށްވެސް އެޓަރނީ ޖެނެރަލް މިދިޔަ ހަފްތާގައި މައްސަލަ ސްޕްރީމް ކޯޓަށް ހުށަހެޅުއްވުމުން އެ މައްސަލަ ބަލައިނުގަތުމަށް އެ ކޯޓުން ވަނީ ނިންމާފައެވެ.\nވެނެޒުއެލާ އަކީ ތެލުގެ މުއްސަނދިކަން ލިބިފައިވާ ގައުމެކެވެ. އެހެން ނަަމަވެސް، އެ ގައުމު މިހާރު ވެއްޓިފައިވާ އިގްތިސާދީ ފުންވަޅުގަނޑުގެ ސަބަބުން ގައުމުން ކާނާއާއި، ބޭސް ވަނީ ހުސްވެފައެވެ.


Dhivehi rayyithun beynunvany jump eh jahaa, miahvure rangalhu haalathakah dhaan: Nasheed - vNews.mv\nޠާހިރާ އަޒްހާރު 15 February 2021, 13:25\nދިވެހިންގެ ޤައުމީ އުދފެއްދުންތެރިކަން ދެގުނަވާން ދިވެހިން އެދޭ. ރަށްރަށުގެ މަގުތަކުގައި ތާރު އަޅައި ނިންމަން. ކާނުތައް ހެދުމަށް. އަޅުގަނޑުމެން އެންމެންނަށް ބޯހިޔާވަހިކަމެއް ލިބުމަށް. އަޅުގަނޑުމެންގެ ދަރިންނަށް ކިޔަވައިދިނުމަށް. އަޅުގަނޑުމެންނަށް ބޭސްފަރުވާ ލިބުމަށް. އަޅުގަނޑުމެންނަށް ފަސޭހައިން އެއް ތަނުން އަނެއް ތަނަށް ދޭވޭގޮތް ހެދުމަށް. ހާސްކަމުން އަޅުގަނޑުމެން އަރައިގަތުމަށް. އެ ޖަމްޕު ޖެހުމަށް ދިވެހިން އިތުބާރުކުރަނީ އެއްވެސް ޝައްކެއް ނެތް ގޮތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި، ދިވެހި ރައްޔިތުންގެ ޑިމޮކްރެޓިކް ޕާޓީއަށާއި، މި ސަރުކާރަށް. އެއީކީ އެއްވެސް ރައްޔިތަކަށް އޮޅިފައިވާނެ ކަމެއް ނޫން.


Majilis Jalsaathah mimahu 25 gai fashanee Majilis Jalsaathah mimahu 25 gai fashanee\nމަޖިލީހުގެ ޖަލްސާތައް މިމަހު 25 ގައި ފަށަނީ\nރައްޔިތުންގެ މަޖިލީހުގެ ޖަލްސާތައް މިމަހުގެ 25ވަނަ ދުވަހު ބާއްވަން މަޖިލީހުގެ ރައީސް ނިންމަވައިފިއެވެ.\nމިގޮތަށް ނިންމެވީ މަޖިލީހުގެ ޖަލްސާތައް ބާއްވާނެ ދުވަހެއް ކަނޑައެޅުމަށް ސިޔާސީ ޕާޓީތަކުގެ ޕާލިމަންޓްރީ ގްރޫޕްތަކުގެ ލީޑަރުންނާއެކު މިއަދު ބޭއްވެވި ބައްދަލުކުރެއްވުމުގައެވެ.\nރައްޔިތުންގެ މަޖިލިސް މިއަހަރަށް ހުޅުވާފައިވަނީ މިމަހުގެ ހަތްވަނަ ދުވަހުއެވެ. ނަމަވެސްއޭގެ ފަހުން ޖަލްސާތައް ކުރިއަށް ގެންގޮސްފައެއްނުވެއެވެ.\nމިމަހުގެ ފަންސަވީސް ވަނަ ދުވަހުން ފެށިގެން ޖަލްސާތައް ކުރިއަށް ގެންދިއުމަށް ނިންމެވީ، މަޖިލީހުގެ އިދާރާ މަރާމާތުކުރުމުގެ މަސައްކަތް ކުރިއަށްދާތީ އެހާތަނަށް އެމަސައްކަތްތައް ނިންމާލެވޭނެކަމަށް ލަފާކުރެވޭތީކަމަށް މަޖިލީހުގެ އިދާރާއިން މަޢޫލޫމާތުދެއްވައެވެ.\nމި ދައުރުގައި ރައްޔިތުންގެ މަޖިލީހުން ފާސްކުރުމަށް ހަމަޖެހިފައިވާ ބައެއް ބިލްތަކުގެ ތެރޭގައި ނުޙައްޤުން މުއްސަނދިކަން ހޯދައި ލިބިގަތުމާއި، ކޮރަޕްޝަން ހުއްޓުވުމުގެ ފިޔަވަޅެއްގެ ގޮތުން، ޤާނޫނުލްޢުޤޫބާތަށް އެ ކުށް އިތުރުކުރުމުގެ ބިލާއި، ކޮރަޕްޝަންގެ ޢަމަލުތައް ހާމަކުރާ މީހުން ރައްކައުތެރިކުރުމުގެ ބިލާއި، ދިވެހިރާއްޖޭގެ ޤާނޫނީ ޚިދުމަތުގެ ބިލު ހިމެނެއެވެ. މީގެ އިތުރުން ކުޑަކުދީންގެ ޢަދުލުގެ ބިލްވެސް މިދައުރުގައި މަޖިލީހަށް ހުށަހަޅުއްވާނެކަމަށް ސަރުކާރުން ވިދާޅުވެއެވެ. ޢާނމުގޮތެއްގައި މަޖިލީހުގެ ޖަލްސާތައް ބާއްވަނީ ހޯމަ، އަންގާ އަދި ބުދަ ދުވަހުއެވެ.\nމަޖިލީހުގެ ޖަލްސާތައް ތިން ދައުރަކަށް ބަހާލައިގެން ކުރިއަށް ގެންދާއިރު، މަޖިލީހުގެ ޤަވާއިދުގެ 16ވަނަ މާއްދާގައި ބަޔާންކޮށްފައިވަނީ ފުރަތަމަ ދައުރު ހިނގާނީ ފެބުރުއަރީ މަހުން ފެށިގެން އޭޕްރީލް މަހުގެ ނިޔަލަށްކަމަށެވެ. މިއީ މިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ ފަހު ދައުރުއެވެ. އަދި އަންނަ އޭޕްރީލް މަހު ބާއްވާ މަޖިލީހުގެ އިންތިޚާބުގައި، އަލަށް އިންތިޚާބުވާ މެންބަރުންނާއެކު ނަވާރަ ވަނަ ރައްޔިތުންގެ މަޖިލިސް ފެށޭނީ ޖޫން މަހުގެ ތެރޭގައެވެ.


Furabandhugai Boa Koshaalaafai Ekamaai Hithaama Kuranee Konbaeh? - Vaguthu\nފުރަބަންދުގައި ގޭގައި ތިބެން ޖެހުމުން ގިނަ ބަޔަކު ދަނީ އެ މީހުންގެ ސްޓައިލަށް ބޮޑު ބަދަލެއް ގެންނަމުންނެވެ. އެގޮތުން އެންމެ ބޮޑު ބަދަލެއް ގެންނަ އެއްކަމަކަށް ވާނީ ހަމަ ގައިމުވެސް ބޮލުގެ އިސްތަށިގަނޑެވެ. ފުރަބަންދުގައި ގޭގައި ތިބެން ޖެހުމުން އަމިއްލައަށް ބޮލުގެ އިސްތަށިގަނޑު ކޮށާ މީހުން މަދެއް ނޫނެވެ. އާއްމުކޮށް ވެސް ކަންކަމާ ދެރަވުމުން ނޫނީ، ފޫހިވުމުން އިސްތަށިގަނޑަށް ބަދަލު ގެނައުމަކީ ވަރަށް ގިނަ މީހުން ކުރާ ކަމެކެވެ.\nމި ފުރަބަންދުގައި ވަރަށް ގިނަ ބަޔަކު ވަނީ ބޯ ބާލާފައެވެ. އަދި ދިގު އިސްތަށިގަނޑު ހުރި އެތައް ބަޔަކު، އިސްތަށިގަނޑު ކުރުކޮށް ކޮށާލާފައިވެެސް ވެއެވެ. ދެން އެންމެ ގިނަ ބަޔަކު ކުރި ކަމަކީ ފްރިންޖް ނުވަތަ ނިއްކުރިން ބައެއް ކުރުކޮށް ކޮށާލާފައި، މޫނުމައްޗަށް ވިހުރާލެވޭ ގޮތަށް ތަންކޮޅެއް ބޭއްވުމެވެ.\nގިނަ މީހުންނަށް ބޯކޮށާލުމުން ހިތްހަމަ ޖެހުމުގެ ބަދަލުގައި ލިބުނީ ހިތްދަތިކަމެވެ. ބޯ ތުނިކޮށް ކޮށާލި މީހުން ބޭނުންވާ ވަރަށް އަވަހަށް އިސްތަށިގަނޑު އަނބުރާ ދިގު ނުވާ އިރު ހީކުރި ގޮތާ ހިލާފަށް ބޯ ކޮށާލުމުން މީހާގެ ފެނުމަށް އައި ބަދަލާއި މެދު ގިނަ މީހުން ހިތްހަމައެއް ނުޖެހެއެވެ. އިސްތަށިގަނޑަކީ ކޮންމެ މީހެއްގެ ވެސް ދިރިއުޅުމުގެ މުހިންމު ބައެކެވެ. ރީތި، މަޑު އިސްތަށިގަނޑަަކަށް ލޯބި ނުކުރާނީ ކާކުހެއްޔެވެ.\nއެެމެރިކާގެ ޓެކްސަސްގައި ކުރި ދިރާސާއަކުން ދައްކާ ގޮތުގައި ގޭގައި އިސްތަށިގަނޑު ކޮށާލާފައި އެކަމާ ހިތާމަ ކުރާ މީހުން ނިސްބަތުން ގިނައެވެ. އަދި ގިނަ މީހުން އިސްތަށިގަނޑު ކޮށާލަނީ ބަދަލަކަށް ކަމަށްވީ ނަމަވެސް އެ ބަދަލާއި މެދު ގިނަ މީހުން ހިތްހަމަނުޖެހެއެވެ.\nއަދި އިންގްލޭންޑާއި އެމެރިކާގެ ސައިކޮލޮޖިސްޓުންތަކެއް ގުޅިގެން ކުރި އޮންލައިން ދިރާސާއަކުން ފުރަބަންދެއްގައި މީހާ އަށް ވެރިވާ އުދާސްކަމާއި އެކަނިވެރިކަމަށް ބަދަލު ގެނައުމަށް ބޯ ކޮށުމާއި، ބޮލުގައި ކުލަ ޖެއްސުމާއި ހަށިގަނޑުގައި އާ ގަހަނާ އެޅުން ފަދަ ބަދަލުތައް ގެނައުމަކީ ވަރަށް ގާތްކަމެކެވެ. އަދި އެ ކަންކަމާއި މެދު ހިތްހަމަ ނުޖެހުމަކީވެސް ތޮބީއީކަމެކެވެ.\nއެކަމަކު ކިތަންމެ ހުތުރުކޮށް އިސްތަށިގަނޑު ކޮށާލުމަށް ފަހު ދެން އަލުން އެ އިސްތަށިގަނޑު ދިގުވާންދެން އިންތިޒާރުކުރުން ފިޔަވައި އިތުރު ގޮތެއް ނުވެއެވެ. ބައެއް ފަހަރު އިސްތަށިގަނޑު ރީތިކުރަން ކޮށަމުން ގޮސް، މީހާ ކާކުކަން ވަކިކުރަން ނޭނގޭ ހިސާބަށް އިސްތަށިގަނޑަށް ބަދަލު އާދެއެވެ. ދެން އޮންނަނީ އިސްތަށިގަނޑު ކޮށާލުމާއި މެދު ދެރަވެ، ހިތާމަ ފާޅުކުރުމެވެ.\nމިހާރު މީސްމީޑިއާގައި ވެސް ފެންނަ މިކަހަލަ ޕޯސްޓްތައް ވަރަށް ގިނައެވެ. ވަރަށް ރީތިވާނެ ކަމަށް އިސްތަށިގަނޑު ކޮށާލުމުން، އެކަމުން ލިބުނު ހިތްދަތިކަމުގެ ވާހަކައެވެ. ފުރަބަންދުގައި ސެލޫންތައް ބަންދުވުމުން އަމިއްލައަށް ބޯކޮށުމުން، އެ ބޭނުންވާ ސްޓައިލަށް ނުހުރުމާއި ބޭނުންވާ ވަރަށް ވުރެ ކުރުކޮށް އިސްތަށިގަނޑު ކޮށި، މީހާ ޖޯކަކަށް ވަނީ ވެސް މަދަކުން ނޫނެވެ.\nދެން ކުރާ ކަމަކީ ރައްޓެހިންނާއި އާއިލާ މީހުންނަށް ގުޅާފައި ކުރެވުނު މޮޔަ ކަންތަކާ މެދު ޝަކުވާކުރުމެވެ. ގިނަ ފަހަރު އެ ވާހަކަ ހިއްސާކުރަން ގުޅާ މީހާގެ ހާލަކީވެސް މިއެވެ. އެކަމަކު މިއީ ހާސްވާން ޖެހޭ ކަމެއް ނޫނެވެ. އިސްތަށިގަނޑަކީ އަނބުރާ ދިގުވާ އެއްޗަކަށްވުމާއެކު އަލުން ސްޓައިލްކޮށްލެވޭނެއެވެ. އަދި ފުރަބަންދުގައި އިސްތަސިގަނޑު ހުންނަ ގޮތް ފެންނާނީވެސް މަދު ބަޔަކަށެވެ.


Adeeb Ah Insaafu Hoadhai Dhinumah Baeh Noosverin Govaalaifi - Vaguthu\nއަދީބަށް އިންސާފު ހޯދައި ދިނުމަށް ބައެއް ނޫސްވެރިން ގޮވާލައިފި\n10 މަސް ކުރިން ( އޭޕްރީލް 20, 2019 )\nތިރީސް ތިން އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ، މިވަގުތު ގޭބަންދުގައި ހުރި ކުރީގެ ނައިބު ރައީސް އަޙްމަދު އަދީބަށް އިންސާފު ހޯދައިދީ މިނިވަން ކުރުމަށް ރާއްޖޭގެ ބައެއް މީޑިއާތަކުގެ ނޫސްވެރިން ގޮވާލައިފިއެވެ.\nޓުވިޓާ މެދުވެރިކޮށް ރާއްޖޭގެ ބައެއް އޮންލައިން ނޫސްތަކާއި، ޓީވީ ސްޓޭޝަންތަކަށް ނިސްބަތްވާ ނޫސްވެރިން ކޮށްފައިވާ ޓުވީޓްތަކުގައި އަދީބުގެ މައްޗަށް އުފުލާފައިވާ ދައުވާ އަލުން ރިވިއު ކުރުމަށް ވަނީ ގޮވާލާފައެވެ.\nމީގެ އިތުރުން ކުރީގެ ނައިބު ރައީސް އަދީބުގެ މައްޗަށް ކޮށްފައިވަނީ ބޭ އިންސާފު ޝަރީއަތެއް ކަމަށާއި، އޭރުގެ އިދިކޮޅު ހުރިހާ ލީޑަރުން ޝަރީއަތް ހިނގައި ދިޔަ ގޮތް ރިވިއުކޮށް މިނިވަން ކޮށްފައި އަދީބު މިނިވަން ނުކުރުމުން ބައެއް ނޫސްވެރިން ވަނީ ސުވާލު އުފައްދާފައެވެ.\nއަބަދުވެސް އިންސާފަށް ވަކާލާތު ކުރާ ބައެއް ކަމަށްވާ އިރު ރައީސް ޔާމީންގެ ސަރުކާރުން ހިންގާފައިވާ ކަމަށް ތުހަމަތުކުރެވޭ ހުރިހާ ކަމެއް އަދީބުގެ ބޮލަށް ޖަހައި، ނިންމާލުން އެއީ އިންސާފު ނޫން ކަމަށާއި ދައުލަތުން އަދީބަށް ރަނގަޅު ބޭސްފަރުވާގެ އިންތިޒާމް ހަމަޖައްސައިދީފައިނުވާ ކަމަށް މަޖިލިސްގެ ނައިބު ރައީސް ރީކޯ މޫސާ މަނިކުވެސް ވަނީ ދާދި ފަހުން ވިދާޅުވެފައެވެ.\nއެމްއެމްޕީއާރުސީގެ ކޮރަޕްޝަނާއި، ރިޔާސީ ލޯންޗުކޮޅުގައި އެއްޗެއް ގޮއްވާލި މައްސަލާގައި އަދީބުގެ މައްޗަށް ދައުލަތުން ކުރި ތިން ދައުވާއެއް ސާބިތުވެ، 33 އަހަރުގެ ޖަލު ހުކުމެއް އަންނަނީ ތަންފީޒު ކުރައްވަމުންނެވެ.\nމީގެ އިތުރުން އެމްއެމްޕީއާރުސީގެ ޚިޔާނާތުގެ ގިނަ މައްސަލަތަކެއްގައި އަދީބުގެ މައްޗަށް ދައުވާކޮށް، ޝަރީއަތްތައް ވެސް ދަނީ ހިންގަމުންނެވެ.\nބަންދުގައި ހުރެ އަދީބުގެ ސިއްހީ ހާލަތު ގޯސްވުމުގެ ސަބަބުން މީގެ ކުރިންވެސް އަދީބު ވަނީ ޑޮކްޓަރުގެ އިރުޝާދުގެ ދަށުން ގޭ ބަންދަށް ވެސް އެކި ފަހަރު މަތިން ބަދަލު ކުރެވިފައެވެ.\nއަދީބުގެ ކިޑްނީގައި އުފެދިފައިވާ ހިލައެއް މުގުރާލުމަށް މިދިޔަ އަހަރުގެ ނޮވެމްބަރު މަހު ވަނީ އައިޖީއެމްއެޗުގައި އޮޕަރޭޝަނެއް ކޮށްފައެވެ. އޭގެ ފަހުން އައިޖީއެމްއެޗުގައި ފަރުވާދިނުމަށް ފަހު އަދީބު ގޭބަންދަށް ބަދަލުކުރީ ނޮވެމްބަރު 27 ގައެވެ. ގެއަށް ބަދަލުކުރިފަހުން މޯލްޑިވްސް ތާޑްވޭ ޑިމޮކްރެޓިކް ޕާޓީއަށް ސޮއިކުރައްވާ ޕާޓީގެ ކަންކަމުގައި އުޅުއްވިއެވެ.\nއަދީބު ގޭބަންދުގައި ހުންނަވަނިކޮށް މިދިޔަ މަހުގެ ކުރީކޮޅު އަނބުރާ ޖަލަށް ގެންދިޔައީ ޑޮކްޓަރުގެ އިލްތިމާސްއާ ހިލާފަށް ކަމަށް އާއިލާ އިން ވަނީ ބުނެފައެވެ. އޮޕަރޭޝަނަށް ފަހު އަދީބު ޖަލަށް ގެންގޮސް ފަރުވާއަށް އެކި ފަހަރު މަތިން ވަނީ މާލެ ގެނެސްފައެވެ.\nއޭސީސީ ރިޕޯޓް ބުނާ ގޮތުން އެމްއެމްޕީއާރުސީގެ ކޮރަޕްޝަން 1.4 ބިލިއަން ރުފިޔާއަށް އަރައެވެ\nއޭޕްރީލް 21, 2019 00:04\nތީ ކޮންތާކުން ނިކުމެގެން އުޅޭ ބައެއް.\nއޭޕްރީލް 21, 2019 01:41\nލާރިކޮޅެއް ދިނީމަ ކޮށްލަދޭ ޓްވީޓްދޯ؟! މިއުޅޭ ބައެއް ނޫސްވެރިންނަކީ ހަމަ "ހަށި ވިއްކާ" މީހުން ފަދަ ބައެއް. ލާރިކޮޅެއް ދޭއިރަށް "އޯކޭ" ވާނެ..! ލޮލް\nއޭޕްރީލް 21, 2019 02:38\nއެންމެ މޮޔަމީހާ އަށްވެސް އެނގޭނެ މިމައްސަލައިގައި އަދީބު ގެ ދައުރު\nއޭޕްރީލް 21, 2019 07:25\nނޫސްވެރިން ސިޔާސީ ނުވާށެވެ\nއޭޕްރީލް 21, 2019 12:23\nސަންގް ހުއްޓުމަކަށް އަތުވެދާނެތީ ބްރޯ ދޫކުރަން ކެންޕޭނުކުރަނީ ފަންޑު ނުލިބިއެ ޓީވީ ސްޓޭޝަން ނުހިންގޭނެނުން. މމޕރސ ގެ ފައިސާ ބެހިގެން ދިޔައިރު މިއީވެސް ފައިސާ ލެއްގި އެއްތަން. އެކަމަކު މިމީހުންގެ ބޮސް ބުނަނީ ސައްހަ ފައިސާއޯ ތިމަންނަމެން ޑޮލަރު މާރުކުރީއޯ ރީކޯއަށް ބޮޑަށް އިގޭނީ އސސ އިން މޫސަ ކުރެންއަހާލިނަމަދޯ ކިހާވަރެ މިމީހުން މާރުކުރިތޯ.


Mi meehaa Aiswarra aa vaththaru tha? | Mihaaru\nލައިފްސްޓައިލް / ސެލެބްރިޓީން\nމި މީހާ އައިޝްވާރިޔާއާ ވައްތަރުތަ؟\nއައިޝްވާރިއާ ވައްތަރުވެގެން އުޅެނީ ޕާކިސްތާނުގެ ބިއުޓީ ބްލޮގާއެއް\n02 މާޗް 2021 - 07:52\nމަޝްހޫރު ސެލެބްރިޓީންނާ ވައްތަރު މީހުން ފެނުމަކީ އާންމު ކަމެކެވެ. ހާއްސަކޮށް ބޮލީވުޑްގެ މަޝްހޫރު ބައެއް ތަރިންނާ ވައްތަރު މީހުން ފެނިގެން އެ މީހުންގެ ސަމާލުކަން އިންޑިއާގެ މީޑިއާތަކަށް ވެސް ހުއްޓެ އެވެ. ބަތަލާއިންގެ ތެރެއިން ޕްރިޔަންކާ ޗޯޕްޅާ އާއި ކެޓްރީނާ ކައިފާއި އަނުޝްކާ ޝަރުމާ ފަދަ ބަތަލާއިންނާ ވައްތަރު މީހުން ފެނިގެންގެ އެ މީހުންގެ ވާހަކަ މި ފަހުން ވަރަށް ބޮޑަށް ދެކެވިފައިވެ އެވެ.\nމި ފަހަރު އިންޑިއާގެ މީޑިއާތަކުގެ ސަމާލުކަން ހުއްޓިގެން އުޅެނީ ބަތަލާ އައިޝްވާރިއާ ރާއީއާ ވައްތަރު މީހަކަށެވެ. މިސް ވޯލްޑްގެ ތާޖު 1994 ގައި ހާސިލުކުރި ރީތީގެ ރާނީއާ ވައްތަރު މީހަކު ފެނިގެން މި އުޅެނީ އަވަށްޓެރި ޕާކިސްތާނުންނެވެ. ނަމަކީ އާމްނާ އިމްރާނެވެ. އޭނާ އަކީ ބިއުޓީ ބްލޮގާއެކެވެ.\nއިންސްޓަގްރާމްގައި އާމްނާ އާންމުކޮށްފައިވާ ބައެއް ޕޯސްޓްތަކުގެ ތެރޭގައި އޭނާއާ އައިޝްވާރިއާ ވައްތަރު ކަމަށް ބުނެ އެކި މިޑިއާތަކުން ގެނެސްދީފައި ހުރި ޚަބަރުތަކުގެ ސްކްރީންޝޮޓްތައް ވަރަށް ގިނަ އަދަދަކަށް ހިމެނެ އެވެ. އެކަމަކު އެންމެ އަޅައިގަތް ކަމަކީ އޭނާ ހަމަ "އައިޝްވާރިއާ ހެދެން" އުޅޭ ކަމަށް ލިޔެފައިވުމެވެ.\nއެގޮތުން އައިޝްވާރިއާ ބައެއް ފޮޓޯތަކަށް ޕޯސްކޮށްފައި ހުރި ގޮތްގޮތަށް ޕޯސްކޮށްފައި ހުރުމާއި ރީތި ބަތަލާގެ ބައެއް ފިލްމުތަކުގެ ޑައިލޮލްތަކާއި ލަވައިގެ ތަންތަންކޮޅަށް ތުންތަޅުވާފައި ހުރި ވީޑިއޯ ވެސް ހިމެނެ އެވެ.\nބައެއް މީހުން ބުނެފައިވާ ގޮތުގައި އާމްނާގެ ލޮލާއި ތުންފަތް އައިޝްވާރިއާގެ ވެސް ހުންނަ ގޮތާ ވަރަށް ވައްތަރެވެ. އެކަން ފާހަގަކޮށް އޭނާގެ ޕޯސްޓްތަކަށް ގިނަ ބަޔަކު ކޮމެންޓް ކޮށްފައިވެ އެވެ.\nބަތަލާ ދިއާ ދިއާ މިރުޒާ އަކީ ވެސް ކުރިން ވަރަށް ގިނަ ބަޔަކު އައިޝްވާރިއާއާ ވައްތަރު ކަމަށް ބުނި މީހެކެވެ. އަދި އައިޝްވާރިއާ ކުރިން ލޯބީގެ ގުޅުމެއް ބޭއްވި ސަލްމާން ޚާނާ އެކު 2005 ގެ ފިލްމު "ލަކީ: ނޯ ޓައިމް ފޯ ލަވް" ކުޅުނު ބަތަލާ ސްނޭހާ އުލާލަކީ އައިޝްވާރިއާ ވައްތަރުވެގެން ސަލްމާންގެ ފިލްމުން ފުރުސަތު ދިން ބަތަލާއެކެވެ.\nބޮލީވުޑް އިންޑިއާ ޕާކިސްތާން ސެލެބްރިޓީން އައިޝްވާރްޔާ ރާއީ\nތިޔަމީހާޔާ އައިޝްވާރިޔާ ވައްތަރީ.\nއައިސްވާރިޔާއަށްވުރެވެސް އައިސްވާރިޔާއާ މާވައްތަރު


Mirey ge match gai Benzema fennaane: coach zidane - vNews.mv\nމިރޭގެ މެޗުގައި ބެންޒެމާ ފެންނާނެ: ޒިދާން\nމުހައްމަދު ޝާން އަބްދުﷲ 12 April 2016, 11:42\nޔޫއެފާ ޗެމްޕިއަންސް ލީގުގެ ކުއާޓާ ފައިނަލްގެ ދެވަނަ ލެގުގައި މިރޭ ޖަރުމަނުގެ ވުލްފްސްބާގްއާ ދެކޮޅަށް ކުޅޭ މެޗަށް ރެއާލް މެޑްރިޑްގެ ފޯވާޑް ކަރީމް ބެންޒެމާ ފިޓްވެއްޖެ އެވެ.\nބެންޒެމާއަށް އަނިޔާވީ ޗެމްޕިއަންސްލީގުގެ ކުއާޓާފައިނަލްގެ ފުރަތަމަ ލެގުގައި މިދިޔަ ހަފްތާގައި ވުލްފްސްބާގްއާ ބައްދަލުކުރި މެޗުގައެވެ. އެ އަނިޔާގެ ސަބަބުން ލީގުގައި އެންމެފަހުން ކުޅުނު މެޗުގައި ބެންޒެމާ ކުޅެފައެއް ނުވެއެވެ.\nމިރޭގެ މެޗާ ބެހޭގޮތުން ވާހަކަދައްކަމުން ރެއާލް މެޑްރިޑްގެ ކޯޗު ޒައިނުއްދީން ޒިދާން ބުނީ ރެއާލްއިން މި ސީޒަނުގައި ކުރިމަތިލާނެ އެންމެ ވަރުގަދަ އަދި އެންމެ މުހިއްމު މެޗަކީ މިރޭގެ މެޗު ކަމަށެވެ. އަދި މިރޭގެ މެޗުގައި ބެންޒެމާ ފެންނާނެ ކަމަށް ވެސް ޒިދާން ބުންޏެވެ.\n"ސަޕޯޓަރުން މިރޭ ދަނޑަށް ވަންނާނީ ޓީމުގެ ފަރާތުން މޮޅު ކުޅުމެއް ފެންނާނެ ކަމުގެ އުއްމީދުގަ. އެފަދަ މޮޅު ކުޅުމެއް މިރޭ ޓީމުގެ ފަރާތުން ފެންނާނެ" ޒިދާން ބުންޏެވެ.\nކުޅުންތެރިން ފަރިތަކުރުންތަކުގައި ކުރަމުން އަންނަ މަސައްކަތަށް ބަލާއިރު، މިރޭގެ މެޗުން ރެއާލްއަށް މޮޅުވެވޭނެކަމުގެ އުއްމީދު އޭނާއަށް ވަރަށް ބޮޑުކަމަށްވެސް ޒިދާން ބުންޏެވެ.\nޔޫއެފާ ޗެމްޕިއަންސް ލީގުގެ ކުއާޓާފައިނަލްގެ ފުރަތަމަ ލެގުގައި ރެއާލް އާއި ވުލްފްސްބާގް ބައްދަލުކުރި މެޗު 0-2 އިން ކާމިޔާބުކުރީ ވުލްފްސްބާގްއިންނެވެ. އެހެން ކަމުން މިރޭ މި ދެޓީމު ބައްދަލުކުރާ ދެވަލެގު މެޗުން ރެއާލް 0-3 ގެ ނަތީޖާއިން ވުލްފްބާގުމައްޗަށް ކުރިހޯދައިގެން ނޫނީ އެޓީމަށް ސެމީގެ ޖާގައެއް ނުލިބޭނެ އެވެ. މިރޭގެ މެޗް ފަށާނީ ރާއްޖެ ގަޑިން 11:45 ގައެވެ.


Indonesia Ah Binhelumeh Athuvehje - Vaguthu\nއިންޑޮނީޝިއާއަށް ބިންހެލުމެއް އަތުވެއްޖެ އެވެ.\nމި ބިންހެލުން އައިސްފައި ވަނީ އިންޑޮނީޝިއާގެ އިރުމަތީވާ ޕަޕުއަ ޕްރޮވިންސުގެ ޖަޒީރާ ރަށްތައް ހުންނަ ސަރަޙައްދަކަށެވެ.\nބިންހެލުންތައް މޮނިޓާކުރާ އިދާރާތަކުން ބުނެފައިވާ ގޮތުން މި ބިންހެލުން އައިސްފައިވަނީ ރެކްޓަރ މިންގަނޑުން 5.2 ގެ ބާރުމިނުގައެވެ.\nމި ބިންހެލުން އައީ އެ ސަރަޙައްދުގެ ބިމުގެ 90 ކިލޯމީޓަރު އަޑިންނެވެ.\nމިރޭ ރާއްޖެ ގަޑިން 2:00 ހާއިރު އައި މި ބިންހެލުމާއި ގުޅިގެން ސުނާމީއެއް އުފެދިދާނެކަމުގެ އިންޒާރު ނެރެފައެއް ނުވެއެވެ. އަދި މި ބިންހެލުމުގައި، ބިންހެލުން އައި ސަރަޙައްދުގެ ރަށްތަކަށް ގެއްލުމެއް ލިބުނު ކަމަށްވެސް މިހާތަނަށް އިދާރާތަކުން ރިޕޯޓްކޮށްފައެއް ނުވެއެވެ.\nމިރޭ އިންޑޮނީޝިއާއަށް ބިންހެލުމެއް އައިސްފައިވާއިރު، އިއްޔެވެސް އެޤައުމުގެ ކަނޑުގެ ސަރަޙައްދަށް ރެކްޓަރ މިންގަނޑުން 6.0 ގެ ބާރުމިނުގައި ބިންހެލުމެއް އައިސްފައި ވެއެވެ. މީގެ އިތުރުން ރެކްޓަރ މިންގަނޑުން 4.7 އާއި 4.8 ގެ ބާރުމިނުގައި އެޤައުމަށް އިއްޔެ އިތުރު ލޮޅުންތަކެއްވެސް އައިސްފައި ވެއެވެ.\nއިންޑޮނީޝިއާއަކީ ގިނަ އަދަދަކަށް ބިންހެލުން އަންނަ ޤައުމެކެވެ. އެޤައުމަކީ ފަހުގެ ތާރީޚެއްގައި ވެސް އެންމެ ބާރުގަދަ އެއް ބިންހެލުން އައިސްފައިވާ ޤައުމެވެ. އެގޮތުން 2004 ވަނަ އަހަރު އެޤައުމުގެ ސުމްޓަރާއަށް ރެކްޓަރ މިންގަނޑުން 9.0 ގެ ބާރުމިނުގައި އައި ބިންހެލުމަކަށްފަހު އުފެދުނު ގެއްލުންބޮޑު ސުނާމިއެއްގައި އޭޝިއާގެ ބޮޑު ސަރަޙައްދަކަށް އަރައިނުގަނެވޭ ވަރުގެ ގެއްލުންތަކެއް ލިބިފައި ވެއެވެ.


Kaaduge agu bodu kurumakee alhugandah faseyha ninmumeh noon: Raees | Mihaaru\nހިރިމަރަދޫ ބަނދަރު ހުޅުއްވައިދެއްވަން ރައީސް ޔާމީން އެ ރަށަށް ވަޑައިގަންނަވަނީ. --ޓުވިޓާފޮޓޯ: ރައީސްޔާމީން2018\nކާޑުގެ އަގު ބޮޑުކުރުމަކީ އަޅުގަނޑަށް ފަސޭހަ ނިންމުމެއް ނޫން: ރައީސް\n25 އޮކްޓޯބަރ 2016 - 15:42 31 comments\nކާޑުގެ އަގު ބޮޑު ކުރި މައްސަލާގައި އެ މަނިކުފާނާއި ސަރުކާރަށް ބޮޑެތި ފާޑުކިޔުންތަކެއް އަމާޒުކޮށްފައި ވަނިކޮށް އެކަމާ ގުޅޭ ގޮތުން ފުރަތަމަ ފަހަރަށް ވާހަކަފުޅު ދައްކަވަމުން ރައީސް ވިދާޅުވީ ހަމައެކަނި 2018 އަށް ވިސްނުން ގެންގުޅުއްވާ ނަމަ، ކާޑުގެ އަގު ބޮޑު ކުރުމަކީ އެ މަނިކުފާނު ކުރައްވާނެ ކަމެއް ނޫން ކަމަށެވެ. ކާޑުގެ އަގު ބޮޑު ކުރީ، ތަރައްގީގެ މަޝްރޫއުތަކަށްޓަކައި ކޮންމެހެން ކުރަން ޖެހިގެން ކަމަށް ވެސް ރައީސް ވިދާޅުވި އެވެ.\nހިރިމަރަދޫ ބަނދަރު ހުޅުއްވައިދެއްވުމަށް ފަހު ވާހަކަފުޅު ދައްކަވަމުން، ގައުމުތަކުގައި 8ރ. އަށް ހަނޑޫ ކިލޯއެއް ވިއްކާއިރު ރާއްޖޭގައި ހަނޑޫ ކިލޯ 2ރ. އަށް ވިއްކާނީ ކިހިނެއްތޯ ރައީސް ސުވާލު އުފެއްދެވި އެވެ.\n"ބައެއް ގައުމުތަކުގައި މިކަން ކުރާ ގޮތަކީ، މިސާލަކަށް ގައުމު ނުދެންނެވިއަސް އަޅުގަނޑުމެންގެ އަވަށްޓެރި ވަރަށް ގިނައިން ހަނޑޫ އުފައްދާ ގައުމެއް. އެއް ވަނަ ގްރޭޑާއި ދެ ވަނަ ގްރޭޑުގެ ހަނޑުލަކީ އެ ރަށުގެ ރައްޔިތުން ކާން ބާޒަރަށް ނެރޭ އެއްޗެއް ނޫން،" ރައީސް ވިދާޅުވި އެވެ.\nއެ ގައުމުގެ ރައްޔިތުން ކާން ހުންނަނީ، އެމަނިކުފާނު ވިދާޅުވި ގޮތުގައި، ތިން ވަނަ ގްރޭޑުގެ ހަނޑުލެވެ. އެއީ ވެސް މި ސަރަހައްދުގައި އުޅޭ ގައުމަކުން ކަންކުރާ އުސޫލް ކަމަށް ރައީސް ވިދާޅުވި އެވެ.\nހިރިމަރަދޫގައި ރައީސް ޔާމީން ވާހަކަ ދައްކަވަނީ. ބޮލަކަށް ޖެހޭ ދަރަނި އިތުރުވިއަސް އެ ދަރަނި އަދާކުރާނެ ގޮތްތައް ވެސް ހޯއްދަވާނެ ކަމަށް ވިދާޅުވި. --ޓުވިޓާ ފޮޓޯ: ރައީސްޔާމީން2018\nރައީސް ވިދާޅުވި ގޮތުގައި ތަފާތު ސަބްސިޑީގެ ގޮތުގައި ދައުލަތުގެ ބަޖެޓުން އެއް ބިލިއަން ރުފިޔާ ހޭދަކުރަން ޖެހެ އެވެ. ރާއްޖެ އަކީ ކުޑަ ގައުމަކަށް ވާއިރު، ލިބޭ އާމްދަނީން ހުރިހާ ހިދުމަތްތަކެއް ފަހި ކޮށްނުދެވޭނެ ކަމަށް ރައީސް ވިދާޅުވި އެވެ.\nއާމްދަނީން ދެކޮޅު ނުޖެހޭތީ ދެން އޮތް ގޮތަކީ ދަރަންޏަށް ލޯނު ނެގުން ކަމަށާއި ކެރިވަޑައިގެން އެ މަނިކުފާނު އެކަން ކުރައްވަނީ ދަރަނި ދެއްކެވޭނެ ގޮތްތައް ވެސް ހޯއްދަވައިގެން ކަމަށް ރައީސް ވިދާޅުވި އެވެ. އެ ލޯނުތަކަކީ ރައްޔިތުންނާއި ގައުމުގެ ތަރައްގީ އަށް ބޭނުންވާ މުހިއްމު ކަންކަމަށް ނަގާ ލޯނުތައް ކަމަށް ރައީސް ވިދާޅުވި އެވެ.\n"ސަލާން ޖަހައިގެން ނަމަވެސް އަޅުގަނޑުމެން ރާއްޖެ ތަރައްގީ ކުރާނަން،" ރައީސް ވިދާޅުވި އެވެ.\n"އަޅުގަނޑުމެންގެ ތެރޭގައި ބުނެއުޅޭ ދެއްތޯ، ނުފޯރާ ފޮތިން ފޫ ނުގަޅާ ވާހަކަ. އެކަމަކު އަޅުގަނޑާ އެކު މަސައްކަތް ކުރައްވާ ކެބިނެޓް ޓީމުގެ ވިސްނުމަކީ ކިތަންމެ ކުޑަ ފޮތިކޮޅެއް ދިނަސް ތިމަންނަމެން ފޫގަޅާނަމޭ."\nއެމަނިކުފާނު ވިދާޅުވި ގޮތުގައި ރައްޔިތުންގެ މަޖިލީގައި ތިއްބެވި ސަރުކާރު ކޯލިޝަން މެމްބަރުންނަކީ ވެސް "ރޮކެޓް ސްޕީޑުގައި" ކަންކަން ކުރައްވާ ބޭފުޅުންނެވެ.\nއަންނަ އަހަރަށް ލަފާ ކުރާ ބަޖެޓް ރައްޔިތުންގެ މަޖިލީހަށް ހުށަހަޅަން ޖެހޭ މުއްދަތު ކައިރިވެފައިވާ ކަން ފާހަގަކުރައްވައި ވިދާޅުވީ ރައްޔިތުންގެ ތަރައްގީ އަށް ބޭނުންވާ ގިނަ ކަންކަން މި ފަހަރު ވެސް ބަޖެޓުގައި ހިމަނުއްވާނެ ކަމަށެވެ. އެކަމަކު ރައްޔިތުންގެ މަންދޫބުންގެ ގޮތުގައި ތިއްބަވައި ބަޖެޓަށް ވޯޓު ނުދޭ މެމްބަރުން ފެނިވަޑައިގަންނަވާނެ ކަމަށް ރައީސް ވިދާޅުވި އެވެ.\nއެމަނިކުފާނު ނުސީދާކޮށް ފާޑުވިދާޅުވީ މަޖިލީހުގައި ތިއްބެވި އިދިކޮޅު ޕާޓީތަކުގެ މެމްބަރުންނަށެވެ.\nކައުންސިލް އިންތިހާބު ކައިރިވެފައި ވާއިރު ޕީޕީއެމްގެ އެތެރޭގައި އުފެދިފައިވާ މައްސަލަތަކާ ހެދި އާއްމު މެމްބަރުންގެ ނުތަނަވަސްކަން ހުންނާނެ ކަމަށް ރައީސް ވިދާޅުވި އެވެ. އެކަމަކު ކޮންމެ މީހަކީ ވެސް އުސޫލްތަކަކާ އެކު ހިދުމަތް ކުރަން ބޭނުންވާ މީހެއް ކަން ވިސްނާލަން ޖެހޭ ކަމަށް ވިދާޅުވި އެވެ.\nޕީޕީއެމްގެ ރައީސް އަދި ބޭބޭފުޅު މައުމޫން އަބްދުލް ގައްޔޫމާ މެދު އުފެދުނު މައްސަލަތަކުގައި ޕީޕީއެމް މިހާރު އޮތީ ދެ ފަޅިވެފަ އެވެ. މައުމޫން ފެކްޝަނެއް ހިންގަވާއިރު އަނެއް ފެކްޝަން ހިންގަވަނީ ރައީސް ޔާމީނެވެ.\nޕާޓީތަކަކީ، ރައީސް ވިދާޅުވި ގޮތުގައި، ވަކި މީހަކު ވަށައިގެން އެނބުރޭ ޕާޓީތަކަކަށް ވެގެން ނުވާނެ އެވެ. އެކަކުގެ ފަހަތުން މީހުން އެނބުރޭ ކަމަށް ވަންޏާ، ގިނަ ބަޔަކު މިހާރު މުގޯލި އަޅަން ޖެހޭނީ އެ މަނިކުފާނު ވަށައިގެން ކަމަށާއި ސަބަބަކީ ރައްޔިތުންނަށް ހިދުމަތް ކުރަން ހުންނެވި ބޭފުޅަކީ އެ މަނިކުފާނު ކަމަށް ވާތީ ކަމަށް ރައީސް ވިދާޅުވި އެވެ.\nކައުންސިލް އިންތިހާބަށް އަލި އަޅުއްވާލައްވައި ވިދާޅުވީ ކައުންސިލަރުންގެ ގޮތުގައި އިންތިހާބު ކުރަން ޖެހޭނީ ސަރުކާރުން ހިންގާ ތަރައްގީގެ މަޝްރޫއުތަކަށް އެއްބާރުލުން ދޭނެ މީހުން ކަމަށެވެ. އެކަމުގެ ހެޔޮ ފައިދާ ކުރާނީ ރައްޔިތުންނަށް ކަމަށް ވެސް ވިދާޅުވި އެވެ.\nއިތުރު ލިޔުންތައް ސަރުކާރު ކާޑުގެ އަގު ކޮންޓްރޯލްކުރުން ރައީސް އަބްދުﷲ ޔާމީން ކާޑުގެ ބާވަތްތައް


Sifainge masahkathah thaureefu hahgu: Chief\nޗީފް އޮފް ޑިފެންސް ފޯސް މޭޖަރ ޖެނެރަލް އަބްދުﷲ -- ފޮޓޯ: އަވަސް އާކައިވްސް\nހެންވޭރު އަބަދަށްފަހި މަގުގައި ހުރި ކެމިކަލް ގުދަނެއްގައި ރޯވެ ހިނގި ނުރައްކާތެރި އަލިފާނުގެ ހާދިސާގައި އިމާރާތްތަކުގައި ތާށިވެފައިވާ މީހުން ސަލާމަތް ކުރަން ސިފައިން ކޮށްފައި ވަނީ ތައުރީފު ހައްގު މަސައްކަތެއް ކަމަށް ޗީފް އޮފް ޑިފެންސް ފޯސް މޭޖާ ޖެނެެރަލް އަބްދުﷲ ޝަމާލު ވިދާޅުވެއްޖެ އެވެ.\nއޭނާ މިހެން ވިދާޅުވީ މިދިޔަ ހުކުުރު ދުވަހު ހިނގައިދިޔަ އަލިފާނުގެ އެ ހާދިސާއާއި ގުޅިގެން ސިފައިންގެ އޮޕަރޭޝަން ކުރިއަށްދިޔަ ގޮތުގެ ތަފުސީލް ހިމަނައި އެމްއެންޑީއެފްގެ މީޑިއާއަށް ދެއްވި އިންޓަވިއުއެއްގަ އެވެ.\nޝަމާލް ވިދާޅުވީ ކެމިކަލް ގުދަނުގައި އަލިފާން ރޯވުމާއި ގުޅިގެން ސިފައިންގެ ފުރަތަމަ ވެހިކަލް ހާދިސާ ހިނގިތާ ހަ މިނެޓް ތެރޭ އެ ސަރަހައްދަށް ގޮސްފައިވާ ކަމަށެވެ. އޭގެ ތިން މިނެޓް ފަހުން އިތުުރު ވެހިކަލެއް ގޮސް އަލިފާން ނިއްވުމުގެ މަސައްކަތް ފެށި ކަމަށެވެ.\nސިފައިންގެ ފަޔާ ފައިޓަރުންނަށް ވަރަށް ބޮޑަށް ތައުރީފު ކުރައްވާ ޝަމާލް ވިދާޅުވީ އިމާރާތްތަކުގައި ތާށިވި މީހުން ސަލާމަތް ކުރަން ސިފައިން ކޮށްފައިވަނީ ތައުރީފު ހައްގު މަސައްކަތްތަކެއް ކަމަށެވެ. އަދި އެއް އިމާރާތުގައި ވަރަށް ބޮޑަށް ހުޅުގަނޑު ހިފާފައި ވަނިކޮށް، އެ އިމާރާތުގައި ތާށިވެފައި ތިބި ދެމައިން ނެރެ ސަލާމަތް ކުރަން ކުރި މަސައްކަތަށް ސާބަސް ދެއްވާ ކަމަށެވެ.\n"ސިފައިންގެ ފަޔާ ފައިޓަރުންގެ ހިތްވަރާ، ކަރޭޖު އަޅުގަނޑު ފާހަގަ ކުރަން." ޝަމާލު ވިދާޅުވި އެވެ.\nއަޅުގަނޑުމެންނަކީ 100 ޕަސެންޓް އެންމެ ޕާފެކްޓް މުއައްސަސާއަށް ނުވެދާނެ. އަޅުގަނޑުމެން ވެސް މިފަދަ މާހައުލެއްގައި މަސައްކަތް ކުރާއިރު ހުންނާނެ ރަނގަޅު ކޮށްލަންޖެހޭ ކަންކަންވެސް. އެކަންކަން ރަނގަޅު ކުރާނެ ކަމުގެ ޔަގީންކަން ސިފައިނާ އަދި އާންމު ރައްޔިތުންނަށްވެސް އަރުވަން،\nއަބްދުﷲ ޝަމާލް | ޗީފް އޮފް ޑިފެންސް ފޯސް މޭޖާ ޖެނެެރަލް\nޝަމާލް ވިދާޅުވީ ހުކުރު ދުވަހު ހިނގި އަލިފާނުގެ ހާދިސާއަކީ މި ފަހުން މާލޭގައި ހިނގި އެންމެ ނުރައްކާތެރި އަލިފާނުގެ ހާދިސާ ކަމަށެވެ. އަލިފާންގަނޑު ކޮންޓްރޯލްކޮށް، ގެއްލުން ކުޑަ ކުރަން ސިފައިންނަށް ކުރެވުނު ހުރިހާ މަސައްކަތެއް ކޮށްފައިވާނެ ކަމަށެވެ.\n"އަޅުގަނޑުމެންނަކީ 100 ޕަސެންޓް އެންމެ ޕާފެކްޓް މުއައްސަސާއަށް ނުވެދާނެ. އަޅުގަނޑުމެންވެސް މިފަދަ މާހައުލެއްގައި މަސައްކަތްކުރާއިރު ހުންނާނެ ރަނގަޅު ކޮށްލަންޖެހޭ ކަންކަންވެސް. އެކަންކަން ރަނގަޅު ކުރާނެ ކަމުގެ ޔަގީންކަން ސިފައިނަށާއި އަދި އާންމު ރައްޔިތުންނަށް ވެސް އަރުވަން." ޝަމާލް ވިދާޅުވިއެވެ.\nބޮޑު އެ އަލިފާނުގެ ހާދިސާ ހިނގުމާއެކު ޝަމާލު އެ ސަރަހައްދަށް ވަޑައިގެންނެވި އެވެ. އަދި ސިފައިންގެ އޮޕަރޭޝަން ކުރިއަށް ގެންދާ ގޮތް ބެއްލެވުމަށް ވަރަށް ގިނަ އިރު އެ ސަރަހައްދުގައިހުންނެވިއެވެ. އަލިފާނުގެ އެ ހާދިސާގައި ހަތަރު ހަތަރު ގުދަނާ، ހަތް ގެއެއް ވަނީ އަނދާފަ އެވެ. އަދި އުމުރުން 46 އަހަރުގެ އަންހެނަކު ވަނީ މަރުވެފަ އެވެ. މީގެ އިތުރުން 400 އަށް ވުރެ ގިނަ މީހުންގެ ބޯހިޔާވަހިކަން ގެއްލުނެވެ.\nއެމްއެންޑީއެފް އަބްދުﷲ ޝަމާލް ކެމިކަލް ގުދަނުގައި ރޯވުން + އަލިފާން


SunOnline: Moosun goasvanee raajje kaireegai ufedhemundhaa cyclone ehge sababun\nމޫސުން ގޯސްވަނީ ރާއްޖެ ކައިރީގައި އުފެދެމުންދާ ސައިކްލޯންއެއްގެ ސަބަބުން\nނަޖާހު މަސްއޫދު 16 May 2020, 13:39\nމީގެ ކުރިން މާލެއަށް ވިއްސާރަކުރި ދުވަހެއްގައި ބަޔަކު ބޭރަށް ނުކުމެ -- ސަން ފޮޓޯ/ ފަޔާޒު މޫސާ\nރާއްޖެއަށް މިހާރު ހުޅަނގު މޫސުން ފެށިފައިވާ ކަމަށާއި، ރާއްޖޭގެ އިރުން ބޭ އޮފް ބެންގޯލްގައި އުފެދެމުންދާ ސައިކްލޯންގެ ނުސީދާ އަސަރުވެސް ރާއްޖެއަށް ކުރަމުންދާ ކަމަށް މޫސުމާ ބެހޭ ގައުމީ އިދާރާ، މެޓް އޮފީހުން ބުނެފިއެވެ.\nމި ދުވަސްވަރު ރާއްޖޭގެ ހުރިހާ ސަރަހައްދުތަކަށްވެސް ވިއްސާރަ ކުރަމުން އެބަދެއެވެ. މިދިޔަ 24 ގަޑިއިރުގެ ތެރޭގައި ހާއްސަކޮށް، މެދުރާއްޖެތެރޭގެ އަތޮޅުތަކަށް ގަދައަށް ވިއްސާރަ ކުރިއެވެ. އެކަމުގެ ސަބަބުން ބ. އަތޮޅުން ފެށިގެން ފ. އަތޮޅާ ހަމައަށް އޮރެންޖު އެލާޓު މެޓް އޮފީހުން ނެރުނެވެ. އެއީ މެޓް އޮފީހުން އޮރެންޖު އެލާޓު ނެރުނު ފުރަތަމަ ފަހަރެވެ.\nމެޓް އޮފީހުގެ އޮފިޝަލަކު މިއަދު "ސަން"އަށް ވިދާޅުވީ، މިހާރު ރާއްޖެއަށް ކުރަމުންދާ ވިއްސާރައަކީ ހުޅަނގު މޫސުމުގެ ވިއްސާރަ ކަމަށެވެ. ތަފާތަކީ މި ދުވަސްވަރު ބޭ އޮފް ބޭންގާލްގައި ސައިކްލޯނެއް އުފެދެމުން ދިޔުން ކަމަށް އޭނާ ވިދާޅުވިއެވެ. އޮފިޝަލު ވިދާޅުވި ގޮތުގައި، ސައިކްލޯން އުފެދުމަކީ މި ދުވަސްވަރުގެ މޫސުމުގެ އާންމު ސިފައެކެވެ.\n"މިދިޔަ އަހަރުގެ ހުޅަނގު މޫސުން އައި އިރުވެސް ބޭ އޮފް ބޭންގާލްގައި ސައިކްލޯނެއް އުޅުނު. އޭރު އޮތީ ސައިކްލޯނެއް އުފެދިފައި،" އޮފިޝަލު ވިދާޅުވިއެވެ.\nސައިކްލޯންގެ އަސަރު ރާއްޖެއަށް ކުރާނީ ނުސީދާކޮށް ކަމަށް މެޓްގެ އޮފިޝަލު ވިދާޅުވިއެވެ. އެގޮތުން އެ ސައިކްލޯންގެ ސަބަބުން ރާއްޖޭގެ ސަރަހައްދުގައި ވައި ގަދަވާނެ ކަމަށް އޭނާ ވިދާޅުވިއެވެ. ނަމަވެސް، ސައިކްލޯން ދާނީ ރާއްޖެއާ ދުރަށް ކަމަށާއި ދުރުވާ ވަރަކަށް އޭގެ އަސަރު ކުޑަވާނެ ކަމަށް އޭނާ ވިދާޅުވިއެވެ.\nއިއްޔެ ރާއްޖޭގެ ސަރަހައްދުތަަކަށް ވައި ޖެހުނު ވަރަށް ބަލާއިރު އެންމެ ބާރަށް ވައި ޖެހުނު ކަމަށް ރެކޯޑު ކުރެވިފައި ވަނީ ހުޅުލެއިންނެވެ. އެތަނަށް ގަޑިއަކު 48 މޭލުގެ ބާރުމިނުގައ ވައިޖެހުނެވެ. މާލޭ ސަރަހައްދަށް ޖެހުނު ވައި ބާރު ކަމުން މާލޭގެ ބޮޑެތި ބައެއް ގަސްތައްވެސް ވެއްޓުނެވެ.\nމެޓް އޮފީހުގެ އޮފިޝަލު ވިދާޅުވީ، މި އަހަރު ހުޅަނގު މޫސުން ފެށިފައި މިވަނީ ހަމަ އާދައިގެ މަތިން ހުޅަނގު މޫސުން ފެށޭ ދުވަސްވަރުގައި ކަމަށެވެ. އާންމު ގޮތެއްގައި ހުޅަނގު މޫސުން ފެށެނީ މެއި މަހުގެ ދެވަނަ ހަފްތާގައި ކަމަށް އޭނާ ވިދާޅުވިއެވެ. ނަމަވެސް މިދިޔަ އަހަރު ހުޅަނގު މޫސުން ފެށުން ކުޑަކޮށް ލަސްވި ކަމަށް އޭނާ ވިދާޅުވިއެވެ.\n"މިދިޔަ އަހަރު ހުޅަނގު މޫސުން ކޮންމެވެސް ވަރަކަށް ޑިލޭއެއްވި. މިދިޔަ އަހަރު ހުޅަނގު މޫސުން އިނީ 20 މެއި އިން ފެށިގެން އެސްޓެބްލިޝްވި ކަމަށް،" މެޓްގެ އޮފިޝަލު ވިދާޅުވިއެވެ.\n"2015އިން ފެށިގެން 2018އާ ހިސާބުގެ ރެކޯޑުތަކަށް ބަލާއިރު އަޅުގަނޑުމެންނަށް އެބަ ފާހަގަކުރެވޭ ހުޅަނގު މޫސުން އެވަރެޖުކޮށް ފެށިފައި އެހެރީ، 2015ގައި 13 މެއިގައި، 2016ގައި9މެއިގައި، 2017ގައި 16 މެއިގައި، 2018ގައި 11 މެއިގައި،"\nމެޓްގެ އޮފިޝަލު ވިދާޅުވީ، ހުޅަނގު މޫސުން އައުން ލަސްވުމަކީ ދޭތެރެ ދޭތެރެއިން ދިމާވާ ކަމެއް ކަމަށެވެ. 2014 ވަނަ އަހަރުވެސް ހުޅަނގު މޫސުން މެއި މަހުގެ 20 ހިސާބަށް ލަސްވި ކަމަށް އޭނާ ވިދާޅުވިއެވެ.\nއޭގެ އިތުރުން ބައެއް އަހަރުތަކުގައި ހުޅަނގު މޫސުން ފެށުން އަވަސްވާ ކަމަށްވެސް އޮފިޝަލު ވިދާޅުވިއެވެ. އެގޮތުން 2002 ވަނަ އަހަރު2މެއިގައި އަދި 2005 ވަނަ އަހަރު އެކެއް މެއިގައި ހުޅަނގު މޫސުން ފެށިފައިވާ ކަމަށް ރެކޯޑު ކުރެވިފައިވާކަން އޮފިޝަލު ފާހަގަކުރެއްވިއެވެ.\nއދ.އިން ފެށިގެން ބ. އަތޮޅާ ހަމައަށް ޔެލޯ އެލާޓު ނެރެފި\nމޫސުން ގޯސް ދުވަހެއް، ޔެލޯ އެލާޓް ނެރެފި


Kokaakoalaa goaldkapge furathama mech kulhudhuhfushee teemun kaamiyaabu kohfi\nކޮކާކޯލާ ގޯލްޑްކަޕްގެ ފުރަތަމަ މެޗް ކުޅުދުއްފުށީ ޓީމުން ކާމިޔާބު ކޮށްފި\nކޮކާކޯލާ ގޯލްޑްކަޕް މުބާރާތުގައި ކުޅުދުއްފުށީ ޓީމުން ކުޅުނު ފުރަތަމަ މެޗް ކާމިޔާބު ކޮށްފި އެވެ.\nމި މުބާރާތުގައި އައިވަރީ ކޯސްޓްގެ ނަމުގައި ތަމްސީލް ކުރަމުންދާ ޓީމާ ދެކޮޅަށް ރޭ ޓާފް ދަނޑުގައި ކުޅުނު މި މެޗު ކުޅުދުއްފުށީގެ ޓީމުން ކާމިޔާބު ކުރީ 5-1 ގެ ނަތީޖާ އަކުންނެވެ. މި މުބާރާތުގައި ކުޅުދުއްފުށީ ޓީމު ތަމްސީލް ކުރަނީ ޖަޕާން އެވެ.\nމި މެޗުގެ ފުރަތަމަ ހާފުގައި ކުޅުދުއްފުށީ ޓީމުން 35 އަހަރުން ދަށުގެ ކުޅުންތެރިއެއްގެ ގޮތުގައި ކުޅެމުން އަންނަ ހުނަރުވެރި ފޯވާޑް ޒައިދު މުހައްމަދު ވަނީ2ލަނޑު ކާމިޔާބުކޮށް 2-0 ގެ ލީޑެއް ނަގާފަ އެވެ. އަދި އައިވަރީ ކޯސްޓް ޓީމުގެ ކުޅުންތެރިއެއް އަތުންވަނީ ބައިކޮޅަށް ގޯލެއް ވަދެފައެވެ. ދެވަނަ ހާފުފައި ކުޅުދުއްފުށީ ޓީމުގެ އިތުރު ގޯލްތައް ކާމިޔާބު ކޮށްދިނީ 35 އަހަރުން ދަށުގެ ކުޅުންތެރިޔާގެ ގޮތުގައި ދެން ކުޅެމުން އަންނަ މުހައްމަދު ހަސަން (ޕޯޓޭ) އަދި އަބްދުލް ސައްތާރު އަބޫބަކުރެވެ. އައިވަރީ ކޯސްޓް ޓީމު ވަނީ ދެވަނަ ހާފު ގޯލެއް ކާމިޔާބު ކޮށްފަ އެވެ. މިހާފުގައި ކުޅުދުއްފުށީ ޓީމަށް ލިބުނު ޕެނަލްޓީއެއް ސައްތާރުވަނީ ބޭކާރު ކޮށްލާފައެވެ.\nމި މުބާރާތުގައި ކުޅުދުއްފުށީ ޓީމުގައި ހިމެނެނީ ސަމީރު ޔޫސުފް، ބަޝީރު ޔޫސުފް، އަބްދުލް ޤުއްދޫސް އުމަރު، އަލީ ޒިޔާދު، ހުސައިން ހަސަން، އަލީ ވަހީދު، އަހްމަދު ފަރުދީން، އަބްދުލް ސައްތާރު އަބޫބަކުރު، ޒައިދު މުހައްމަދު އަދި ހަސަން މުހައްމަދެވެ. މި ޓީމުގައި އޮފިޝަލުންގެ ގޮތުގައި ޓީމާއެކު ދިޔައީ އަހްމަދު ފާއިޒު ހަސަން، ހަސަން މުހައްމަދު އަދި އާދަމް އިލްހާމް އިސްމާއިލް އެވެ.\nކުޅުދުއްފުށީ ޓީމް މި މުބާރާތުގައި ކުޅޭ ދެވަނަ މެޗު ކުޅޭނީ އޭޕްރީލް 29 ގައި ގްރީސް ޓީމާ ދެކޮޅަށެވެ.


JP ge leader kamah beyfulhaku neh, Deputy leader kamah5beyfulhaku\nޖޭޕީގެ ލީޑަރު ކަމަށް ބޭފުޅެއް ނެތް، ނައިބަށް ފަސް ބޭފުޅަކު\nޖޭޕީގެ ލީދަރު ގާސިމާއެކު އެ ޕާޓީގެ އެހެން ބައެއް އިސް ބޭފުޅުން - އަހުމަދު ޝުރާއު | އަވަސް\nޖުމްހޫރީ ޕާޓީ، ޖޭޕީގެ ލީޑަރު ކަމަށް ކުރިމަތިލާން ހުޅުވާލުމުން އެ މަގާމަށް އެއްވެސް ބޭފުޅަކު ކުރިމަތިލައްވާފައިނުވާކަން އެ ޕާޓީން ހާމަކޮށްފި އެވެ.\nމި ހަފުތާ ބަންދުގައި ޕެރަޑައިސް ރިސޯޓްގައި އޮންނަ ޖުމްހޫރީ ޕާޓީގެ ކޮންގްރެސްގައި އިންތިހާބުކުރާ މަގާމުތަކަށް ކުރިމަތިލުމުގެ މުއްދަތު މިހާރު ވަނީ ހަމަވެފަ އެވެ. ހުޅުވާލި ފުރުސަތުތަކުގެ ތެރެއިން އެންމެ މުހިންމު މަގާމުތަކަކީ ޕާޓީގެ ލީޑަރު ކަމާއި ނައިބު ލީޑަރު ކަމާއި ރައީސް ކަމާއި ނައިބު ރައީސް ކަމެވެ.\nމުއްދަތު ހަމަވިއިރު ރައީސް ކަމަށް ކުރިމަތިލައްވާފައިވަނީ ދާދިފަހުން އެ ޕާޓީއާ ގުޅިވަޑައިގަތް، އެމްޑީޕީގެ ކުރީގެ ޗެއާޕާސަން އަލީ ވަހީދު އެކަންޏެވެ. ނައިބު ރައީސް ކަމަށް ކުރިމަތިލައްވާފައިވަނީ ކެލޭ ދާއިރާގެ ކުރީގެ މެންބަރު އަބްދުﷲ މައުސޫމް އެކަންޏެވެ. މި ދެ މަގާމަކީ އަލަށް އުފެއްދި ދެ މަގާމެވެ.\nޕެރޯލް ގާނޫނު އޮތް ގޮތުން ޕާޓީގެ ލީޑަރުކަން، މިހާރު އެ މަގާމުގައި ހުންނެވި ގާސިމް އިބްރާހިމަށް އަދާކުރެވެން ނެތުމުން އެމަނިކުފާނު ވަނީ އެ މަގާމު ދޫކޮށްލެއްވުމަށް ނިންމަވާފަ އެވެ. އެ މަގާމަށް ވެސް ކުރިމަތިލާން ހުޅުވި ނަމަވެސް އެއްވެސް ބޭފުޅަކު ކުރިމަތިލައްވާފައެއް ނުވެ އެވެ.\nޖުމްހޫރީ ޕާޓީގެ ފަރާތުން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ޕާޓީގެ ސެކްރެޓްރީ ޖެނަރަލް އަހުމަދު ސަމީރު ވިދާޅުވީ، ލީޑަރުގެ މަގާމަށް އެއްވެސް މެންބަރަކު ކުރިމަތިލާފައިނުވަނީ އެ މެންބަރުންގެ ހިތްތަކުގައި ގާސިމަށް ދީފައިވާ ލޯތްބާއި އިއްޒަތް އެހެން މީހަކަށް ދޭން ބޭނުން ނުވާތީ ކަމަށެވެ.\nސަމީރު ވިދާޅުވި ގޮތުގައި ޕާޓީގެ ލީޑަރުގެ މަގާމާ ގުޅޭ ކަންކަމާއި މަސްއޫލިއްޔަތުތަކާ ގުޅޭ ގޮތުން ގޮތެއް ނިންމާނީ ކޮންގްރެސްގައި ކަމަށެވެ.\nޖުމްހޫރީ ޕާޓީގެ އަސާސީ ގަވައިދުގައިވާ ގޮތުން އެ ޕާޓީގައި ހަތަރު ޑެޕިއުޓީ ލީޑަރުން ތިއްބަވާނެ އެވެ. އެ މަގާމަށް ފަސް ބޭފުޅުން ކުރިމަތިލައްވާފައިވާއިރު އޭގެ ތެރޭގައި މިހާރު ވެސް އެ މަގާމު އަދާކުރައްވާ ތިން ބޭފުޅުން ހިމެނެ އެވެ. އެއީ ކުރީގެ ޓްރާންސްޕޯޓް މިނިސްޓަރު އަމީން އިބްރާހިމާއި ކުރީގެ ހޯމް މިނިސްޓަރު އަބްދުﷲ ކަމާލުއްދީން އާއި ޑރ. ހުސެއިން ރަޝީދު ހަސަނެވެ. މިހާރު ތިއްބެވި ޑެޕިއުޓީ ލީޑަރުންގެ ތެރެއިން ކުރިމަތިނުލައްވާ ވަނީ ކިނބިދޫ ދާއިރާގެ މެންބަރު އަބްދުﷲ ރިޔާޒެވެ. އޭނާ ހުންނެވީ ހުކުމެއް ތަންފީޒުކުރައްވަން ޖަލުގަ އެވެ.\nއޭގެ އިތުރުން އެ މަގާމަށް ދެން ކުރިމަތިލައްވާފައިވަނީ ރައީސް އަބްދުﷲ ޔާމީންގެ ސަރުކާރުގައި ރައީސް އޮފީހުގެ މިނިސްޓަރުކަން ކުރެއްވި އަބްދުﷲ އަމީން އަދި ހޯމް މިނިސްޓްރީގެ ކުރީގެ ސްޓޭޓް މިނިސްޓަރު މުހައްމަދު ފަޔާޒެވެ.


ފާނަ ބޮޑުކުރުމުގެ މަސައްކަތަށް ޝައުގުވެރިވާ ފަރާތްތަކަށް ޚާއްސަކޮށްގެން އދ. ދިގުރަށުގައި ބޭއްވޭ ބިޒްނަސް ޓްރެއިނިންގ ގައި ބައިވެރިވުމުގެ ފުރުޞަތު ހުޅުވާލުން - GOV.MV\nޚަބަރު ފާނަ ބޮޑުކުރުމުގެ މަސައްކަތަށް ޝައުގުވެރިވާ ފަރާތްތަކަށް ޚާއްސަކޮށްގެން އދ. ދިގުރަށުގައި ބޭއްވޭ ބިޒްނަސް ޓްރެއިނިންގ ގައި ބައިވެރިވުމުގެ ފުރުޞަތު ހުޅުވާލުން\nމާރިޗު5– 7، 2020\nމިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރއާއި ވަރލްޑް ބޭންކު ގުޅިގެން ހިންގާ "ސަސްޓެއިނަބަލް ފިޝަރީޒް ރިސޯސަސް ޑިވެލޮޕްމަންޓް ޕްރޮޖެކްޓު"ގެ ދަށުން ކޮށީގައި ފާނަ ބޮޑުކުރުން ތަޖުރިބާ ކުރުމުގެ މަޝްރޫޢެއް 12 ޖަނަވަރީ 2020 ގައި އދ. މަހިބަދޫގައި ވަނީ އިފްތިތާޙްކުރެވިފައެވެ. މި މަޝްރޫޢު މިވަގުތު ކުރިޔަށް ގެންދެވެނީ އެއަތޮޅު މަހިބަދޫ، އޮމަދޫ، ދަނގެތި އަދި ދިގުރަށުގައެވެ. މިގޮތުން، މިރަށްތަކުގެ ގޭބިސީތަކަށް ފާނަކޮށީގެ މިލްކުވެރިކަން ހޯދުމަށް އިޢުލާންކޮށް، ޖުމްލަ 19 ފަރާތަކަށް ވަނީ ނިމިދިޔަ ޖަނަވަރީ މަހުގައި ފާނަކޮށި ދޫކުރެވިފައެވެ. މިޕްރޮޖެކްޓުގެ ދަށުން އދ. އަތޮޅުގައި މެރިކަލްޗަރ މަސައްކަތްތައް ވިޔަފާރީގެ އުޞޫލުން ކުރުމަށް ބޭނުންވާ ފަރާތްތަކަށް އެކަމުގެ ނަފާ ލިބިގަނެވޭނެ ގޮތް ކިޔަވާދިނުމަށްޓަކައި ބިޒްނަސް ޓްރެއިނިންގ ދިނުމަށްވަނީ ނިންމާފައެވެ.\nމިގޮތުން، އދ. މަހިބަދޫ އަދި އޮމަދޫއިން ފާނަ ކޮށި ލިބިފައިވާ ފަރާތްތަކަށާއި އދ. މަހިބަދު، އޮމަދޫ، ހަންޏާމީދޫ، ކުނބުރުދޫ އަދި މަންދޫ ރައްޔިތުންނަށް ޚާއްސަކޮށްގެން 21-22 ފެބުރުވަރީ 2020 ގައި އދ. މަހިބަދޫގައި ވަނީ މިބިޒްނަސް ޓްރެއިނިންގގެ ފުރަތަމަ ބުރު ބާއްވާފައެވެ.\nމިގޮތުން މިޓްރެއިނިންގގެ ފުރަތަމަ ބުރުގެ ބައިތައް އދ. ދަނގެތި އަދި ދިގުރަށުން ފާނަކޮށި ލިބިފައިވާ ފަރާތްކަށާއި، އދ. ދިގުރަށް، ދަނގެތި، މާމިގިލި، ފެންފުށި އަދި ދިއްދޫ އިން މިމަސައްކަތަށް ޝައުގުވެރިކަން ހުރި ފަރާތްތަކަށް ޚާއްސަކޮށްގެން 5-7 މާރޗް 2020 ގައި އދ. ދިގުރަށުގައި ބޭއްވުމަށް ވަނީ ހަމަޖެހިފައެވެ. މިޓްރެއިނިންގގައި ބައިވެރިވުމަށް ޝައުގުވެރިވެލައްވާ އދ. އަތޮޅު ދިގުރަށް، ދަނގެތި، މާމިގިލި، ފެންފުށި އަދި ދިއްދޫގެ ރައްޔިތުންނަށް ފުރުޞަތު ހުޅުވާލަމެވެ. އަދި ޓްރެއިނިންގގައި ބައިވެރިވުމަށް ޝައުގުވެރިވާ ފަރާތްތަކުން އެރަށެއްގެ ރަށު ކައުންސިލް މެދުވެރިކޮށް އދ. އަތޮޅު ކައުންސިލުގައި ނަން ލިސްޓު ކުރެއްވުން އެދެމެވެ.\nIUL30PMU123420203 Announcement Business Training Programme ( Grouper breeding )\nސައިޒް: KB 325.96 KB